Hussain akee dhathi vaguthu thakugai ves heyo mashvaraa dhevvi ekuveri eh: Raees\nއަމީން މަގާމުން އިސްތިއުފާ ދެއްވައިފި\nފޮޓޯ: ޓްވިޓާ/ރައީސް ސޯލިހް\nހުސައިންއަކީ ދަތި ވަގުތުތަކުގައިވެސް ހެޔޮ މަޝްވަރާ ދެއްވި އެކުވެރިއެއް: ރައީސް\n04 ސެޕްޓެމްބަރ 2020 - 12:07:23\nރައްޔިތުންގެ މަޖިލީހުގެ މަތިވެރީ ދާއިރާގެ ކުރީގެ މެމްބަރު ހުސައިން މުހައްމަދު ނިޔާވުމާއި ގުޅިގެން އެމަނިކުފާނުގެ އާއިލާއަށް ރައީސް އިބްރާހިމް މުހައްމަދު ސޯލިހް ތައުޒިޔާ ފޮނުވައިފި އެވެ.\nރައީސް ސޯލިހް ކުރެއްވި ޓްވީޓްގައި ވިދާޅުވެފައިވަނީ، މެމްބަރު ހުސައިން ނިޔާވި ހަބަރު އެއްސެވީ ފުން ހިތާމައާއި އެކު ކަމަށެވެ. އަދި ހުސައިން އަކީ ގައުމަށް އެކު ދާއިރާތަކުން ހިދުމަތްކުރެއްވި ގާތް ރަހުމަތްތެރިއެއް ކަމަށް ވެސް ރައީސްގެ ޓްވީޓްގައި ފާހަގަކުރައްވާފައިވެ އެވެ.\n"ދަތި އުނދަގޫ ވަގުތުތަކުގައިވެސް ހެޔޮ ލަފާ މަޝްވަރާ ދެއްވި އެކުވެރިއެއް." ރައީސްގެ ޓްވީޓްގައިވެ އެވެ.\nނިމިދިޔަ 18 ވަނަ ރައްޔިތުންގެ މަޖިލީހުގެ މެމްބަރުކަން ހުންނެވި އުމުރުން 71 އަހަރުގެ ހުސައިން މުހައްމަދު އަހަވާރަވީ ޓްރީޓޮޕް ހޮސްޕިޓަލުގައި ފަރުވާދެމުންދަނިކޮށް ބުރާސްފަތި ދުވަހުގެ ރޭގެ ވަގުތެއްގަ އެވެ.\nހުސައިން މުހައްމަދު ވަނީ މީޑިއާ ގަ އާއި ތައުލީމީ ދާއިރާގެ އިތުރުން ސިޔާސީ ދާއިރާގައި ގިނަގުނަ ހިދުމަތްތަކެއް ކުރައްވާފަ އެވެ.\nސިޔާސީ ދާއިރާއަށް ވަދެވަޑައިގެން 2005 ވަނަ އަހަރުން ފެށިގެން 2009 ވަނަ އަހަރާ ހަމައަށް ރައްޔިތުންގެ މަޖިލީހުގެ އަރިއަތޮޅު އުތުރުބުރީގެ ރައްޔިތުންގެ މަޖިލީހުގެ މެމްބަރުކަން ކުރެއްވި އެވެ. އަދި މަތިވެރި ދާއިރާގެ މެމްބަރުކަން 2009 ވަނަ އަހަރުން ފެށިގެން 2019 ވަނަ އަހަރުގެ ނިޔަލަށް ކުރެއްވި އެވެ.\nރައީސް އޮފީސްރައީސް ޞާލިޙްމަޖިލިސްމަރު\nކަރަންޓުގައި ޖެހިގެން ސްރީލަންކާ މީހަކު މަރުވެއްޖެ\nކިޑްނީ ފެއިލްވެ މިސްޓީ މަރުވެއްޖެ


"Mee Raajje" : Arey Ge Mi Lava In Raajjey Ge Chaalu Nayaakan Sifakoh Dhey - Vaguthu\n"މީ ރާއްޖެ": އަރޭގެ މި ލަވައިން ރާއްޖޭގެ ޗާލު ނަޔާކަން ސިފަކޮށްދޭ\nބަޔަކު އައު ލަވައެއް ނެރެފިނަމަ ގިނަ މީހުން އެ ލަވައެއް ބަލާ ނުވަތަ އަޑު އަހާ އުޅެނީ ކޮންމެވެސް އިޝްޤީ ހާސަރުގަނޑެެއް ކަމަށް ހީކޮށެވެ. އެކުން އެހެން ވަނީވެސް އެހެން ޒާތްޒާތުގެ ލަވަތަކަށްވުރެ އިޝްޤީ ނުވަތަ ލޯބީގެ ލަވަތައްވެސް ގިނަ ވީމައެވެ. އެކަމަކު "ގައުމިއްޔަތު" ރަމްޒުކޮށްދޭ ލަވަތައް ވެސް މިހާރަކު ވަކި މަދެކޭ ނުބުނެވޭނެއެވެ.\nއެކަމުގެ އެއް ހެއްކަކީ ރެޕް މިއުޒަކަށް މަޝްހޫރް "ސިންބޮލިކް ރިކޯޑްސް"ގެ އާޓިސްޓް އިބްރާހިމް އަރްޝަދު (އަރޭ) ގެ "މީ ރާއްޖެ" ނަމަކަށް ކިޔާ ގައުމީ ލަވައެއް އިއްޔެ ރިލީޒް ކޮށްފައިވާތީއެވެ.\nއާންމު ގޮތެއްގައި ލޯބީގެ ލަވަތައް ކިޔާ އުޅޭ އަރޭ މިފަހަރު ބެލުންތެރިންނާއި ހަމައަށް ދޫކޮށްލާފައި މިވަނީ ހަމައެކަނި ލަވައެއް ނޫނެވެ. އަސަރުގަދަ މެސެޖްތަކެއްވެސް ލަވައިގެ ޒަރިއްޔާއިން އޭނާ ވަނީ އެހުންތެރިންނަށް ފޯރުކޮށްދީފައެވެ.\nލަވައާއި ގުޅޭ މައުލޫމާތު "ވަގުތު"އަށް ކިޔައިދެމުން އަރޭ ބުނީ މި ލަވައަކީ ސިންބޮލިކްގެ ރެޕް ލަވަތަކާއި ޚިލާފަށް އެކޯސްޓިކް ލަވައެއް ކަމަށެވެ.\n"އަމިއްލަ ފަސްގަނޑު ކަމަށްވާ މި ދިވެހި ގައުމު ދެކެވާ ލޯތްބެއްގެ ސަބަބުން ކުރި މަސައްކަތެއް މިއީ" އަރޭ ބުނިފަދައިން މި ލަވައިގައި މުޅީހެންމެ ކިޔަނީ ދިވެހި ގައުމުގެ ވާހަކަތަކެވެ. ރާއްޖޭގެ ގުދުރަތީ ހިތްގައިމު ކަމާއި މިފަދަ ނިއުމަތެއް ލިބުނީތީ ފަޚުރުވެރިވާ ވާހަކައެވެ.\n"2014 ހިސާބުގަ ރައްޓެއްސަކާއި ރިސޯޓަކުން ދިމާވެގެން ޚިޔާލައް އައި ކަމެއް މިއީ. އެއީ ހުސް ލޯބީގެ ލަވަ ހެދުމަށްވުރެ ކޮންމެވެސް ކަހަލަ ރަނގަޅު އެހެން ލަވައެއް ހެދުމަށް" ލަވަ ވުޖޫދަށް ގެނައި ހިސާބުގެ ހަނދާންތައް އައު ކުރަމުން އަރޭ ބުންޏެވެ.\nރާއްޖޭގެ ގުދުރަތްތެރިކަން ފަށުވި އިބާރާތްތަކަކުން ލަވައެއްގެ ސިފައިގައި ގެނެސްދިނުމަށް ލަވައިގެ ލިރިކްސް އަދި މެލޮޑީ ހަދައިފައިވަނީ އަރޭގެ އިތުރުން މުހައްމަދު ރާޒީއެވެ.\nމިއީ "މަޓާޓޯ ޓްރެވެލް އެވޯޑްސް" ގެ ނަމުގައި ކޮންމެ އަހަރުކުވެސް ޓުރިޒަމް އިންޑަސްޓްރީން ބާއްވަމުން އަންނަ ހަފްލާގައިވެސް ބޭނުން ކުރަން ހަމަޖެހިފައިވާ ލަވައެއް ކަމަށް އަރޭ ވަނީ ބުނެފައެވެ.\n"މީ ރާއްޖެ" އަކީ އެކައުސްޓިކް ލަވައަކަށް ވުމާއެކު، "ޑިމާންޑް"ގެ ގޮތުން ސިންބޮލިކްގެ އެހެން ލަވަތަކާއި އަރާ ހަމަ ނުކުރެވުމަކީ ގާތް ކަމެކެވެ. އަރޭ ވެސް ބުނީ އެކަމަށް އެހާ ބޮޑަށް އުންމީދު ނުކުރާ ކަމުގައެވެ.\nނަމަވެސް ކުރިއަށް އޮތް ދުވަސްތަކުގައިވެސް ގިނަބަޔަކު މި ލަވަ ބެލުމަކީ އަރޭގެ އުންމީދެކެވެ.\nލޯބީގެ ލަވަތަކަށް ލޯބި ކުރައްވާ ފަރާތްތަކަށް އަރޭ ވަނީ އުފާވެރި ޚަބަރެއްވެސް ދީފައެވެ. އެއީ މި މަހުގެ ތެރޭގައި ލޯބީގެ ލަވައެއް ރިލީޒް ވާނެ ކަމުގެ އުފާވެރި ޚަބަރެވެ. އަދި މި ލަވައިގައި އަރޭ އާއިއެކު އިތުރު އާޓީސްޓުންގެ "އަތެއް" ވެސް ވާނެ ކަމަށްވެއެވެ. އަރޭގެ ކުރިއަށް މިއޮތް ލޯބީގެ ލަވައަށް އިންތިޒާރު ކޮށްލުން ކިޔެއްތޯއެވެ!\nސެޕްޓެމްބަރު 11, 2018 08:18\nލަވަ އޯކޭ. އެކަމަކު މިއީ ސްޕެޝަލް އިފެކްޓެއް. ވަރަށް ރީތިވީސް ރާއްޖޭގެ ގުދުރަތީ ރީތިކަން ދައްކާލިނަމަ. ލަވަ ރީތި. ޝުކުރު ހައްގު ތިކުރާ މަސައްކަތަށް.\nސެޕްޓެމްބަރު 11, 2018 16:54\nތި ލަވަ ތިބުނާހާ ރީޗެއްނޫން،. ކަމަކު ނުދޭ. ކޮންމެވެސް އެހެން ކަމަކާ އުޅޭ.\nސެޕްޓެމްބަރު 11, 2018 17:21\nތި ލަވަ ޖަޒީރާ މޑޕ އަށް އަރޭ ދީބަލަ..ޕލޒ ކޮން މަޓާޓޯ އެއް އެ މޑޕ ގެ ހައްގަކަށް ތި ހަދާ


Male' Kudhinnah Iskandhenee Insaafverikamaai Eku Furusath Dhinumah - Education - Vaguthu\nމާލޭ ކުދިންނަށް އިސްކަންދެނީ އިންސާފުވެރިކަމާއި އެކު ފުރުސަތު ދިނުމަށް – އެޑިއުކޭޝަން\nއިސްކަންދަރު ސްކޫލުގެ ދަރިވަރުން އެސެމްބްލީގައި - ވަގުތު އިމޭޖްސް: އަމީން ފަހުމީ\nސްކޫލްތަކަށް ކުދިން ވެއްދުމުގައި ސްކޫލް ހުންނަ ސަރަހައްދުގައި ދިރިއުޅޭ މާލޭ ރަށްވެހި ދަރިވަރުންނަށް އިސްކަން ދޭން ނިންމުމުން އިންސާފުވެރިކަމާއި ދަރިވަރުންނަށް ފުރުސަތު ލިބިގެންދާނެ ކަމަށް އެޑިއުކޭޝަން މިނިސްޓްރީން ވިދާޅުވެއްޖެއެވެ.\nއެޑިއުކޭޝަން މިނިސްޓްރީން ނެރުުނު ބަޔާނެއްގައި ވިދާޅުވީ މާލޭގެ ސްކޫލްތަކަށް ދަރިވަރުން ވެއްދުމާއި އެއް ސްކޫލުން އަނެއް ސްކޫލަށް ދަރިވަރުން ބަދަލު ކުރުމަށް އެކުލަވާލި އުސޫލުގެ ދަށުން އެސްކޫލް ހިމެނޭ ސަރަހައްދަކުން ވީހާވެސް ގިނަ ދަރިވަރުންނަށް ޖާގަ ދެވޭނެ ކަމަށެވެ.\n"މިއުސޫލުގެ ތެރެއިން އެކުއްޖަކު ދިރިއުޅޭ ސަރަހައްދުގައި ހިމެނޭ ސްކޫލަކުން ޖާގަ ކަށަވަރު ކުރުމުގެ ފުރުސަތު ގިނަ ކުދިންނަށް ކަށަވަރުވެގެން ދާނެ." އެޑިއުކޭޝަން މިނިސްޓްރީގެ ބަޔާނުގައި ވިދާޅުވެފައިވެއެވެ.\nމާލޭގެ ސްކޫލްތަކުން ދަރިވަރުންނަށް ޖާގަ ދިނުމުގެ އުސޫލެއް ހަދަން ޖެހުނު މައިގަނޑު ސަބަބަކީ އިސްކަންދަރު ސްކޫލާއި ޖަމާލުއްދީން ސްކޫލްގައި އަންނަ އަހަރު އަލަށް ގްރޭޑް އެކަކަށް ވައްދާ ދަރިވަރުންނަށް ދެވެން ހުރި ޖާގައިގެ އަދަދަށްވުރެ އެސްކޫލްތައް ހިމެނޭ ސަރަހައްދުގައި ދިރިއުޅޭ ކަމަށް ހުށަހަޅާފައިވާ ދަރިވަރުންގެ އަދަދު އިތުރުވެފައިވުން ކަމަށް އެޑިއުކޭޝަން މިނިސްޓްރީން ވިދާޅުވިއެވެ.\nއެގޮތުން އިސްކަންދަރު ސްކޫލުން 90 ޖާގަ ދެވެން އޮތްއިރު އެސަރަހައްދުގައި 288 އަށް ވުރެ ގިނަ ދަރިވަރުން ހިމެނެއެވެ. އަދި ޖަމާލުއްދީން ސްކޫލުން 120 ޖާގަ ދެވެން އޮތްއިރު އެސަރަހައްދުގައި 396 އަށް ވުރެ ގިނަ ދަރިވަރުން އުޅެއެވެ.\nބައެއް ސްކޫލްތައް ހިމެނޭ ސަރަހައްދުތަކަށް ޤަވައިދާއި ހިލާފަށް އެސަރަހައްދުގައި ނޫޅޭ ފަރާތްތަކުން އެސަރަހައްދުގައި އުޅޭކަމަށް ލިޔެކިޔުން ހުށަހަޅައިގެން ސްކޫލުން ޖާގަ ހޯދުމަށް މަސައްކަތް ކޮށްފައިވާ ކަމަށް އެޑިއުކޭޝަން މިނިސްޓްރީން ވިދާޅުވެއެވެ.\nއެގޮތުން ބައެއް ގޭގޭގައި ގްރޭޑް އެކަކަށް ވަންނަ 40 އާއި 50 އާއި ދެމެދުގެ އަދަދަށް ކުދިން އުޅޭކަމަށް ލިޔުން ހުށަހަޅާފައިވާ ކަމަށް އެޑިއުކޭޝަން މިނިސްޓްރީން ވިދާޅުވިއެވެ.\nއޮކްޓޯބަރ 9, 2019 12:38\nމާލޭ މީހުން އެކަނިތަ މިރާއްޖޭގައިި ދިރިއުޅެންވީ.\nއޮކްޓޯބަރ 9, 2019 13:05\nރާޖެތެރޭ މީހުން މިތަން ދޫކޮއް ދޭބަލަ..ފުލެޓެއް ވިޔަސް ގޯޗެއްވިޔަސް ސުކޫލެއްވިޔަސް އެމީހުންނައްތަ..\nއޮކްޓޯބަރ 9, 2019 13:14\nކޮމާލެ މިހުނެ މިހާރަކުނެ މާލެމިހުނެ ތިބީ 6ވަރަކަން މުސްކުޅިން މާލެމިހުނއްއިސްކަދެޔާ ރައީސަކުހޮވަން ވޯޓުވެސްލާ މާލެ މިހުން އެކަނި ނިކަން%50 ނެރެބަލ??\nއޮކްޓޯބަރ 9, 2019 13:19\nރާއްޖެތެރޭމީހުން އެމީހެއްގެ ރަށުންއެމީހެއްގެ ދަރިއަކަށް ތައުލީމުދީބަލަ. ރަށްރަށުގަ ވެސް ނުލާހިކު ރަނގަޅަށް ކިޔަވާދޭ. ޢަދި ވަނަ ވަނަ ވެސް އެބަގެނޭ. މާލެ ތޮއްޖައްސަން މިތަނަަަށް އަަައިސްމީދެން ކޮންކަމެއްތަ. މާލޭ މީހުންގެ ދަރިންނަށް މާލޭ ސުކޫލުތަކުން ޖާގަދޭންވާނީ. މިމީހުން މާލެ އައިސް މިތަން ތޮއްޖަސާފި. ކިހާބޮޑު ނޮހޮރުއްޕާނެއްތަ.?\nއޮކްޓޯބަރ 9, 2019 14:34\nއެމީހުން މާލެ އައިއިރު ކަލޭ ދަތް އުނގުޅަނީ މަގުމައްޗަށް ނުކުމެ ފާރުބުޑުގަ އޮންނަ ކަޅު ވެލިގަނޑުގަ އިނގިލި ޖައްސައިގެން. މީ ދެކިފަ ހުރި މަންޒަރު. މިހާރު ތި ފުއްޕަނީ ރާއްޖެތެރޭ މީހުން އަތުން ލާރި ލިބި މާޒީ ހަނދާން ނެތުނީމައެއްނު. ކަލޭ ތިހެން މަސައްކަތެއް ނުކޮށް މުއްސަނދިކޮށް އުޅޭނީ ކިހިނެއް ރާއްޖެތެރޭ މީހުން ދިޔައިމަ. ބައްޔެއް ޖެހިފަ ހުރި ބުރާންޗެއްނު ތީ.\nއޮކްޓޯބަރ 9, 2019 13:26\nހަމަ ހަމަ ކަމަކީ ކޮބާ؟ ދިވެހި ރައްޔިތެއް ވިއްޔަ އެއްވެސް ތަފާތުކުރުމެއް އޮވެގެން ނުވާނެ. ކޮން މާލެއެއް ރާއްޖެތެރެއެއް ކިޔާކަށް. ދައުލަތައް ފައިސާ ވަންނަނީ ހަމަ އެކަނި މާލޭ މީހުން ކިރާ މަސައްކަތިންތަ؟ އަހަރެމެންގެ ދަރީންނަށްޓަކައި އަހަރެމެން މި ގުދާރު ބިންދަނީ! އެހެނެކޭ ކިޔާފަ ކޮންކަމެއް މިވަނީ... ކޮންމެ ބަޔަކު ވެރިކަމުގައި ތިއްބަސް ހަމަހަމަ ކަމާއި އެކު ދައުލަތުގެ ފައިސާ ކޮންމެ ރައްޔިތަކަށްވެސް ލިބެންޖެހޭ އަސާސީ ބޭނުންތަކަށް!\nއޮކްޓޯބަރ 9, 2019 14:21\nއެކޮޅުކޮޅުން އިންސާފު ދަންނަ ބަޔަކަށް ވެރިކަމެއް ލިބިގެން ހެދޭނެހެދޭގަ....\nއޮކްޓޯބަރ 9, 2019 14:25\nރައްރަށުގަ ތިބެގެން ދަރިންނައް މިހާރު ރަނގަޅު ތައުލީމެއް ނުދެވެންވީ ސަބަބެއްނެތް. އިމްތިހާނުތަކުން އެކަމުގެ ހެކި އެބަފެނެ.ކުއްޖާ ކިޔަވާ ފާސްވީމަ ރަނގަޅު އާމްދަނީ އެއް ހޯދަން އެކުއްޖާ އެކަނި މާލެ ބަދަލުވޭ އޭރުން ދެކޮޅުޖެހޭނެ އަދި ފަހުން ރަށައް ބަދަލުވެ ރަށުގަ އަމިއްލަ ކަމެއްކުރަން ލާރި ރައްކާކުރެވޭނެ. ކުއްޖަކު ވިހާއިރައް މުޅި އާއިލާ ގޮވައިގެން މާލެ އައިސް ގަނަތެޅޭނެ ކަމެއްނެތް. ލިބޭ ހުރިހާ ލާރިއެއް މާލޭ ރައްޔިތުންނައް ދެނީއޭ ގޮވާކައް ނުވާވަރުން މާލެ އަންނާނެ ކަމެއްނެތް. ފުދިގެން އުޅޭމީހުން މާލެ އާދޭ، އައިސް ގިނަލާރި ހޯދާ. ރައްރަށުގަ ހިއްކާބިންތަކަކީވެސް އަދި ކުރާހޭދަޔަކީ ވެސް ރައްޔިތުންގެ ފައިސާއިން ކުރާ ހަރަދު. އެހެންވީމަ މާލެ މީހާޔައް ރައްރަށުންވެސް ބިންލިބެންޖެހެ، ރަށުމީހާޔައް މާލޭންވެސް ބިންލިބެންޖެހެ.\nއޮކްޓޯބަރ 9, 2019 14:45\nހޭ ހޭ ކޮބާ ރާކަނިމަސް ހުންނާނީ ކެވިފަ ޖަޒީރާ ރާއްޖެ މިހާރު ބަދަލްވެގެން އެދިޔައީ މާލެ ދިވެހިުރާޖެ މާލެޔާ ރާއްޖެތެރެ މީ މީ ދެ ގައުމެއްތަ މިހާރު ސަރުކާރުން ހިންގަމުންދާއެންމެ ބޮޑް މަސްރޫއުތްކކީ އިސްލާމް ދީނަށް ފުރައްސާރަ ކުރާމީހުން ހިމާތަށްކުރުން ވަރަށްސަލަމް\nއޮކްޓޯބަރ 9, 2019 15:51\nއިސް ކަންދަރު ސު ކޫލުއަށް 180 ކުދިން ވެއްދޭނެ ކަމީ ހަގީގަތް. އެއީ 2019 ވަނަ އަހަރު6ކުލާސް ގުރޭޑް 10 ގައި ކިޔަވަމުންދާއިރު މިކަންނުވަންވީ ސަބަބެއް ނޭގުނު. ސެސަން މައްސަލާގައި ގުރޭޑް ފަޅަންޖެހުން އެއީ މައްސަަލައެއްކަމަކަށް ނުދެކެން. މިހާރު ކީސްޓޭޖު އޮތްގޮތުން ޓީޗަރުންގެ މައްސަލަ ދިމާވާނެކަަމަކަށް ނެދެކެން. އެނެއްކާ3ކުލާސްކުދިން ކާލީބާ؟؟؟\nއޮކްޓޯބަރ 9, 2019 17:47\nރީނދޫ ލިބާސް ނުބޭލި ހުންނަވާ ކަމަނާފާނު ކާލީ ކަންނޭގެ. ކެކެކެ.\nއޮކްޓޯބަރ 9, 2019 15:56\nގާނޫނު އަސާސީން ހައްގުވާ މިންވަރު އަދި ހަމަހަމަކަން ކޮބާ . ތަފާތުކުރުމެއް އޮވެގެން ނުވާނެ. އެންމެންވެސް މީ ދިވެހިން. މާލޭމީހުން އަތޮޅުތެރޭމީހުން ފެލާގެން ބޮޑުއަގުގައި ކުއްޔަށްދީ ލިބޭފައިސާއިން އަރާމްދިރިއުޅުން އޯކޭ؟؟؟\nއޮކްޓޯބަރ 9, 2019 17:24\nއިންސާފަކީ ވަކިބަޔެއްގެ އަންބޮނޑިއަށް ބަރުކުރުމަށް ކިޔާނަމެއްތަ؟؟ މާލެ ވެގެން އޮރިޔާން ނިވާނުކުރާ ބައިގަނޑަށްތަ ހަމަ އެކަނި އިންސާފު ބޭނުންވަނީ.\nއޮކްޓޯބަރ 9, 2019 18:25\nމާލޭ ސްކޫލުތަކުގަ ވިލިމާލޭގަ ދިރިއުޅޭ އެތައްބަޔަކުގެ ދަރިން އުޅޭ އޮޅުވާލައިގެން މާލޭ ގޭގޭގެ އެޑުރެހުގަ ޖައްސައިގެން އަބަދުވެސް ކުދިނއ ވައްދަނީ އެގޮތަށް ކޮންމެ ކަމެއްގަ މަކަރު ހެދުމަކީ ދިވެހިންގެ އާދަ\nއޮކްޓޯބަރ 9, 2019 18:42\nމާލޭ މީހުން ކައިގެން އުޅެނީ ރާއްޖެތެރެ މީހުން ފެލައިގެން. ތިޔަ މާލެ ތަނަ ކަށްހެދީ ރާއްޖެތެެރެ މީހުން. ހބލ ނުވެބަލަ.\nއޮކްޓޯބަރ 9, 2019 20:11\nޜޭސިސްޓް ލާދީނީ އޮއިވަރު މިހިނގަނީ އެތެރެވަރިންނެވެ! ޖަޒީރާ ރާްއްޖޭގެ ވިސްނުމުގެ އަސާސް އަކަށް މިވަނީ ރަށްފުށުގެ ދިރިއުޅުމަށް ރާއްޖެތެރޭ މީހުން އަނބުރާލުމެވެ


އޮސްޓްރޭލިއާގެ އެބޮރިޖިނަލް ޗީފަކު އިސްލާމްވެ އެދަރިކޮޅުގެ ގިނަ އަދަދެއްގެ މީހުން ވެސް އިސްލާމްވަނީ!: ޑރ. ޢަބްދުﷲ ޙާކިމް ކްއިކް\nއަހަރެން މީގެ 8 އަހަރު ކުރިން އޮސްޓްރޭލިއާއަށް ދަތުރެއް ކުރީމެވެ. އެ ދަތުރުގައި އޮސްޓްރޭލިއާގެ އެބޮރިޖިނަލް ދަރިކޮޅުގެ ޗީފަކު އަހަރެންނާއި ބައްދަލުކުރިއެވެ. އޭނާ ބުނީ އޭނާ މިހާރު ހުރީ އިސްލާމް ދީން ޤަބޫލުކޮށްގެން ކަމަށާއި އަދި އެމީހުންގެ ގިނަ ބައަކު އިސްލާމް ވަމުން އަންނަ ކަމަށެވެ.\nނިކަން ވިސްނައިލަބަލާށެވެ! އިސްލާމް ދީނުގެ ރިސާލަތު ދުނިޔޭގެ4ކަނަށް ވަދެ ނިމުނީއެވެ. އޮސްޓްރޭލިއާގެ އެބޮރިޖިނުންނާއި ހަމައަށް އިސްލާމް ދީން ވާސިލްވާނެ ކަމަށް ހީކުރީ ކާކުހެއްޔެވެ؟ އެމީހުން އަމިއްލައަށް އިސްލާމް ދީން ކުރިއަރުވަން މަސައްކަތްކުރުމަކީ ކާކުގެ ޚިޔާލަށްވެސް އައިކަމެއް ހެއްޔެވެ؟\nމީސްތަކުންނޭވެ އެނގިގެން މިދަނީ ﷲ ތަޢާލާގެ ވަހީ ބަސްފުޅުގެ ތެދުކަމެވެ. ފެންނަމުން ދުނިޔޭގެ ކޮންމެ ތަނެއްގައި ހުރިނަމަވެސް އެމީހަކާއި ހަމައަށް އިސްލާމް ދީން ހަމަ އެންމެ ފުރިހަމަ ގޮތުގައި ފޯރާނެ ކަމުގެ ހެކިތަކެވެ.\nމުސްލިމުން ނެތް ޤައުމެއް މިހާރަކު ނެތެވެ. ކީރިތި ޤްރުއާން އެބަހަކަށް ތަރުޖަމާ ކުރެވިފައިވާ ބަހެއްވެސް ނެތް ކަމަށް ބުނެވިދާނެއެވެ. ވީމާ ދުނިޔޭގެ ހުރިހާ ކަންކޮޅުތަކަށް އިސްލާމް ދީން އެދަނީ ފެތުރެމުންވެ. މުޅި ދުނިޔެ އެދަނީ އިސްލާމީ ނޫރުން އުޖާލާވަމުންނެވެ.\nމީސްތަކުންނޭވެ! އިސްލާމްދީން މިދަނީ ބާރަށް ފެތުރެމުންނެވެ. މައްސަލައަކަށް ވެގެން މިއުޅެނީ ޝައިޠާނާގެ ހުރަސްތަކެވެ. ޝައިޠާނާއަށް ހުރަސް އެ އެޅެނީ އަހަރެމެންގެ ދޯދިޔާކަމުންނެވެ. މުސްލިމުންނަމީ ކޮނޑާއި ކޮނޑުޖައްސައިގެން ތިބެންޖެހޭ ބައެކެވެ. އެގޮތަށް ތިބެން ޖެހެނީ އެދެމެދަށް ވަނުމުގެ ފުރުޞަތު ޝައިޠާނާއަށް ނުދިނުމަށެވެ. ނަމަވެސް އަހަރެމެން މިއަދު މިތިބެނީ ކޮންގޮތަކަށްކަން އެންމެ ރަނގަޅަށް އެނގޭނީ ވެސް ހަމަ އަހަރެމެންނަށެވެ.


SunOnline: Nafrathuge Bilaa Medhu Aammu Sitee'eh 3\nނަފްރަތުގެ ބިލާ މެދު ... ޢާއްމު ސިޓީއެއް 3\nއަޙުމަދު މާޖިދު 01 Aug 2021, 09:53\n3. ނަފްރަތްތެރި ވާހަކަ އާއި ނަފްރަތްތެރި ކުށް\nނަފްރަތުގެ ބިލުގެ ތަޖުރީމީ ނައްޞުތައް ނުވަތަ ކުށް ކަނޑައަޅާ މާއްދާތައް ލިޔެ އެކުލަވައިލައިފައި ހުރި ގޮތަށް ބަލައިލުމުން ފާހަގަ ކުރެވޭ މައިގަނޑު އަނެއް މައްސަލަ އަކީ، ނަފްރަތްތެރި ވާހަކަ (Hate Speech) އާއި ނަފްރަތްތެރި ކުށް (Hate Crimes) މި ދެ މަފްހޫމު މުޅީން މައްސުނި ކޮށް، މުޅީން އޮޅުންބޮޅުން ކޮށްފައި ވާ ކަމެވެ.\nނަޒަރިއްޔާތީ (Theoretical) ގޮތުން ބެލިޔަސް، އަދި ޖިނާއީ ޤާނޫނުގައި މި ދެ މަފްހޫމާ ދެނެގަނެވި އެއާ މެދު ޢަމަލު ކުރެވޭ ގޮތަށް ބެލިޔަސް، ނަފްރަތްތެރި ވާހަކަ އާއި ނަފްރަތްތެރި ކުށް މިއީ މަފްހޫމީ ތިމާގެކަމެއް ހުރުމާ އެކުގައިމެ ތަފާތު ދެ ކަމެކެވެ. ނުވަތަ ތަފާތު ދެ އެއްޗެކެވެ. އާދެ، މި ދެ އިޞްޠިލާޙުގައި ވެސް، [ނަފްރަތު] މި ދެ ލަފުޒު މާނަ ކުރެވިފައި އެ އޮންނަނީ އެއް ގޮތަކަށެވެ. ދެ ޙާލަތުގައި ވެސް، ނަފްރަތޭ ބުނެވެނީ، އިސް ވެދިޔަ2ވަނަ ނުކުތާގައި ބަޔާން ކުރެވުނު ފަދައިން، މީހަކު ނުވަތަ ބަޔަކުގެ ކިބައިގައި ހުންނަ ޝަޚްޞިއްޔަތާއި ޝަނާކަތު (identity) ކަނޑައަޅާ ވަކި ކަހަލަ ސިފަތަކަކަށް ޓަކައި އެ މީހަކު ނުވަތަ ބަޔަކާ މެދު ނަފްރަތާއި ރުޅިވެރިކަމާއި ޙަސަދަ އާއި ތަޢައްޞުބު ފަދަ ޝުޢޫރުތަކާއި އިމްތިޔާޒީ ވިސްނުންތައް ގެންގުޅުން، ނުވަތަ އެހެން މީހުންގެ ހިތްތަކުގައި އެ މީހަކާ ނުވަތަ ބަޔަކާ މެދު އެފަދަ ޝުޢޫރުތަކާއި ވިސްނުންތައް ހިލުވައިލުމަށް އެދުންވެރި ވުމެވެ. ނަމަވެސް، މި ދެ އިޞްޠިލާޙުގައި އެއްގޮތް ވާ ލަފުޒު ކަމަށް ވާ [ނަފްރަތު] ފިޔަވައި، ކޮންމެ އިޞްޠިލާޙެއްގައި ވެސް ދެން އޮންނަ ލަފުޒުގެ ސަބަބުން، ދެ އިޞްޠިލާޙުގެ މާނަ އާއި މަފުހޫމު ތަފާތު ވަނީއެވެ.\nނަފްރަތްތެރި ވާހަކަ [Hate Speech] އަކީ އޭގެ ޒާތުގައި ވަކި ކަހަލަ ސިފަތަކެއް ނުވަތަ ޚުޞޫޞިއްޔަތުތަކެއް (characteristics) ލިބިގެން ވާ ވާހަކައެވެ. ދުލުން ނުވަތަ ގަލަމުން ފައުޅު ކުރެވޭ ވަކި ކަހަލަ ޚިޔާލުތަކެއް ނުވަތަ ޝުޢޫރުތަކެކެވެ. ސީދާ ބަސްތަކަކުން ފައުޅު ނުކުރެވުނަސް، ބަހުގެ މަޤާމުގައި އަދި ބަހުގެ ބަދަލުގައި ބޭނުން ކުރެވޭ، ޝުޢޫރާއި ޚިޔާލު ފައުޅު ކުރުމުގެ ކޮންމެވެސް ވަސީލަތެއްގެ ބޭނުން ކޮށްގެން ފައުޅު ކުރެވޭ ޝުޢޫރާއި ޚިޔާލާއި ވިސްނުންތަކެވެ. ނަފްރަތްތެރި ވާހަކަ އަކީ، އޭގައި ހިމެނޭ ބައިތަކަށް (content) ބަލަންޏާ، ވަރަށް ސިންދަފާތު ގޮތެއްގައި ފެންނަ އެއްޗެކެވެ. ވަކި ދީނަކާ މެދު ރުޅިވެރިކަން ފައުޅު ކުރާ ގޮތެއްގެ ސަބަބުން، އެއީ ނަފްރަތްތެރި ވާހަކަ ކަމަށް ވެދާނެއެވެ. ވަކި ނަސްލަކާ ދެކޮޅަށް ތަޢައްޞުބީ ވިސްނުންތަކެއް ފައުޅު ކުރާ ކުރުމަކީ ވެސް ނަފްރަތްތެރި ވާހަކަ ކަމަށް ވެދާނެއެވެ. މިހެން ގޮސް، ނަފްރަތްތެރި ވާހަކަ ކަމަށް ވާ ތަފާތު އެތައް ވާހަކަތަކެއް ހުރެއެވެ. ނަމަވެސް މި ހުރިހައި ވާހަކަތަކެއް، އެއް މަފްހޫމަކަށް ހަދައިދޭ ޢާއްމު ސިފައެއް ނުވަތަ (common denominator) އެއް ވެއެވެ. އެ ސިފަ އަކީ، އެ ހުރިހައި ވާހަކަތަކަކީ ވެސް ވަކި މީހަކު ނުވަތަ ބަޔަކާ މެދު އެ ބައެއްގެ ޒާތާއި ޝަޚްޞިއްޔަތު ނުވަތަ ޝަނާކަތުގައި ހުންނަ ސިފަޔަކާ ގުޅުވައިގެން ނަފްރަތާއި ރުޅިވެރިކަމާއި ޙަސަދަވެރިކަމާއި ތަޢައްޞުބު ފައުޅު ކުރާ ކުރުން ކަމަށް ވުމެވެ. މިއީ، ނަފްރަތްތެރި ވާހަކައިގެ މަފްހޫމުގެ އަސާސީ ޖައުހަރެވެ. މި ޢާއްމު ސިފައަށް ރިޢާޔަތް ކޮށް، ނަފްރަތްތެރި ވާހަކަ ތަޖުރީމު ކުރެވެނީ ވަކި ޚާއްޞަ ބާވަތެއްގެ ކުށެއްގެ ގޮތުގައެވެ. އާދެ، މީހުން މެރުން، ރޭޕް ކުރުން، މާރާމާރީ ހިންގުން، ފަދަ ވަކި ކުށެއްގެ ގޮތުގައެވެ. އެ ކުށުގެ މާއްދީ ރުކުނަކީ މީހަކު ނުވަތަ ބަޔަކުގެ ޝަޚްޞިއްޔަތު ކަނޑައަޅާ ސިފަތަކަކަށް ޓަކައި އެ މީހަކު ނުވަތަ ބަޔަކާ މެދު ނަފްރަތްތެރި ނުވަތަ ތަޢައްޞުބީ ޝުޢޫރާއި ވިސްނުންތައް ދައްކާ ވާހަކައިން ނުވަތަ އެފަދަ އެހެން ވަސީލަތަކުން ފައުޅު ކުރުމެވެ. އެ ކުށުގެ މަޢުނަވީ ރުކުނަކީ އެފަދަ ވާހަކަތަކެއް ދެއްކުމަށް ގަސްތު ކޮށް ކަނޑައެޅުމެވެ.\nއެއާ ޚިލާފަށް، ނަފްރަތްތެރި ކުށް [Hate Crimes] މިއީ ވަކި ޚާއްސަ ކުށެއް ނޫނެވެ. މީހުން މެރުން، ރޭޕް ކުރުން، މާރާމާރީ ހިންގުން ފަދަ އެހެން ކުށްތަކެކޭ އެއްފަދައިން ވަކި ކުށެއްގެ ގޮތުގައި ތަޖުރީމު ކުރެވޭ، ކުށުގެ ވަކި ޚާއްޞަ ވައްތަރެއް ނުވަތަ ބާވަތެއް ނޫނެވެ. މީހަކާ ނުވަތަ ބަޔަކާ ދެކޮޅަށް ކުރެވޭ ހަމަ ކޮންމެ ވައްތަރެއްގެ ކުށެއް ވެސް، ނަފްރަތްތެރި ކުށެއްގެ ގޮތުގައި ގިންތި ކުރެވޭ ޙާލަތެއް އަތުވެދާނެއެވެ. އާދެ، "ނަފްރަތްތެރި ކުށް" އެވެ ބުނެވެނީ، މީހަކާ މެދު ނުވަތަ ބަޔަކާ މެދު ހިތުގައި އޮންނަ ނަފްރަތެއް ނުވަތަ ތަޢައްޞުބެއް ނުވަތަ ޙަސަދަވެރިކަމެއް ފަދަ ޝުޢޫރެއް ދެއްކުމުގެ ގޮތުން، ނުވަތަ އެ ޝުޢޫރުގެ "އަލާ ކެނޑުވުމުގެ" ގޮތުން، ނަފުރަތްތެރި މަޤްޞަދެއްގައި [Hateful Motive] ކުށް ކުރާ ޙާލަތުގައެވެ. މީހަކު މަރައިލުމަކީ ވެސް ނަފްރަތުގެ ކުށަކަށް ވެދާނެއެވެ. އާދެ، މީހަކު މަރައިލަނީ އޭނާ އަކީ ވަކި ނަސްލެއްގެ ނުވަތަ ވަކި ދީނެއްގެ މީހެއް ކަމަށް ވެގެން އެކަމާ މެދު އޭނާއާ މެދު އޮތް ނަފްރަތާއި ތަޢައްޞުބުގެ އަލާ ކެނޑުވުމުގެ މަޤްޞަދުގައި ނަމަ، އެއީ ނަފްރަތުގެ ކުށެކެވެ. ހަމަ އެ އުޞޫލުން، ރޭޕް ކުރުމާއި، މީހެއްގެ ގައިގައި ތަޅައި މާރާމާރީ ހިންގުމާއި، ޖިނާއީ ބިރު ދެއްކުމަކުން މީހަކަށް ބިރު ދެއްކުމާއި، މީހެއްގެ މުދަލަށް ގެއްލުން ދިނުމާއި، މީހެއްގެ އަބުރަށް އަރައިގަތުން ފަދަ ކޮންމެ ކުށަކީ ވެސް، އެ ކުށް ކުރާ މީހާގެ ކިބައިގައި ނަފްރަތާއި ރުޅިވެރިކަމާއި ޙަސަދަ އާއި ތަޢައްޞުބު ދެއްކުމުގެ ނުވަތަ މި ޝުޢޫރުތަކުގެ އަލާ ކެނޑުވުމުގެ މަޤްޞަދު އޮތިއްޔާ، ނަފްރަތުގެ ކުށެކެވެ. ކުށެއް ކުރެވުމުން، އެއީ ނަފްރަތުގެ ކުށެއްތޯ ދެނެގަތުމަށް ޓަކައި ބަލާނީ އެ ކުށުގެ ރުކުންތަކަކަށް ނޫނެވެ. ކުށް ކުރި މީހާގެ މަޤްޞަދަށެވެ.\nނަފްރަތްތެރި ވާހަކަ އާއި ނަފްރަތްތެރި ކުށް، މި ދެ މަފްހޫމު ތަފާތު ކުރެވޭ ގޮތް، ކުރުކޮށް އަދި ދޭހަ ކުރާން ފަސޭހަ ގޮތަކަށް ލިޔެވިފައި ވާ އެއް ލިޔުމަކީ މި ޞަފުޙާއިން ފެނިވަޑައިގަންނަވާ ރިޕޯޓެވެ. މިއީ އަޔަރލެންޑުގެ ޑިޕާޓްމަންޓް އޮފް ޖަސްޓިސްގެ ފަރާތުން، 2020 ވަނަ އަހަރު ތައްޔާރު ކޮށްފައި ވާ ރިޕޯޓެކެވެ.\nއިތުރަށް ފާހަގަ ކޮށްލުން މުހިއްމު ނުކުތާއެއް ވެސް އެބައޮތެވެ. އެއީ، ނަފްރަތްތެރި ވާހަކަ އާއި ނަފްރަތްތެރި ކުށަށް ޝަރީޢަތް ކުރެވި އަދަބު ދެވޭ ގޮތެވެ. ނަފްރަތްތެރި ވާހަކަ ދެއްކުން ނުވަތަ ފެތުރުމުގެ ކުށުގެ ތުހުމަތު ކުރެވޭ މުއްތަހަމާ ދެކޮޅަށް އުފުލޭނީ ނަފްރަތްތެރި ވާހަކަ ދެއްކި ކަމުގެ ދަޢުވާއެވެ. ޝަރީޢަތް ކުރެވޭނީ އެ ދަޢުވާގެ މައްޗަށެވެ. އަދަބު ދެވޭނީ އެ ކުށަށް ޤާނޫނުގައި ކަނޑައަޅައިފައި އޮންނަ އަދަބެވެ.\nއެއާ ޚިލާފަށް، ނަފްރަތްތެރި ކުށެއް ކޮށްފި ކަމުގެ ތުހުމަތު ކުރެވޭ މީހާގެ މައްޗަށް ދަޢުވާ ކުރެވޭނީ "ނަފްރަތްތެރި ކުށެއް ކޮށްފިއޭ" ބުނެއެއް ނޫނެވެ. އޭނާ ނަފްރަތާ އެކު ކުރި ކުށަކީ މީހަކު މެރުން ކަމަށް ވަންޏާ، އޭނާގެ މައްޗަށް އުފުލޭނީ މީހަކު މަރައިލުމުގެ ކުށުގެ ދަޢުވާއެވެ. ނަފްރަތާ އެކު އޭނާ ކުރި ކަމަކީ މީހަކަށް މަރައިލާނޭ ކަމުގެ ބިރު ދެއްކުން ކަމަށް ވަންޏާ، އޭނާއާ ދެކޮޅަށް ކުރެވޭނީ ބިރު ދެއްކުމުގެ ކުށުގެ ދަޢުވާއެވެ. ނަފްރަތާ އެކު އޭނާ ކުރި ކަމަކީ، މީހެއްގެ މުދަލަށް ގެއްލުން ދިނުން ކަމަށް ވަންޏާ، ކުރެވޭނީ މުދަލަށް ގެއްލުން ދިނުމުގެ ކުށުގެ ދަޢުވާއެވެ. އޭނާއަށް ކޯޓުން ކަނޑައަޅާނީ ވެސް، މި ކުށްކުށަށް ޤާނޫނުގައި ކަނޑައަޅައިފައި ވާ އަދަބުތަކެވެ. މި ހިސާބުން އުފެދޭ ސުވާލަކީ، ނަފްރަތްތެރި މަޤުޞަދެއްގައި ކުށެއް ކުރުމުން، ކުށް ކުރާ މީހާގެ ކިބައިގައި ނަފްރަތުގެ މަޤްޞަދު އޮތް އޮތުމަށް ބަލައި އަންނަ ތަފާތަކީ ކޮބައިހެއްޔޭ މިއެވެ. އާދެ، އަންނަ ތަފާތަކީ، ކުށުގެ ސީރިޔަސްކަން ނުވަތަ ނުބައިކަން (culpability) ބޮޑު ވުމެވެ. ކުށްވެރިޔާގެ ހިތުގައި އޮންނަ ނަފްރަތްތެރި މަޤްޞަދު، ޝަރުޢީ އަދި ޤާނޫނީ ހަމަތަކުގެ ދަށުން ވެގެން ދަނީ ކުށުގެ ސީރިޔަސްކަމާއި ނުބައިކަމާއި އަދަބު ބޮޑު ކުރާ (aggravating) ޢަވާމިލަކަށެވެ. މިއީ ޝަރުޢީ އަދި ޤާނޫނީ ޢިލްމުގެ ދާއިރާގައި އިސްތިޤްރާރު ވެ، ޤައުމުތަކުގައި ބަލައިގަނެވިފައި ވާ އުޞޫލެވެ. މިސާލަކަށް، އިނގިރޭސި ވިލާތުގެ ކްރައުން ޕްރޮސިކިޔުޝަން ސަރވިސް އާއި އެ ގައުމުގެ ފުލުހުން ތަބަޢަ ވާ ހޭޓް ކްރައިމް ގެ ތަޢުރީފަށް ބައްލަވައިލައްވާށެވެ! ހަމަ އެހެންމެ، ޔޫރަޕިއަން ޔޫނިއަނުގެ ފްރޭމްވާރކް ޑިސިޝަން އޮން ކޮމްބެޓިންގ ސާރޓްން ފޯރމްސް އެންޑް އެކްސްޕްރެޝަންސް އޮފް ރޭސިޒަމް އެންޑް ޒެނޮފޯބިއާ ބައި މީންސް އޮފް ކްރިމިނަލް ލޯވ 2008 މި ވަޘީޤާ ވެސް ބައްލަވާށެވެ!\nޢަމަލީ މިސާލަކުން، މި ދަންނަވާ އެއްޗެއް އިތުރަށް ސާފު ކުރެވޭތޯ ބަލައިލާނަމެވެ. ކަސްބީ އަންހެނަކު ފައިސާގެ މުޤާބިލުގައި ފިރިހެނަކާ އެކު ޖިންސީ ޢަމަލެއް ހިންގުމަށް އެއްބަސް ވެފައި، ފައިސާ އަތުލުމަށް ފަހު، އެ ޢަމަލު ހިންގުމުގެ ތެރޭގައި ވަކި ހިސާބަކުން ނޫނެކޭ ބުނުމުން، ދެން ވެސް ފިރިހެން މީހާ އެ ޢަމަލު ހިންގައިފި ޙާލަތެއްގައި، އެއީ ރޭޕެވެ. މަގުމަތީން ހިނގައިފައި ދާ އަންހެނަކު ފެނުމުން، އެ އަންހެން މީހާ އަކީ މުސްލިމެއް، ނުވަތަ ޔަހޫދީއެއް، ނުވަތަ ނަޞާރާއެއްކަން ފާހަގަ ކޮށް، އެ ކަމާ ހުރެ އުފެދޭ ރުޅިވެރިކަމާއި ތަޢައްޞުބާ އެކު އެ މީހާއަށް ޙަމަލަ ދީ އެ މީހާގެ ޢިއްފަތްތެރިކަން ފޭރިގަތުމަކީ ވެސް ހަމަ ރޭޕެވެ. ދެވަނަ ޙާލަތުގައި، ނަފްރަތްތެރި މަޤްޞަދެއް (hateful motive) ކުށާ ގުޅިގެން ދާ ދިޔުމަކުން، އެއީ ތަފާތު ވައްތަރެއްގެ ކުށަކަށް ނުވާނެއެވެ. އެ ވާނީ ހަމަ ރޭޕަކަށެވެ. ނަފްރަތްތެރި މަޤްޞަދުގެ ސަބަބުން ވާނޭ ގޮތަކީ، އެ ރޭޕްގެ (culpability) ވުމެވެ. ކުށް (aggravate) ވުމެވެ. ނަތީޖާއަކަށް ވާނީ، ކުށްވެރިޔާއަށް ޝަރީޢަތުން ފަނޑިޔާރުން ކަނޑައަޅާ އަދަބު ބޮޑު ވުމެވެ.\nއިސް ވެ ދެންނެވި ފަދައިން، ނަފްރަތުގެ ބިލުގެ ބައެއް މާއްދާތައް ލިޔެ އެކަށައަޅައިފައި ހުރީ (Hate Speech) އާއި (Hate Crimes) މި ދަންނަވާ ތަފާތަށް ރިޢާޔަތް ކުރުމެއް ނެތިއެވެ. ނަފްރަތްތެރި ވާހަކަ އާއި ނަފްރަތްތެރި ކުށުގެ މަފްހޫމު މައްސުނި ކޮށްގެންނެވެ. ބިލުގެ މާއްދާތަކަށް ބަލައިލަމާތޯއެވެ!\nއެންމެ ފުރަތަމަ، 124 (ހ) ގެ (2) ވަނަ ނަންބަރުގެ ii ބައްލަވާށެވެ! އެ ނައްޞުގައި އޮންނަނީ ނަފްރަތްތެރި ވާހަކައެއް ދެއްކުމާ އެކު މީހަކަށް އަނިޔާއެއް ދިނުން ނުވަތަ އަނިޔާއެއް ދިނުމުގައި ބައިވެރި ވުން ނުވަތަ އަނިޔާއެއް ދިނުމަށް ރޭވުމަކީ ވަކި ޚާއްޞަ ކުށެއް ކަމަށް ކަނޑައަޅައިފައެވެ. މި ނައްޞުގައި ފުރަތަމަ އެ ބުނާ "ނަފްރަތްތެރި ވާހަކަ ދެއްކުން" މިއީ [Hate Speech] އެވެ. ދެވަނައަށް އެ ބުނާ މީހަކަށް އަނިޔާއެއް ދިނުން، ނުވަތަ މީހަކަށް އަނިޔާއެއް ދިނުމުގައި ބައިވެރި ވުން، ނުވަތަ މީހަކަށް އަނިޔާއެއް ދިނުމަށް ރޭވުން، މިއީ މުޅީން ވަކި ކުށްތަކެވެ. އެ ކަން ކުރާ މީހާގެ މަޤްޞަދުގައި ނަފްރަތު އޮތިއްޔާ، އެކަން "ކެރެކްޓަރައިޒް" ކުރެވިގެން ދާނީ [Hate Crime] އެއްގެ ގޮތުގައެވެ. އެހެންކަމުން، ނަފްރަތްތެރި ވާހަކައެއް ދެއްކުމާ އެކު މިއިން ކަމެއް ކުރުން، 124 (ހ) ގެ (2) ގެ ii ދަށުން ތަޖުރީމު ކުރެވިގެން ދާ އެއް ކުށަކަށް ހެދުމުން، އެ ކުރެވޭ ކަމަކީ ނަފްރަތްތެރި ވާހަކަ އާއި ނަފްރަތްތެރި ކުށް މި ޙާލަތުގައި މައްސުނި ކޮށް، އެކައްޗަކަށް ހަދައިލުމެވެ. ދެ ކުށް އެއް އަދަބު ދެވޭ އެއް ކުށެއް ކަމަށް ހަދައިލުމެވެ.\nދެވަނައަށް، 124 (ހ) ގެ (3) ވަނަ ނަންބަރުގެ i ވަނަ ނުކުތާ ބައްލަވާށެވެ! މި ނުކުތާގެ ޢިބާރާތުގައި އޮންނަނީ "މީހެއްގެ ނަސްލަށް، ނުވަތަ އުފަން ވީ ޤައުމަށް، ނުވަތަ ކުލަޔަށް ބަލައި، އެ މީހަކަށް ޖިސްމާނީ އަނިޔާއެއް ދިނުމަކީ" ވަކި ޚާއްޞަ ކުށެއް ކަމަށް ކަނޑައަޅައިފައެވެ. މި ކުރެވޭ ކަމަކީ، ޖިސްމާނީ އަނިޔާ ދިނުމުގެ ކުށް ކުރާ މީހަކުގެ ކިބައިގައި ތަޢައްޞުބެއް ނުވަތަ ނަފްރަތްތެރި މަޤްޞަދެއް (hateful motive) އޮންނަ ޙާލަތުގައި، އެ ކުށަކީ ވަކި ބާވަތެއްގެ ކުށަކަށް ހެދުމެވެ. އިސް ވެދިޔަ ޕެރެގުރާފުތަކުގައި އަޅުގަނޑު ވާނީ، ކުށެއް ކުރާ މީހާގެ ކިބައިގައި ނަފްރަތްތެރި މަޤްޞަދެއް އޮތުމަކީ، އެ ކުށް ވަކި ބާވަތެއްގެ ކުށަކަށް ވާ ސަބަބެއް ނޫން ކަމާއި، ނަފްރަތްތެރި މަޤްޞަދުގެ ސަބަބުން ވާ ގޮތަކި، ކުށުގެ ސީރިއަސްކަމާއި ނުބައިކަން (culpability) ބޮޑު ވެ، ކުށުގެ އަދަބު ވެސް ބޮޑު ވެގެން ދިޔުންކަން ބަޔާން ކޮށްފައެވެ. ކުށްތައް އެއް ކުށް އަނެއް ކުށާ ތަފާތު ވަނީ، ކުށުގެ ރުކުންތަކުގެ ތަފާތުގެ ސަބަބުން ކަމާއި، ކުށް ކުރާ މީހާގެ މަޤްޞަދުގެ (motive) ސަބަބަކުންނެއް ނޫންކަން މިއީ އަޅުގަނޑުމެން އެއްގޮތަކަށް ވެސް ހަނދާން ނައްތައިލައިގެން ވާނޭ ކަމެއް ނޫނެވެ.\nއެނގިވަޑައިގަންނަވާނޭ ފަދައިން، 124 (ހ) ގެ (3) ގެ i ވަނަ ނައްޞުގައި އެބުނާ "ޖިސްމާނީ އަނިޔާ ދިނުމަކީ" ވަރަށް ގިނަ ގޮތްގޮތަށް ކުރެވިދާނޭ ކަމެކެވެ. މީހެއްގެ ގައިގައި ޖެހުމުން ފެށިގެން ގޮސް، މީހަކުގެ ގުނަވަންތައް ހަލާކު ކުރުމާ ހަމަޔަށް، އެތައް ބާވަތެއް އޭގެ ދާއިރާގެ ތެރޭގައި ހިމެނޭ ކަމެކެވެ. ޖިސްމާނީ އަނިޔާގެ ތެރެއިން، ދުނިޔޭގެ އެހެން ޤައުމުތަކުގައި ވެސް ޖިނާއީ ޤާނޫނުތަކުގެ ވަސީލަތުން ތަޖުރީމު ކުރެވޭ ހުރިހައި ކަންތައްތަކެއް ދިވެހިރާއްޖޭގައި ވެސް ވަނީ ތަޖުރީމު ކުރެވިފައެވެ. ގޭންގު ކުށްތައް މަނާ ކުރުމާ ބެހޭ ޤާނޫނު 2010 އާއި، އެންޓި ޓޯޗަރ ޤާނޫނު 2013 އާއި، މީހުން ޓްރެފިކް ކުރުން ހުއްޓުވުމުގެ ޤާނޫނު 2013 އާއި، ޤާނޫނުލްޢުޤޫބާތު 2014 އާއި، ޖިންސީ ކުށުގެ ޤާނޫނު 2014 އާއި، ޓެރަރިޒަމް މަނާ ކުރުމުގެ ޤާނޫނު 2015 ފަދަ ޤާނޫނުތައް ބައްލަވައިލެއްވީމާ އެކަން އެނގިވަޑައިގަންނަވާނެއެވެ. މާރާމާރީ ހިންގުން، ތޫނު އެއްޗަކުން ޖަހައި ޒަޚަމު ކުރުން، ރޭޕް ކުރުން، ގުނަވަނެއް ހަލާކު ކޮށްލުން، ގުނަވަނެއް ވަގަށް ނެގުން، ޓޯޗަރ ނުވަތަ ވޭންދެނިވި ހާނީއްކަ ކުރުން، ހަށިގަނޑަށް ޖަރާސީމެއް ފޮނުވައިގެން ބައްޔެއް ޖެއްސުން، މޫނަށް ނުވަތަ ހަށިގަނޑަށް ދޭ ގެއްލުމަކުން ސޫރަ ޚަރާބު ކޮށްލުން، މިއީ ހައްތާ ވެސް ޖިސްމާނީ އަނިޔާ ދިނުމުގެ ކުށްތަކެވެ. މިއިން ކޮންމެ ކުށަކީ ވެސް، އެ ކުށެއްގެ ރުކުންތަކަކީ ކޮބައިކަން ޤާނޫނުގައި ބަޔާން ކުރެވިގެން ވާ ވަކި ކުށެކެވެ. މިއިން ކުށެއް މީހަކާ ދެކޮޅަށް ކުރާ މީހާ އެކަން ކުރަނީ، ކުށް އަމާޒު ކުރެވޭ މަޠުލޫމުގެ ނަސްލަށް ނުވަތަ ޤައުމީ ނިސްބަތަށް ނުވަތަ ކުލަޔަށް ބަލައިގެން، ނަފްރަތާއި ރުޅިވެރިކަމާއި ޙަސަދަވެރިކަމާއި ތަޢައްޞުބުގެ މަޤްޞަދެއްގައި ކަމަށް ވާ ޙާލަތެއް އަޔަސް، އޭގެ ސަބަބުން ކުށުގެ "ކެރެކްޓަރައިޒޭޝަން" ބަދަލު ކޮށްގެން ނުވާނެއެވެ. އެއީ ވަކި ބާވަތެއްގެ ކުށަކަށް ހަދައިގެން ނުވާނެއެވެ. ތަކުރާރުކޮށް ދެންނެވުނު ފަދައިން، އޭގެ ނަތީޖާއަކަށް ވާން ވާނީ، އިސް ވެ ބަޔާން ކުރެވުނު ފަދައިން، ކުށުގެ އަދަބު ބޮޑު ވުމެވެ.\nކޮންމެއަކަސް، ނަފްރަތުގެ ބިލުގައި މި ދެންނެވި މަފްހޫމުތައް އޮޅުވައިލައި، އޮޅުންބޮޅުން ކޮށް، މައްސުނި ކޮށްފައި ހުރި ގޮތަށް ބެލުމުން، އަޅުގަނޑަށް ހީ ކުރެވުނު އެއްޗަކީ، މި ބިލަކީ ނަފްރަތްތެރި ވާހަކަ ތަޖުރީމު ކުރުމުގެ، އަދި ނަފްރަތްތެރި މަޤްޞަދުތަކުގައި ކުށް ކުރުމުން ޢާއްމު ގޮތެއްގައި ދޭ އަދަބުތަކަށް ވުރެ ބޮޑެތި އަދަބުތައް ދިނުމުގެ މަގުފަހި ކުރުމުގެ ހެޔޮ ނިޔަތެއްގައި ލިޔެ އެކަށައަޅައިފައި އޮތް ބިލެއް ނޫނޭ، މިއެވެ. [Hate Speech] އާއި [Hate Crime] ގެ މަފްހޫމުތައް ޢިލްމީ ގޮތުން ދިރާސާ ކޮށްގެން ދެލިކޮޕީ ކޮށްފައި އޮތް ބިލެއް ނޫނޭ، މިއެވެ. އަޅުގަނޑަށް މި ބިލުގެ ހުރިހައި ދިމަދިމާއަކުން ވެސް ފެންނަނީ، ވަކި ބަޔަކު ހިފާން ޖަހާ މަޅިއެއްގެ ސިފަތަކެވެ. ވަކި މީހަކު ނުވަތަ ވަކި ބަޔަކު ދައްކާ ވާހަކަތަކާއި ކުރާ ކަންކަމާ ދެކޮޅު ހެދުމުގެ ގޮތުން ވާހަކަ ދެއްކުމާއި ޢަމަލުތައް ކުރުމުގެ ދޮރު ބަންދު ކުރުމުގެ ގޮތުން އެކުލަވައިލެވިފައި ވާ ބިލެއްގެ ސިފަތަކެވެ. ޤާނޫނުތައް ހެދުމުގައި މިއީ ރަނގަޅު ގޮތެއް ނޫނެވެ. ޤާނޫނަކީ ވަކި މީހެއްގެ ދިފާޢުގައި، އަދި ވަކި މީހަކު ހިފާން ޖަހާ މަޅިއެއްގެ ގޮތުގައި ހަދައިގެން ވާނޭ އެއްޗެއް ނޫނެވެ. މިއީ އަޅުގަނޑުމެންގެ ތެރޭގައި ޢާއްމު ވެފައި ވާ، ކުރީގެ ސަރުކާރުތަކާއި މަޖިލިސްތަކުން ވެސް ކުރައްވައިފައި ވާ، އަދި މިހާރުގެ ސަރުކާރާއި މަޖިލިހުން ވެސް ކުރައްވަމުން ގެންދަވާ ވަރަށް ގޯސް ކަމެއް ކަމަށް މެނުވީ ނުވެއެވެ.\nނޯޓު: މިއީ ރައްޔިތުންގެ މަޖިލިހަށް ސަރުކާރުން ހުށައަޅައިފައި ވާ ނަފްރަތުގެ ބިލާ ބެހޭގޮތުން ރައްޔިތުންގެ މަޖިލިހުގެ ޖުޑީޝަރީ ކޮމިޓީއަށް ފޮނުވުނު ސިޓީއެކެވެ. ސިޓީ މި ކޮލަމުގައި މި ޝާއިޢު ކުރެވެނީ އެޑިޓް ކުރެވި އިތުރު ތަފްޞީލުތަކާ އެކު ލިޔެވިފައި ވާ ސިލްސިލާއެއްގެ ގޮތުގައެވެ.


Court in dhookohli drug viyaafarikuraa dhe meehun alun hahyarukohfi\nކޯޓުން ދޫކޮށްލި ޑްރަގް ވިޔާފަރިކުރާ ދެ މީހުން އަލުން ހައްޔަރުކޮށްފި\nހައްޔަރު ކުރި ދެ މީހުންގެ އަތުން ފެނުނު މަސްތުވާތަކެތި -- ފޮޓޯ: ޕޮލިސް\nހޯމަ ދުވަހު ކޯޓް އަމުރަކާއެކު ގޮސް ގެއެއް ބަލައި ފާސްކޮށް ހައްޔަރު ކުރި ދެ މީހަކު ކްރިމިނަލް ކޯޓުން ދޫކޮށްލުމުން، ރޭ އަނެއްކާވެސް އެ ދެ މީހުން ހައްޔަރުކޮށްފައިވާކަމަށް ފުލުހުން ބުނެފި އެވެ.\nހޯމަ ދުވަހުގެ ރޭ ހުޅުމާލޭ ގެއަކުން ތިން ކިލޯގެ މަސްތުވާކެއްޗާއެކު ހަޔަރުކުރި ދެ ދިވެހިން ބަންދުގެ މުއްދަތު ޖަން ކްރިމިނަލް ކޯޓަށް ގެންދިއުމުން މުއްދަތު ޖަހައި ނުދީ އެ ދެ މީހުން ވެސް އިއްޔެ ވަނީ ދޫކޮށްލައިފަ އެވެ.\nނަމަވެސް، ކޯޓު އަމުރެއްގެ ދަށުން އެ ދެ މީހުންވެސް އަލުން ހައްޔަރުކޮށްފައިވާކަމަށް ފުލުހުން މިއަދު ވަނީ ބުނެފަ އެވެ. އެ މީހުން އަލުން ހައްޔަރުކޮށްފައިވަނީ ހުޅުމާލޭގައި އެ މީހުން ދިރިއުޅޭ ގެއިން ރޭ 03:17 ހާއިރު ކަމަށް ފުލުހުން އިތުރަށް ބުނެފައިވެ އެވެ.\nހައްޔަރުކުރި ދެ މީހުންގެ އޭގެ ތެރޭގައި 52 އަހަރުގެ އަންހެނަކު ވެސް ހިމެނޭކަމަށް ފުލުހުން ކުރިން ބުނެފައިވެ އެވެ. އެ ދެ މީހުން ހައްޔަރު ކުރީ މަސްތުވާތަކެތީގެ ވިޔަފާރީ ކުރާ ކަމުގެ ތުހުމަތުގަ އެވެ.\nއެ ދެ މީހުން ދޫކޮށްލީ ޖިނާއީ އިޖްުރާއަތުގެ ގާނޫނުގެ 12 ވަނަ މާއްދާއަށް ރިޔާއަތްކޮށެވެ. އެ މާއްދާގައި ބުނަނީ ކޯޓް އަމުރުގެ ހުރިހާ ގަނޑެއްގައި ގާޒީގެ ނަމާއި ސޮއި އަދި ތައްގަނޑު އިންނަންވާނެ ކަމަށެވެ. ނަމަވެސް ފުލުހުން އެދިގެން ދިން ކޯޓް އަމުރުގައި ސޮއި އިނީ ހަމައެކަނި ފަހު ގަނޑުގަ އެވެ.\nމޯލްޑިވްސް ޕޮލިސް ސާވިސް މަސްތުވާތަކެތި ކްރިމިނަލް ކޯޓް + ކުށްކުރުން\nތިންވަނަ ފަހަރަށް ދެ މީހުން ހައްޔަރުކޮށްފި\nފުލުހުން ވަނީ ނިޒާމްގެ ތަރުތީބު މުގުރާލާފައި: ކޯޓް


Aa2Tharin Tha'aaraf Kuraa Film "Notebook" Ge Trailer Nerefi - Vaguthu\n5 މަސް ކުރިން ( ފެބުރުއަރީ 23, 2019 )\nއަންނަ މާޗް މަހު ނެރުމަށް ހަމަޖެހިފައިވާ ނޯޓް ބުކްގެ ޓްރެއިލާ ނެރެފިއެވެ. ޒަހީރު އިގްބާލް ބޮލީވުޑަށް ތައާރަފުވާ ފިލްމު "ނޯޓްބުކް"ގެ ޓްރެއިލާ ނެރެފައިވަނީ އިއްޔެއެވެ.\nލީޑު ރޯލުން ޒަހީރު އާއި ޕްރަނުތަން ބަލެ ފެނިގެންދާ ނޯޓް ބުކްގެ ޓްރެއިލާ ނެރެފައިވާއިރު ގިނަ ބަޔަކަށް ވަނީ އެޓްރެއިލާ ވަރަށް ކަމުގޮސްފައެވެ. އަދި ދެފަންނާނުންގެ ވެސް އެކްޓިނަށް ވަނީ ގިނަ ބަޔަކު ތައުރީފުކޮށްފައެވެ.\nފިލްމުގެ ޓްރެއިލާ އިން ދެފަންނާނުންގެ އިތުރުން ކުޑަ ކުދިންތަކެއް ފެނިގެންދާއިރު ޒަހީރު އާއި ޕްރަނުތަން ފެނިގެންދަނީ އެކުދިންނަށް ކިޔަވައިދޭ ޓީޗަރުންގެ ގޮތުގައެވެ. ފިލްމުގައި ޒަހީރު އަށް ކިޔަނީ " ކަބީރް" އެވެ. އަދި ޕްރަނުތަން އަކީ "ފިރްދޯސް" އެވެ.\nފިލްމީ ދާއިރާ އަށް އައު ޒަހީރު އާއި ޕްރަނުތަން ބޮލީވުޑަށް ތައާރަފުކޮށްދީފައިވަނީ ސަލްމާނެވެ.\nއެގޮތުން ޒަހީރުގެ ހުނަރު ސަލްމާނަށް ފެނިފައިވަނީ އޭނާގެ ދައްތަގެ ސަންގީތު ހަފްލާގެ ތެރެއިންނެވެ. ޕްރަނުތަން ފުރަތަމަ ފަހަރަށް ސަލްމާނަށް ފެނިފައިވަނީ އިންޓަނެޓުންކަމަށާއި އޭނާއާ ބައްދަލުކޮށް އެރޯލަށް އޭނާ އޮޑިޝަންދިނުމުން ވަރަށް ބޮޑަށް ފިލްމުގެ ޑައިރެކްޓަރުގެ އިތުރުން ޕްރޮޑިއުސަރު ވެސް ހިތްހަމަޖެހުނު ކަމަށް އިންޑިއާގެ ނޫސްތަކުން ވަނީ ބުނެފައެވެ.\nނޯޓްބުކް ނެރުމަށް ހަމަޖެހިފައިވަނީ މިއަހަރުގެ މާޗް މަހުގެ 29 ގައެވެ. މި ފިލްމުގެ ޑައިރެކްޓަރަކީ ނިތިން ކައްކަރް އެވެ.


Sarukaarun masdhoani bandhe, loan usoolu dhookuran hushahalhaifi | Mihaaru\nސަރުކާރުން މަސްދޯނި ބަނދެ، ލޯނު އުސޫލުން ދޫކުރަން ހުށަހަޅައިފި\nގއ. ގެމަނަފުށީ މަސްދޯންޏަކުން ގިނަ އަދަދެއްގެ މަސް ބާނާފައި. ސަރުކާރުން މަސްދޯނިފަަހަރު ބަނދެ ލޯން އުސޫލުން ދޫކުރަން މަޖިލިހުން ހުށަހަޅާނެ -- ފޮޓޯ/ ފޭސްބުކް\n05 މެއި 2020\nރާއްޖެގެ މަސްވެރިކަމުގެ އިންޑަސްޓްރީ ކުރިއެރުވުމަށް ޓަކައި ސަރުކާރުން މަސްދޯނިފަހަރު ބަނދެ، ލުއި ލޯނުގެ ގޮތުގައި މަސްވެރިންނަށް ދޫކުރަން ރައްޔިތުންގެ މަޖިލީހުގެ އެންވަޔަރްމެންޓް ކޮމިޓީން މިއަދު ހުށަހަޅައިފި އެެވެ.\nސަރުކާރުން މަސްދޯނިފަހަރު ބަނދެ ދޫކުރަން ހުށަހެޅީ ކޮވިޑް-19 އާ ހެދި، އާއިލާތަކާއި ވިޔަަފާރިތަކުގެ އާމްދަނީ އަށްް އަަންނަ ހީނަރުކަމުން އަރައިގަތުމަށް ސަރުކާރުން ހިންގާ ޕްރޮގްރާމްތަަކާ މެދު ރައްޔިތުންގެ މަޖިލީހުން ދެކޭ ގޮތް ކަނޑައަޅަން އެމްޑީޕީގެ ޕާލަމެންޓްރީ ގްރޫޕްގެ ލީޑަރު އަދި މެދު ހެންވޭރު ދާއިރާގެ މެމްބަރު އަލީ އާޒިިމް ހުށަހެޅުއްވި މައްސަަލަ ދިރާސާކުރުމަށް ފަަހު މަޖިލީހުގެ ތަޅުމަށް މިއަދު ހުށަހެޅި ރިޕޯޓްގަ އެވެ.\nމަޖިލީހުގެ އެންވަޔަރްމެންޓް އެންޑް ކްލައިމެޓް ޗޭންޖް ކޮމިޓީން މިއަދު ހުށަހެެޅި ރިޕޯޓްގައި މަސްވެރިކަމާއި ދަނޑުވެރިކަން އަދި ހަކަތައިގެ ދާއިރާއިން ކުރެވިދާނެ ގިނަ ކަންތައްތަކެއް ހިމަނާފައި ވެ އެވެ.\nމަޖިލީހުގެ އެންވަޔަރްމެންޓްް އެންޑް ކްލައިމެޓް ޗޭންޖް ކޮމިޓީގެ ރިޕޯޓް މިއަދުގެ ޖަލްސާގައި ފާސްކުރި އެވެ. އެ ރިޕޯޓް ފާސްކުރީ ވޯޓްގައި ބައިވެރިވި 60 މެމްބަރުންގެ އިއްތިފާގުންނެވެ.\nމަސްވެރިކަން ކުރިއަރުވަން ހުށަހެޅި ކަންތައްތައް\n- ސަރުކާރުން މަސްދޯނިފަހަރު ބަނދެ، ލޯނު އުސޫލުން ދޫކުރުން\n- މަސްފިނިކޮށް ބަހައްޓާނެ ސްޓޯރޭޖް ކެޕޭސިޓީ އިތުރުކުރުން، އެކަމުގައި އަމިއްލަ ފަރާތްތަކަށް އެހީތެރިވުން\n- މަސް ކުންފުނިތަކަށްް ދިމާވެފައިވާ މައްސަލަތައް ބަލައި އެކުންފުނިތަކަށް އެހީވުން\n- ބަންނަން ފަަށައި ނުނިމި މަސްދޯނިފަހަރު ނިންމަން ސަރުކާރުން އެހީތެެރިވުން\n- އޮޑިދޯނިފަހަރު ބަންނަން ބޭނުންކުރާ ތަކެތިން ނަގާ ޑިއުޓީ ކަނޑައިލުން\nރިޕޯޓްގައި ބުނެފައިވާ ގޮތުން އެންވަޔަރްމެންޓް އެންޑް ކްލައިމެޓް ޗޭންޖް ކޮމިޓީގެ އަމާޒަކީ ސަރުކާރުން ހުށަހަޅާފައިވާ އިގުތިސާދީ ޕެކޭޖްތައް ތަންފީޒުކުރުމުގައި ދެމެހެއްޓެނިވި ގޮތަަކަށްް އަމަލުކޮށް ތިމާވެށްޓާއި ދިވެހިންގެ އުފެއްދުންތެރިކަން ހިމާޔަތްކުރުން ކަމަށެވެ. ހަކަތައަށް ކުރާ ހޭދަ ކުޑަކުރުމަށް ޓަކައި އިއާދަކުރަނިވި ހަކަތައަށް ބާރު އަޅައިގެން ގިނަ ކަންތައްތަކެއް ކުރަން ވެސް ރިޕޯޓްގައި ހިމަނާފައި ވެ އެވެ.\nތިމާވެށި ރައްޔިތުންގެ މަޖިލިސް މަސްވެރިކަން ކްލައިމެޓް ޗޭންޖް\n49 ކޮމެންޓް, 50 ރިއެކްޝަންސް\nސަރުކާރުން ދޯނިބަންނަވާހަކަ ބުނީމަ ބިރުން ސިއްސައިގެން ގޮސްފި! ޔާމީނުސަރުކާރުގަ ހދ. ނޭކުރަންދޫން ރުއްކަޑައިގެން ބަތް ކުޑަދޯންޏެއްގެ އަގައް އެތައް މިލިޔަނެއްއެރި! އެއީ ކަޅުއޮއްފުންމިޔޯ! ދެން ބޭރުން ލަކުޑިއެތެރެ ކޮއްގެން ސަރުކާރުން ބަންނަ މިޒަމާނުގެ މަސްދޯންޏަކައް ތިރީސްމިލިޔަން ރުފިޔާ ނުވަތަ ދެމިލިޔަން ޑޮލަރު ނާރާނެގޮތެއް އޮންނާނެ ކަމަކައް ނުދެކެން މިހާރުވެސް ސަކާރުން ކުދިކުދި ކަންތަކައް ކުރަން ހަރަދު ކުރާގޮތް ފެނުނީމަ!\nމަހައް ދާނެ ދޯނި ނެތިގެންތަ މިއުޅެނީ. ބާނާމަހައް ލާރިކޮޅޮ ނުލިބިގެން މަސްވެރިން މި ތެޅެނީ. ނުއަގުގ މަސްވިއްކާ ވާހަަކަ އަބަދުވެސް އަޑު އިވެނީ. މިހާރު ތިދައް ކަނީ ތޯނި ބަދެ ނަފާ އިތުރުކުރާވާހަކަ. ފައިދާ ނުވާ ސިނާ އަތަކައް ބޮޑު އިންވެސްޓެއް ކުރުމުގެ ބޭނުމަކީ ކޮބާ.؟\nކީއްވެހޭ މަސްވެރިކަން އެކަނި ކުރިއަރުވަން ޖެހެނީ.. މަސްވެރީންނައް ތެޔޮ އަގުހެޔޮ ކޮއްފަ..އެ މީހުން ބާނާ ހުރިހާ މަހެއް ގަނެފަ..އަދި މިހާރު ދޯނިވެސް ބަނދެދީފަ..ދެން މުސާރަވެސް ދޭންވީނުން. ކޮބާ ޓީޗަރުންނާއި ނަރުހުންނާއި ގާރީއިންނާއި.\nރައްޔިތުން ބިކަކުރީ މަ ސަރުކާރައް ޖެހޭނެ ދޯނިވެސް ބަނދެދޭން.. ގެދޮރުވެސް އަޅާދޭން.. އެެއީ ރައްޔިތުންގެ އަތް މަތި ސަރުކާރުން ތަނަވަސްކޮއް ނުދިނީ މަ. ރައްޔިތުން މުއްސަނދިވާ ވަރަކައް ސަރުކާރައް ފައްސޭހަވާނީ.. އޭރުން ގިނައިން ޓެކުސްވެސް ނެގޭނެ.. ތަކެތި ގަނެދޭކައްވެސް ނުޖެހޭނެ. އެކަ މަކު ރައްޔިތު މީހާ ނިކަ މެރި ކުރަންޏާ ސަރުކާރައް ރައްޔިތުންގެ ބަލަދު އަރާނީ.\nރާއްޖޭގަ މިހާތަނަށް ހިންގުނު އެންމެ ބޮޑު ޖަރީމާ އަކީ އެފް.ޕީ.އައި.ޑީގެ ވައްކަން. އެމް.އެމް.ޕީ.އާރު.ސީ އެއްވެސް އެއްވެސް އެއްޗަކަށް ނުވާނެ. މިކުޅި އަލުން ކުޅުއްވަން ވިސްނަވަނީތޯ؟\nކޮންއިރަކުން ސަރުކާރުން ރިސޯޓު ހަދާފަ ލޯނު އުސޫލުން ދޫކުރާނީ؟\nއައްޑިހާގެ އަހަރު ތަކުގާވެސް ތިކަހަލަ ޕުރަޖެކުޓު ތަކެއްހިންގި ނަތީޖާއަކައްވީ މަދުމީހަކައް ނޫނީ ލޯނު ނުދެއްކިގެން ދަރަނިވެރިވެގެން ދޯނިތައް ސަކުކާރައް ނަގާ ނުއަގުގާ ހިތުހުރި މީހަކައް ދޫކޮއް އެންމެ ފަހުން ޕުރަޖެކުހުއްޓާލީ އަދި އަލިފުށީ ބޯޓް ޔާޑުގެ ތަކެއްޗައްވީގޮތެއް ވެސް ސާފު ވީކަމެއްނޭގެ\nމަޖިލީހުގެ މެންބަރުންގެ މުސާރައިގެ ވާހަކަ ރައްޔިތުން ދައްކާނެތީ ނުބެހޭ ކަންކަމާބެހި، ރައީސުލްޖުމްހޫރިއްޔާ ކަނޑައަޅުއްވަންޖެހޭ ސިޔާސަތުތައްވެސް ކަނޑައަޅަންފެށީ. އިހަށް މަޖިލީހުގެ މެންބަރުންގެ މުސާރަ ކުޑަކޮށްފައި އެހެން ވާހަކައެއް ދައްކަބަލަ.\nއަޖާއިބު ހައިރާންވެއްޖެ. ތިޔަ ދެވެނީ ގާނޫނުއަސާސީގެ 70 ވަނަ މާއްދާ ފަހަނަޅައި މާ ބޭރަށް. ދައުލަތުގެ ވެރިޔަކީ ރައީސުލްޖުމްހޫރިއްޔާ. ތިޔަ އަރައިގަތީ ގާނޫނޫ އަސާސީގެ 115 ވަނަ މާއްދާއިން ރައީސުލްޖުމްހޫރިއްޔާއަށް ލިބިދީފައިވާ ބާރުގެ ތެރެއަށް. ދައުލަތުގެ ސިޔާސަތުތައް ކަނޑައަޅައި އަންގަންޖެހޭ ފަރާތްތަކަށް އަންގަންޖެހޭނީ ރައީސުލްޖުމްހޫރިއްޔާ. އެއީ މުޅި މަޖިލީހަށްވިޔަސް އަދި މަޖިލީހުގެ ކޮމިޓީއަކަށްވިޔަސް ކުރެވިގެންވާނެ ކަމެއް ނޫން. ޤާނޫނުތައް މުގުރާނުލާ.\nއަނެއްކާވެސް ވަށްކަމާ ފޭރުމުގެ ކަންތަށްގަޑަކަށް މަގުހުޅުވާލަނީ ތިޔަދޯނިތަށް ލިބޭނީ ރީދޫޕާޓީގެ ބޭފުޅުންނަށް ވަރަށްކުރިން އެމް ޑީ ޕީ ގެ ނައިބުރައީސް ވިދާޅުވި އަޅުގނޑުމެން އަޅާ ފުލެޓު ޕާޓީ ކުދިންނަށް ދީފައި ބާކީވި އެއްޗެކޭ އެހެން ބަޔަކަށް ލިބޭނީ މިފަހަރު ދޯނިތަށް ވެސް ހަމަ އެގޮތަށްވާނީ މިވެރިން ކަމަކީ ހަމަ ލޫޓުވުން...


Usoolah nufethey ithuru 40 thaneh bandhukoffi\nހަތަރުވަނަ ދުވަހުވެސް 40 ތަނެއް ބަންދުކޮށްފި\nނޫސްވެރިންގެ ބައްދަލްވުމުގައި ޑރ. ނަޒްލާ: ބަންދު ކުރި ތަންތަނުގެ މައުލޫމާތު ދެއްވި\nއެޗްޕީއޭގެ އިންސްޕެކްޝަންގައި ކޮވިޑް-19 އިގެ އުސޫލުތަކަށް ނުފެތޭތީ މިއަދު ވެސް 40 ތަނެއް ބަންދު ކޮށްފި އެވެ.\nއެޗްއީއޯސީން މިރޭ ބޭއްވި ނޫސްވެރިންގެ ބައްދަލްވުމުގައި އެ ސެންޓަރުގެ ތަރުޖަމާން ޑރ. ނަޒްލާ ރަފީގު ވިދާޅުވީ އިންސްޕެކްޝަންގައި މިއަދު 189 ތަނެެއް ބެލި ކަމަށެވެ. އެއީ ކާބޯތަކެތީގެ ހިދުމަތްދޭ 62 ތަނަކާއި 113 ފިހާރައެއްގެ އިތުރުން 13 ސެލޫނަކާއި މާރުކޭޓެއް ކަމަށެވެ.\nއޭގެ ތެރެއިން 40 ތަނެއް ބަންދު ކުރި އެވެ. ނުވަ ސެލޫނަކާއި 14 ފިހާރައަކާއި ކާބޯތަކެތީގެ ހިދުމަތްދޭ 16 ތަނެއްގެ އިތުރުން މާރުކޭޓެކެވެ.\nމީގެ ހަތަރު ދުވަސް ކުރިން ފެށި އިންސްފެކްޝަންގައި އުސޫލުތަކަށް ނުފެތޭ ތަންތަން ވަގުތުން ބަންދު ކުރެ އެވެ. ފުރަތަމަ ދުވަހު 27 ތަނެއް ބަންދުުކުރިއެވެ. ދެވަނަ ދުވަހު 50 އަދި އިއްޔެ ތިން ތަނެއް ބަންދު ކުރި އެވެ. މާދަމާވެސް އިންސްޕެކްޝަންގެ ކުރިއަށް ގެންދާނެ އެވެ.\nކޮވިޑް-19 އިގެ ބަލިމަޑުކަމާއި ގުޅިގެން ކެފޭ، ރެސްޓޯރަންޓް އަދި ހޮޓާތަކާއި ސެލޫން އަދި ޖިމް ފަދަ ތަންތަން ހުޅުވަން ހުއްދަދީފައި ވަނީ މިމަހުގެ ފުރަތަމަ ދުވަހު އެވެ. އެތަންތަަން ހުޅުވުމުގެ ހުއްދަ ދީފައި ވަނީ ވަކި އުސޫލުތަކަކަށް އަމަލު ކުރަން ޝަރުތުު ކުރުމަށްފަހު އެވެ. ނަމަވެސް ބައެއް ތަންތަނުން އެ އުސޫލުތަކާއި ހިލާފަށް ހިދުމަތް ދެއެވެ.\nއެޗްޕީއޭ މިނިސްޓްރީ އޮފް ހެލްތު ކެފޭ ރެސްޓޯރެންޓް + ކޮވިޑް-19 އާއްމު ސިއްހަތުގެ ކުއްލި ނުރައްކަލުގެ ހާލަތު\nނަންބަރު މައްޗަށް: 87 މީހުން ޕޮޒިޓިވް\nމާލެއިން 15، އަތޮޅުތަކުން 10 މީހުން ޕޮޒިޓިވް


Kareenaa Vihaa Dhuvas Engeytha? - Vaguthu\nކަރީނާ ވިހާ ދުވަސް އެނގޭތަ؟\nބޮލީވުޑްގެ ބަތަލާ ކަރީނާ ކަޕޫރަށް ސަޕޯޓް ކުރާ އެތައް ބަޔަކު މި ރާއްޖޭގައިވެސް އުޅޭނެއެވެ. އޭނާއާ ގުޅޭގޮތުން އެންމެ ފަހުގެ މައުލޫމާތުތައް އެނގެން ބޭނުންވާ މީހުންވެސް ތިބޭނެއެވެ. މިއޮތީ އެފަދަ މީހުންނަށް ހާއްސަ ހަބަރެކެވެ. ކަރީނާ ކަޕޫރް ވިހާ ދުވަސް މިހާރު ކައިރި ވަނީ އެވެ.\nސައިފް އަލީ ޚާން އާއި ކަރީނާ އާ ދެ މީހުންގެ ދެވަނަ ދަރިފުޅު ވިހާނީ، އަންނަ މަސް ތެރޭގައެވެ. އެކަން ހާމަކޮށްފައިވަނީ ސައިފް އެވެ.\nފިލްމްފެއާއަށް ދިން އިންޓަވިއުއެއްގައި ސައިފް ބުނީ، ދަރިފުޅު ވިހާނެ ކަމަށް ދީފައިވާ ތާރީހަކީ ފެބްރުއަރީ މަހުގެ ކުރީކޮޅުގައި ކަމަށެވެ. އަދި މިއީ ދެވަނަ ދަރިފުޅު ކަމުން އެއްވެސް ހާސްކަމެއް ނެތް ކަމަށްވެސް ބުނެފައި ވެއެވެ.\nސައިފް އާއި ކަރީނާގެ ފުރަތަަމަ ދަރިފުޅަށް ކިޔަނީ ތައުމޫރް އެވެ. އޭނާ ވިހާފައި ވަނީ 2016 ވަނަ އަހަރުގެ ޑިސެމްބަރު މަހުގެ 20 ވަނަ ދުވަހުއެވެ.\nމި ދެމަފިރިންނަށް ދެވަނަ ދަރިއަކު ލިބެން އުޅޭކަން ހާމަކޮށްފައި ވަނީ މިދިޔަ އަހަރުގެ އޮގަސްޓް މަސް ތެރޭގައެވެ.\nފިލްމް ފެއާގެ މައުލޫމާތުތަކަށް ބަލާއިރު، ދެވަނަ ދަރިއަކު ހޯދުމަކީ ސައިފް ކޮންމެވެސް ވަރަކަށް ބިރު ގަންނަ ކަމެކެވެ. އެހެން ނަމަވެސް، ގޭގައި ކުދިން ގޭގައި ސަކަރާތް ޖަހާ އުޅޭތަން ބަލަން އޭނާ އެ ހުރީ ކެއްމަދުވެފައެވެ.\nކަރީނާ ކުރިން ވިހާނެ ކަމަށް އިއުލާނު ކޮށްފައި ވަނީ މާރިޗް މަސް ތެރޭގައެވެ.


Dhivehi Cinema ge Latheefaa 30 aharu fahun film akun fennany - vNews.mv\nނީނާގެ ޝޫޓިންގައި މަރިޔަމް ރަޝީދާ، ޝަކީލާ އަދި ނުޒޫ ބައިވެރިވަނީ\nދިވެހި ސިނަމާގެ "ލަތީފާ" 30 އަހަރުފަހުން ފިލްމަކުން ފެންނަނީ\nއަޒްހާން އިބްރާހިމް 17 February 2020, 11:48\nދިވެހި ސިނަމާއިން 80އިގެ އަހަރުތަކުގައި ބޮޑު މަޤްބޫލުކަމެއް ހޯދި މަޝްހޫރު ބަތަލާ މަރިޔަމް ރަޝީދާ އަލުން ދިވެހި ސިނަމާ އަށް އަންނަން ނިންމައިފި އެވެ.\nފިލްމު "ޔޫސުފް އެންޑް ޒައިނަބް" އިން ދިވެހި ސިނަމާ އަށް ތަޢާރަފުވި މަރިޔަމް ރަޝީދާ ފިލްމަކުން ފެންނަން ނިންމާފައި މިވަނީ 30 އަހަރު ފިލްމަކުން ނުފެނި ހުރުމަށްފަހު އެވެ.\nމިއަހަރު ސިނަމާތަކުގައި އެޅުވުމަށް ތައްޔާރުވަމުންދާ ޕްރޮޑިއުސަރ އިލިޔާސް ވަހީދުގެ "ނީނާ" ގައި މުހިންމު ރޯލަކުން މަރިޔަމް ރަޝީދާ ފެންނާނެކަމަށް ވަނީ ބުނެފައެވެ.\nމީގެ ކުރިން ފިލްމީ މަޢޫލޫމާތު ގެނެސްދޭ ޓީވީ ޝޯވް އަކަށް ދިން އިންޓަރވިއުއެއްގައި ފުރުސަތު ލިބިއްޖެނަމަ ފިލްމުގައި އެކްޓު ކުރާނެކަމަށް މަރިޔަމް ރަޝީދާ ވަނީ ބުނެފައެވެ. "ނީނާ" ޑައިރެކްޓަރ އިއްލި ބުނީ މިއިންޓަރވިއު ފެނިފައި މަރިޔަމް ރަޝީދާ ފިލްމުގައި ކާސްޓް ކުރަން ބޭނުންވީ އެވެ.\nމަރިޔަމް ރަޝީދާ ފިލްމުގައި ފެނިގެންދާނީ ލީޑް ރޯލް ކުޅޭ ޝަރަފް އަބްދުﷲ ގެ މަންމަގެ ރޯލުން ނެވެ. މަރިޔަމް ރަޝީދާ ދިރިއުޅެނީ އައްޑޫގައި ނަމަވެސް ފިލްމުގެ ޝޫޓިންއަށް އޭނާ ވަނީ ލާމަށް ގޮސްފައެވެ. މިފިލްމުގެ ގިނަ މަންޒަރުތައް ނަގަނީ ލާމު ގައެވެ.\n"އިތުބާރު"، "ލޭކަރުނަ" އަދި "ހާލި" ފަދަ ފިލްމުތަކުން ބަތަލާ ދަރާ ރަޝީދާ އެކު މަރިޔަމް ރަޝީދާ ފެނުނުއިރު މިޖޯޑަކީ ބެލުންތެރިންނަށް އޭރު އެންމެ ކަމުދާ ޖޯޑެވެ.\n"ނީނާ" ގައި މަރިޔަމް ރަޝީދާ އަދާކުރާނީ "ލަތީފާ" ކިޔާ މީހެއްގެ ރޯލެވެ. "އޭ ބަލަ ލަތީފާ" ޑައިލޮގަކީ 90ގެ ދިވެހި ސިނަމާގައި އެންމެ މަޝްހޫރުވި އެއް ޑައިލޮގެވެ.\n"ނީނާ" ގެ ލީޑް ރޯލުން ފެންނާނީ ބަތަލާ ނުޒުހަތު ޝުއައިބް އަދި އަލަށް ތަޢާރަފުވާ އެކްޓަރު ޝަރަފް އަބްދުﷲ އެވެ. އިތުރު ތަރިންގެ ތެރޭގައި ޖުމައްޔިލް ނިމާލް، ހަމްދޫން ފާރޫގު، އަލީ ޔޫޝައު، އަލީ އިނާޒް، ހަސަން ޝިނާން، އިބްރާހީމް ޝާއިފް، ހުސައިން ޝާމިހު މުހައްމަދު، އައިޝާ އަލީ އަދި މަރިޔަމް ޝަކީލާ އާދަމް ހިމެނޭ އެވެ.\nދިވެހި ފިލްމު ނީނާ މުނިފޫހިފިލުވުން މަރިޔަމް ރަޝީދާ


SINAAN ge Column: Siyaaseen farumaa kuri bidheysee dhivehiraahjje, bidheyseennaa nulai ulheveyne gotheh miadhaku nei! - One Online\nސިނާންގެ ކޮލަމް: ސިޔާސީން ފަރުމާކުރި ބިދޭސީ ދިވެހިރާއްޖެ، އެމީހުންނާ ނުލައި އުޅެވޭނެގޮތެއް މިއަދަކު ނެތް!\n5 އޮކްޓޯބަރ 2019، ގަވައިދާ ހިލާފަށް ރާއްޖޭގައި އުޅޭ ބިދޭސީން ގަވައިދުގެ ތެރެއަށް ވަނުމަށް ހުޅުވާލައި ގަލޮޅު ދަނޑުގައި ކިއު ނަންބަރު ދޫކުރަން ފެށުމުން ދަނޑު ފުރެންދެން ބިދޭސީން ކިޔުގައި ޖެހިފައި --- ވަން ފޮޓޯ: މުހައްމަދު އައުޒަމް\nރާއްޖޭގައި ގަވައިދާ ހިލާފަށް ބިދޭސީން އުޅޭކަން އެއީ އަބަދުވެސް އެނގޭ ކަމެކެވެ. އެއީ އަބަދުވެސް އަޑު އިވޭ ވާހަކަ އެކެވެ. އެކަމަކު، ގަވައިދާ ހިލާފަށް އުޅޭ ބިދޭސީން ގަވައިދުގެ ތެރެޔަށް ވައްދަން މި ސަރުކާރުން ފެށި މަސައްކަތުގެ ދަށުން އިހަށް ދުވަހު އެ ފެނުނު މަންޒަރަކީ، ފެނިދާނެ ކަމަށް ހީކުރި މަންޒަރެއް ނޫނެވެ. އެ ފަދަ ފޯރި ގަދަ މަންޒަރެއް އެންމެ ފަހުން ފެނުނީ ގަލޮޅު ދަނޑުގައި، ނިއުރޭޑިއަންޓާއި ކ. ހުރާ ބައްދަލުކުރި ފުޓުބޯޅަ މެޗެއްގަ އެވެ. އެއީ އެތައް އަހަރެއް ކުރި އެވެ. މި ފަހަރު ގަލޮޅު ދަނޑުގެ އުތުރު ފަރާތު ސިޑިބަރި އެއްކޮށް ފުރައިލީ ގަވައިދާ ހިލާފަށް އުޅޭ ބިދޭސީންނެވެ. ގަވައިދުގެ ތެރެޔަށް ވަނުމަށްޓަކަ އެވެ. އެ މަންޒަރު ފޮޓޯތަކުންނާއި ވީޑިއޯތަކުން ފެނުމުން ބިރުން ފިތްކަނޑައިގެން ނުދިޔައީ ކިރިޔާ އެވެ.\nބޮމެއްހެން ކޮންމެ ވަގުތެއްގައި ވެސް ގޮވާފާނެހެން ތައްޔާރުވެފައި އޮތް، ގަވައިދާ ހިލާފު ބިދޭސީ އާބާދީގެ މައްސަލަ ހައްލުކުރުމަކީ މިއަދުގެ ރައީސް، އިބްރާހީމް މުހައްމަދު ސޯލިހުގެ ރިޔާސީ ވައުދުފުޅެކެވެ. އެ މަސައްކަތް ފައްޓަވައިގެން އެންމެ ބާރު ސްޕީޑުގައި ކުރިޔަށް ގެންދާތަން ފެންނަނީ ވެސް މި ސަރުކާރުގަ އެވެ. މި މުހިންމު މަސައްކަތަށް ހާއްސަ ޓާސްކްފޯހެއް ރައީސް އުފައްދަވާފައިވާ އިރު، ލީޑު ކުރައްވަނީ އިކޮނޮމިކް މިނިސްޓަރު ފައްޔާޒް އިސްމާއީލް އެވެ. ފައްޔާޒް މި މަސައްކަތް ފައްޓަވާފައި ވަނީ ހައްލު ނުވެއްޖެ ނަމަ މަގާމުން ވެސް އިސްތިއުފާދެއްވާނެ ކަމުގެ ވައުދާ އެކުގަ އެވެ.\nބިދޭސީންގެ މައްސަލަ ރާއްޖޭގައި އޮތް ހިސާބު އޮޅޭނެ އެއްވެސް މީހަކު އަޅުގަނޑުމެންގެ ތެރެޔަކު ނުހުންނާނެ އެވެ. ނޭނގޭ ބުނެފި މީހަކު ހަދާނީ ކަނޑައެޅިގެން ދޮގެކެވެ. ބިދޭސީ ރާއްޖެ މި ގައުމުގައި ދިރުވައި އާލާކުރީ ސިޔާސީންގެ ފުރިހަމަ އެއްބާރުލުމާ އެކު، އެމީހުންނަށް އެނގިގެންނެވެ. ވިޔަފާރިވެރީންނާއި އާންމު މީހުންގެ ދިރިއުޅުމުގެ ބޭނުންތައް ބިދޭސީންނާ ނުލައި ނުފުއްދޭނެ ފަދަ ނިޒާމެއް ގާއިމުކޮށް، އެ ނިޒާމުގެ ބާރު ގަދަކުރުވީ، ވިޔަފާރިވެރީންނާއި ސިޔާސީންނަށް އޭގައި މަންފާތަކެއް ހުރެގެންނެވެ. މިހާ ތަނަށް ވެސް ރާއްޖޭގައި ބައްޓަންކޮށް، ހިންގަމުން އަންނަނީ، ވިޔަފާރިވެރިންގެ އުނގުން ހިންގާ ރައްޔިތުންގެ ވެރިކަމެކެވެ. އެ ނިޒާމުގައި ނަން އޮންނަނީ ރައްޔިތުންގެ އެވެ. ކަން އޮންނަނީ ވިޔަފާރިވެރީންނާއި ސިޔާސީންނަށެވެ.\nމިއަދުގެ ހާލަތަށް ވިސްނާލަމާހެއްޔެވެ. ގެއިން ފިހާރަޔަކަށް ބާޒާރުކުރަން ދާ ނަމަ ފޮނުވަން ޖެހެނީ ބިދޭސީ މީހާއެވެ. އެ ތަކެތި ގެޔަށް ގެނެސް ކައްކައިދެނީ ބިދޭސީ މީހާއެވެ. ގޭތެރެ ފޮޅައި ސާފުކުރަނީ ބިދޭސީ މީހާއެވެ. ސުފުރާ މައްޗަށް ކާން އަރުވަނީ ބިދޭސީ މީހާއެވެ. ވަޒީފާއަށް ދާއިރު ދަރިފުޅު ބަލަނީ ބިދޭސީ މީހާއެވެ. އެ ދަރިފުޅުގެ ޕުއްޕު ދޮއްވައި، ފެންވަރުވައި ކާންބޯން ދެނީ ބިދޭސީ މީހާއެވެ. އެ ދަރިފުޅު ނިންދަވަނީ ބިދޭސީ މީހާ އޭނާގެ އުނގުގަ އެވެ. ގޭ މީހުން ރަށުން ބޭރަށް ފުރުމުން ގެ ބަލަހައްޓަނީ ބިދޭސީ މީހާ އެވެ. މަންމަ އާއި ބައްޕަ މުސްކުޅިވެ ބަލި އެނދުގައި އޮންނަ އިރު، އެ މީހުން ބަލަން ގޭގައި ތިބެވޭ ވަރަށް ވުރެ ދިވެހީން ބިޒީ އެވެ. ހަޔާތުގެ ކަންކަން ސިސްޓަމުގައި އިންތިޒާމުވެފައި ހުރީ ދިރިއުޅުމުގެ ޒަރޫރީ ބޭނުންތައް ފުއްދަން ބޭނުންވާ މީހާ، ގުދާރު ބިނދެންދެން މަސައްކަތް ކުރާ ގޮތަށެވެ. އާއިލާ އަކާއި އާއިލާއެކެވެ. އެހެންކަމުން، މުސްކުޅި މަންމަ އާއި ބައްޕައަށް ނުހިނގި ބަލި އެނދުގައި އޮންނަ ދުވަހު، އެ މައިންބަފައިންނަށް ދަރީންގެ ލޯތްބާއި ބޭނުން ޖެހޭ ދުވަހު، އެމީހުންނަށް ދަރީން ލޮލަށް ވެސް ނުފެންނާނެ އެވެ. ހިދުމަތުގައި ހުންނާނީ ބިދޭސީ މީހާއެވެ. އެއްކަލަ މުސްކުޅި މަންމަ އަދި ބައްޕަ ބަލި އެނދުގައި އޮންނަ ދުވަހު ހިދުމަތް ކުރާނެ ކޮލިޓީ ވެސް ނިންމާނީ ލިބޭ މުސާރައަށް ބަލައި އެއްކަލަ ބިދޭސީ މީހާ އެވެ. ދަރީން ސްކޫލަށާއި ޓިޔުޝަން ކުލާހަށާއި ގުރުއާން ކުލާހަށް ގެންގޮސް ނިމޭ ގަޑީގައި ގެޔަށް ގެންދަނީ ވެސް ބިދޭސީ މީހާ އެވެ. ސްކޫލުގައާއި ލެންގުއޭޖު ކިޔަވައިދޭ ތަނުގައި އުނގަންނައިދޭން އިންނަނީ ވެސް ބިދޭސީން މީހާއެވެ. އުނު އަންނައުނު ދޮވެ އިސްތިރި ކުރުމާއި ގެއިން ނިކުންނަ ގަޑިޔަށް ބޫޓު ޕޮލިޝް ކުރާނީ ވެސް ބިދޭސީ މީހާ އެވެ. އޮފީހަށް ދާން އަރާ ބަސް ނުވަތަ އަމިއްލަ ކާރު ދުއްވަނީ ވެސް ބިދޭސީ މީހާ އެވެ. އެ ކާރު ފޮހެ ބަލަހައްޓަނީ ވެސް ބިދޭސީ މީހާ އެވެ. ސައިކަލު ގޮސް ކާނިވަލަށް ހުއްޓައިލުމުން "ބޭބޭ ސާފުކުރަންވީނު!" އޭ ބުނެ ގޮވާލަނީ ވެސް ބިދޭސީ މީހާ އެވެ. ފިހާރައިގައި އެއްޗެހި ވިއްކަން ސޭޓަކަށް އަދި އެއްޗެހި ކިރަން ސޭލްސްމަނަކަށް ހުންނަނީ ވެސް ބިދޭސީ މީހާއެވެ. ޑެލިވެރީއަކަށް ރިކުއެސްޓް ކުރުމުން، ކޭއެފްސީންނާއި ޕިއްޒާގެ ހިދުމަތްދޭ ތަންތަނުންނާއި އެ ނޫން ބޮޑެތި ރެސްޓޯރެންޓު ތަކުންނާއި ކަންމަތީ ފިހާރައިން ފޯނު ނަގަނީ ވެސް އަދި އެތަކެތި ހިފައިގެން އައިސް ގޭ ދޮރުގައި ޓަކި ދެނީ ވެސް ބިދޭސީ މީހާ އެވެ. ހޮޓާ ރެސްޓޯރެންޓުތަކަށް ވަނުމުން، ހިދުމަތުގެ މެނޫ ހިފައިގެން އަންނަނީ ބިދޭސީ މީހާ އެވެ. އެ ތަނުގައި ކާ ތަކެތި ހަދަން ބަދީގޭގައި ހުންނަނީ ބިދޭސީ މީހާ އެވެ. ވަތްގަނޑުގައި ފައިސާ ކަނޑަން ހުންނަނީ ވެސް ބިދޭސީ މީހާ އެވެ. އޮފީސް ކުނިކަހައި ސާފުކޮށްދީ ފެންފޮތިލަނީ ބިދޭސީ މީހާ އެވެ. ކަނޑުގައި ދުއްވާ ކަންނެލި ދޯނި ފަހަރުގަ އާއި މުދާ އުފުލާ ދޯނި ފަަހަރުގަ އާއި ޕަސެންޖަރުން އުފުލާ ލޯންޗުފަހަރުގައި ފަޅުވެރިޔާގެ ޑިއުޓީގައި ހުރީ ބިދޭސީ މީހާ އެވެ. ކަންނެލި ދޯނި ފަހަރުގައި ކައްކާގެ ޒިންމާ އަދާކޮށް ހުރިހާ މަސްވެރީންނަށް ގަޑިން ގަޑިޔަށް ކާންބޯން ދެނީ ބިދޭސީ މީހާ އެވެ. މި އުޅަނދުފަހަރު ކަނޑުފަޅުގައި އަޅާފައި އޮންނަ އިރު، ބެލެހެއްޓުމުގެ ޒިންމާ ނަގަނީ ވެސް ބިދޭސީ މީހާ އެވެ. ގެސްޓުހައުސްއަކަށް ދިއުމުން، ވެއިޓަރަކަށް ވެސް، ރޫމް ބޯއީ އަކަށް ވެސް އަދި ކައްކާއަކަށް ވެސް ހިދުމަތުގައި ހުންނަނީ ބިދޭސީ މީހާއެވެ. ރިސޯޓުގައި، ޖެނެރަލް މެނޭޖަރުގެ މަގާމުގައި ބިދޭސީ މީހާއެވެ. ލޯންޑްރީއާއި ރަށްސާފުކުރުމާއި ވެއިޓަރުންނާއި އެކައުންޓްސް އާއި ބަޓްލަރުންނާއި ރޫމްބޯއީންނާއި މިހެން ގޮސް ކިޔާނެ ކަމެއް ނެތެވެ. ގިނަ މަގާމުތައް ފުރަނީ ބިދޭސީ މީހާ އެވެ. މިއަދުގެ ދިވެހީންނަށް ދިވެހީންގެ ރުކުން ރުކުރާ ބާލައިދެނީ ބިދޭސީ މީހާ އެވެ. ކާށްޓާއި ކުރުނބާ ފަދަ ބޭނުންތަކަށް ރުކު އަޅައިދެނީ ވެސް ބިދޭސީ މީހާ އެވެ. ބަނބުކެޔޮ ގަހުން ބަނބުކެޔޮ ކަނޑައިދެނީ ބިދޭސީ މީހާ އެވެ. އަނބު ގަހުން އަނބު ބިނދެދެނީ ވެސް ބިދޭސީ މީހާ އެވެ. މި ކުރުނބާ އާއި ކާށި، ބަނބުބޭލާއި އަނބު އަދި މިނޫން މިފަދަ ހުރިހާ އެއްޗެއް އަތޮޅުތަކުގެ ރަށްރަށުން ދިވެހީން އަތުން ގަނޑުކޮށް ގަންނަނީ ވެސް ބިދޭސީ މީހާ އެވެ. އެ ތަކެތި މާލެއަށް ގެންނަނީ ވެސް ބިދޭސީ މީހާ އެވެ. އެ ތަކެތި ވިއްކައި އޭގެން އާމްދަނީ ހޯދަނީ ވެސް ބިދޭސީ މީހާ އެވެ. ގާޑިޔަލަކަށް ގޮސްފި ނަމަ، ބިދޭސީ މޮޅު ދުފުން ހަދައިދީ، ދޭސީ މޮޅު މަސް ކާށްޓާއި މަޖާ ވެސް ހަދައިދެނީ ބިދޭސީ މީހާ އެވެ. ބޭންކަކުން ޑޮލަރެއް ގަންނާކަށް ނުލިބެ އެވެ. ދިވެހީންނަށް ބޭނުންވާ ޑޮލަރު ވެސް ވިއްކަނީ ބިދޭސީ މީހާ އެވެ. ދިވެހީންގެ ގެ ރާނައި، ސިމެންތި އާއި ތަށިމުށި ޖަހައިދީ ފިނިޝިންގެ ހުރިހާ މަސައްކަތެއް ކުރަނީ ވެސް ބިދޭސީ މީހާ އެވެ. އެގެޔަށް ވައްދާ ފަރުނީޗަރުކޮޅު ގެނެސް ރާވައިދޭން ޖެހެނީ ވެސް ބިދޭސީ މީހާއެވެ. މި އިމާރާތްތައް ކުއްޔަށް ހިފައިގެން އުޅެނީ ވެސް ބިދޭސީ މީހާ އެވެ. "ދިވެހީންގެ ތަކެތީގެ މާރުކޭޓު"ގެ ނަމުގައި ކެޕިޓަލް ސިޓީގައި ހުންނަ މާރުކޭޓުގައި ވިއްކަނީ ބިދޭސީން ގެންނަ ބިދޭސީ ދަނޑުގޮވާމެވެ. އެތަކެތި އެތެރެކޮށް، ވިއްކަން އިންނަނީ ބިދޭސީ މީހާ އެވެ. ދިވެހީންގެ މަސްމާރުކޭޓުގައި މަސްވިއްކާން ހުންނަނީ ބިދޭސީ މީހާ އެވެ. މާލޭގެ އެންމެ ބޮޑު ހޯލްސޭލް މާކެޓު ކަމަށްވާ "އަހުމަދީ ބާޒާރު"ގެ ހުރިހާ ފިހާރަތަކެއްގެ ސޭލްސްމަނުންނަކީ ބިދޭސީ މީހާ އެވެ. މާލޭގެ މަގުތައް މަރާމާތުކުރުމުގެ ޒިންމާ އަދާކުރަނީ ބިދޭސީ މީހާއެވެ. މާލޭގައި އެންމެ ގިނަ ގެސްޓްހައުސް ހިންގަނީ ބިދޭސީ މީހާއެވެ. އެތަންތަނުގެ މެނޭޖަރަކީ ވެސް ބިދޭސީ މީހާ އެވެ. ދިވެހި މީހާ ބަލިވީމަ ބޭސްލިޔެދޭ ޑޮކްޓަރާއި ބޭސް އަޅައިދޭ ނަރުސް ކުއްޖާގެ މަގާމުގައި ހުރީވެސް ބިދޭސީ މީހާއެވެ. ދިވެހި ގިނަ ކުންފުނިތަކުގައި ދިވެހީންނަށް މާލީ ޒިންމާ އުފުލައިދޭ އިސް މީހާގެ މަގާމުގައި ހުރީ ވެސް ބިދޭސީ މީހާ އެވެ. ދިވެހި ވިޔަފާރިވެރިޔާގެ އޮފީހާއި އެނޫން އިމާރާތްތަކުގެ ސެކިއުރިޓީ ބަލަހައްޓައިދެނީ ވެސް ބިދޭސީ މީހާ އެވެ. ރާއްޖޭގައި ދުއްވާ ގިނަ މަތިންދާ ބޯޓު ތަކާއި މޫދަށް ޖައްސާ ބޯޓުތަކުގައި ދިވެހީން އެއް ތަނުން އަނެއް ތަނަށް އުފުލުމުގެ ޒިންމާ ހަވާލުކޮށްގެން އަޅުގަނޑުމެން މި ތިބީ ބިދޭސީ މީހާއާ އެވެ. ފަޅުވެރިޔާ އަކީވެސް ޕައިލެޓަކީ ވެސް ބިދޭސީ މީހާ އެވެ. ދިވެހި މީހާގެ ބޯކޮށައި ތުނބުޅި ބާލައިދެނީ ބިދޭސީ މީހާއެވެ. ދިވެހި މީހާ ލާން ބޭނުންކުރާ އަންނައުނު މިން ނަގައި ފަހައިދެނީ ބިދޭސީ މީހާ އެވެ. ބޮޑެތި ހުރިހާ ކުޅިވަރެއްގެ ހެޑް ކޯޗުގެ މަގާމުގައި ބިދޭސީ މީހާ އެވެ. ދިވެހި ގައުމީ ބޭންކުގެ ސީއީއޯގެ މަގާމުގައި ހުރީ ވެސް ބިދޭސީ މީހާ އެވެ.\nމިހެން ގޮސް ކިޔައި ކޮޅުންލާކަށް ނެތެވެ. ދިވެހި ސިޔާސީން ބާއްވާ އެއްވުންތައް ފަޅުފިލުވައިލަދީ ބޯ ގިނަކޮށްދެނީ ވެސް ބިދޭސީ މީހާ އެވެ. ކައިވެނި ނުކޮށް ގިނަ ދުވަސްވީމާ ބައެއްް މީހުން ގައުމުން ބޭރަށް ގޮސް ކައިވެނި ކޮށްލަނީ ވެސް އަވަށްޓެރި ގައުމެއްގެ ބިދޭސީ މީހާއާ އެވެ. މިހާރުގެ ގޮތެއް ނޭނގެ އެވެ. ދާދި ފަހަކާ ޖެހެންދެން ބައެއް ވަޒީރު ބޭފުޅުންގެ ކާރުކޮޅު ދުއްވަނީ ވެސް ބިދޭސީ މީހާ އެވެ. ބައެއް ރައީސުންގެ ބޭފުޅުން ކައިވެނިބައްލަވައިގެން އުޅުއްވަނީ ބިދޭސީ މީހާއާ އެވެ. އަނެއްބައި ރައީސުންގެ ބޭފުޅުން ހިތްޕުޅާވެގެން އުޅުއްވަނީ ބިދޭސީ މީހާއާ އެވެ. ރާއްޖޭގެ ކެޕިޓަލް ސިޓީގައި ހަދާފައި ހުރި ބޮޑެތި ހުރިހާ ޕާކުތަކެއް ފަޅުފިލުވައިދެނީ ވެސް ބިދޭސީ މީހާއެވެ. މި ވަރަކުން ނުފުދެ އެވެ. ބިދޭސީ މީހާ ރާއްޖެ ގެންނަނީ ވެސް ބިދޭސީ މީހާ އެވެ.\nމީގެ 25 ވަރަކަށް އަހަރު ކުރީން، އަޅުގަނޑު ކުޑަ އިރު، މި ބިދޭސީންނެއް ނުފެނެ އެވެ. އޮޑި ދޯނި ފަހަރު އޭރުވެސް ދުއްވަ އެވެ. އިމާރާތްވެސް ކުރެ އެވެ. ރުކު އަޅަ އެވެ. ދަނޑުގޮވާންކޮށް އޭގެ ނަފާވެސް ހޯދަ އެވެ. ދިވެހީންގެ އެނޫން ބޭނުންތައްވެސް ހުރެ އެވެ. ވަރަށް ހާއްސަ މަދު ދާއިރާއެއްގައި ނޫނީ ބީދޭސީންނެއް ނެތެވެ. ބިދޭސީ ޓީޗަރަކުވެސް ލިބެނީ ފުދުންތެރިޔަކު އެހީތެރިވިއްޔާއެވެ. އެހެން ނޫން ނަމަ މެޖޯރިޓީއަކީ ދިވެހި މުދައްރިސުންނެވެ. ސިއްހީ ދާއިރާގައި ބިދޭސީން ތިއްބެވެ. އެހެން ނަމަވެސް މިހާރާއި އަޅާ ބަލާ އިރު އެއީ ވަރަށް ވެސް ކުޑަ ޕަސެންޓެކެވެ. ބައެއް ދާއިރާގައި އެއްވެސް ގޮތަކަށް ބިދޭސީންނެއް ނުއުޅެ އެވެ.\nމިއަދުގެ ބިދޭސީ ރާއްޖެއަކީ، ސިޔާސީން ދެނެތިބެ، އެމީހުންގެ ލޮލު ކުރިމަތީގައި ބައްޓަންވަމުން އައި ރާއްޖެއެކެވެ. މިއީ ވެރިކަމުގައި އެކި މަރުހަލާތަކުގައި ތިބި މީހުންގެ ބޮޑު އިހުމާލުގެ ހިތި ނަތީޖާ އެވެ. އެމީހުންނަށް ވީ ފައިދާއިން ގައުމަށް ލިބުނު ދެރައެވެ. އޭގެ ޒިންމާ މިދިޔަ 30 ވަރަކަށް އަހަރު ތެރޭ ވެރިކަން ކުރެއްވި ހުރިހާ ރައީސުން ފުރިހަމަޔަށް ނަގަން ޖެހޭނެ އެވެ. ފަސްގަނޑު ތެރެޔަށް ގަސްތަކުގެ މޫ ދެމި ފެތުރިފައިވާ ގޮތަށް، ގައުުމުގެ ކުދިބޮޑު އެންމެންގެ ދިރިއުޅުމުގެ އެންމެ ޒަރޫރީ ބޭނުމުން ފެށިގެން ގޮސް ވިޔަފާރީގެ އެންމެ މަތީ ނިންމުންތަކާ ހަމަޔަށް ވެސް ބިދޭސީ މީހާގެ އެހީތެރިކަން ލިބިގެން މެނުވީ، ދިވެހި މީހާ ނޭވާލައި، ހިންދެމި ނުލެވޭ ގޮތަށް މި ނިޒާމު ދޮންކޮށް ފައްކާކުރީ އެމީހުންނެވެ. މި ހާލަތުގެ ހަގީގަތަކީ އެއީ އެވެ.\nރައީސް އިބްރާހީމް މުހައްމަދު ސޯލިހު މި ބޮޑު މަސައްކަތް ކުރައްވަން ރިޔާސީ ވައުދެއް ވެވަޑައިގެންނެވި ކަމީވެސް އެމަނިކުފާނަށް އަޅުގަނޑު ސެލިއުޓް ކުރާ ކަމެކެވެ. އަދި އެމަނިކުފާނު އެ ވައުދު ފުއްދެވުމަށް އަޅުއްވަމުން ގެންދަވާ ފިޔަވަޅުތަކުން އެއީ، އިޚުލާސްތެރި ނިޔަތެއްގައި ކުރައްވާ މަސައްކަތްޕުޅެއް ކަމަށް ދޭހަވެ އެވެ. އެމަނިކުފާނުގެ އިކޮނޮމިކް މިނިސްޓަރު، މި މައްސަލަ ހައްލު ނުވެއްޖެ ނަމަ، މަގާމުން އިސްތިއުފާދެއްވާނެ ކަމަށް ވިދާޅުވުމުން އެނގިގެން ދިޔައީ ސަރުކާރުން މި އޮތީ މައްސަލަ ހައްލުކުރަން ދޭތިން އެކައްޗަށް ހިފާފައި ކަމެވެ.\nވާ ގޮތެއް ބަލަން ތިބެމާ ހިނގާށެވެ. އަޅުގަނޑު އެދެނީ އަޅުގަނޑުމެން އެންމެނަށް ވެސް ބިދޭސީ ރާއްޖެއިން ނުކުމެ އަޅުގަނޑުމެންގެ އަމިއްލަ ގައުމު ލިބުމެވެ. ހެޔޮ ނިޔަތެއްގައި އިޚުލާސްތެރި މަސައްކަތެއް ކޮށްފި ނަމަ އަދިވެސް އެއީ ނުކުރެވޭނެ ކަމެއް ނޫނެވެ.\nގުޅޭ ޓެގު މިނިސްޓްރީ އޮފް އިކޮނޮމިކް ޑިވެލޮޕްމަންޓް ސަރުކާރު ބިދޭސީންގެ މައްސަލަތައް


vnews - Myanmar sifainnaa gulhun huri ethah satheyka page aai account thah FB in delete kollaifi\nމިޔަންމާ ސިފައިންނާ ގުޅުންހުރި އެތައްސަތޭކަ ޕޭޖާއި، އެކައުންޓްތައް ފޭސްބުކް ކުންފުނިން ޑިލީޓް ކޮށްލައިފި\nމިޔަންމާގެ ބުދިސްޓް ހާމުދުރަކު ފޭސްބުކް ބޭނުންކުރަނީ:\nމިޔަންމާ ސިފައިންނާ ގުޅުންހުރި އެތައްސަތޭކަ ޕޭޖާއި، އެކައުންޓްތައް ޑިލީޓް ކޮށްލައިފި ކަމަށް ފޭސްބުކް ކުންފުނިން ބުނެފިއެވެ.\nފޭސްބުކުން ޑިލީޓްކޮށްލި ޕޭޖްތަކާއި، އެކައުންޓްގެ ތެރޭގައި މިޔަންމާ ސިފައިންނާ ސިއްރު ގުޅުންތައް އޮންނަ ޕޭޖާއި އެކައުންޓްތައްވެސް ހިމެނޭ ކަމަށް ފޭސްބުކް ކުންފުނިން ބުނެފައި ވެއެވެ.\nފޭސްބުކަކީ މިޔަންމާގައި އެންމެ މަގްބޫލް ސޯޝަލް މީޑިއާ ޕްލެޓްފޯމެވެ. މުޅި މިޔަންމާއަށްވެސް ސޯޝަލް މީޑިއާއަކީ ފޭސްބުކް ކަމަށް ވެއެވެ. އެގައުމުގައި 20 މިލިއަން މީހުން ފޭސްބުކް ބޭނުންކުރާ ކަމަށް ވެއެވެ.\nއެހެންނަމަވެސް، މީހުންގެ މެދުގައި ނަފުރަތާއި، ރުޅިވެރިކަމާއި، ހަމަނުޖެހުން އުފެއްދުމަށް ހިތްވަރުދީ ލިޔާ ޕޯސްޓްތަކުގެ މައްސަލާގައި އެތައް ބައެއްގެ ނުރުހުން ފޭސްބުކަށް އަމާޒުވެފައި ވެއެވެ.\nޚާއްސަކޮށް މިޔަންމާގެ ބައިމަދު ރޮހިންގާ މުސްލިމުންނާ ދެކޮޅަށް ލިޔާ ލިއުންތައް ހުއްޓުވުމުގައި ފޭސްބުކް ފެއިލްވެފައިވާ މައްސަލާގައެވެ.\nނަފުރަތު އުފެދޭ ޕޯސްޓްތަކާއި، ދޮގު ވާހަކަތައް ފެތުރުމަކީ މިޔަންމާގައި އާންމުކަމަކަށް ވަނީ ވެފައެވެ. މިކަން ކޮންޓްރޯލް ކުރުމުގައި ފޭސްބުކް ނުކުޅެދިފައިވުމުން ދުނިޔޭގެ އެތައް ބައެއްގެ ނުރުހުން ފޭސްބުކަށް އަމާޒުވަމުން ދެއެވެ.\nރޮހިންގާ މުސްލިމުންގެ މައްސަލަ މިދިޔަ އަހަރު ބޮއްސުންލައިގެން ދިޔައީ، މުސްލިމުންގެ އަޣުލަބިއްޔަތު އޮންނަ ރާޚައިން ސްޓޭޓަށް ސިފައިން މިދިޔަ އަހަރު އަރައިގަނެ، މުސްލިމު އާއިލާތައް ކަތިލައި، ގެދޮރާއި، އަވަށްތަކުގައި ހުޅުޖަހައި އަންދައި، އަންހެނުންގެ އިއްފަތްފޭރި، މުސްލިމުން އެމީހުންގެ ގެދޮރުން ބޭރުކޮށް ފައްސާން ފެށުމާ ގުޅިގެންނެވެ.\nމިއަނިޔާވެރިކަމުގެ ތެރޭގައި، ފުރާނައިގެ ސަލާމަތަށް އެދިގެން 720،000 މުސްލިމުން ރެފިއުޖީންގެ ގޮތުގައި އަވަށްޓެރި ބަނގްލަދޭޝްއަށް ގޮސްފައި ވާއިރު، އދގެ އިންސާނީ ހައްގުތަކާބެހޭ ތަޖުރިބާކާރަކު މިއަހަރުގެ މާޗްމަހު ވިދާޅުވެފައިވަނީ، ރޮހިންގާ މުސްލިމުންނާމެދު ނަރުފަތު އުފެދޭ ވާހަކަތައް ފެތުރުމުގައި ފޭސްބުކް ބޮޑު ދައުރެއް އަދާކުރި ކަމަށެވެ.\nފޭސްބުކުން މިއަދު ބުނެފައިވަނީ، މިޔަންމާއާ ގުޅުންހުރި 425 ޕޭޖާއި، 17 ގްރޫޕާއި އަދި 135 އެކައުންޓާއި، 15 އިންސްޓަގްރާމް އެކައުންޓް މިހާރު ޑިލީޓް ކޮށްފައިވާ ކަމަށެވެ.\nޑިލީޓް ކޮށްލި ޕޭޖްތަކާއި، ގްރޫޕްތަކާއި އެކައުންޓްތަކަކީ މިނިވަން ޚަބަރާއި، މުނިފޫހިފިލުވުމާއި، ބިއުޓީ އަދި ލައިފްސްޓައިލް މައުލޫމާތު ގެނެސްދޭ ބައެއްކަމަށް ދައްކުވައިދިން ނަމަވެސް ހަގީގަތުގައި އެއީ މިޔަންމާގެ އަސްކަރިއްޔާއާ ގުޅުންހުރި ޕޭޖްތަކާއި، ގްރޫޕްތަކާއި އެކައުންޓްތައް ކަމަށް ފޭސްބުކުން ބުނެފައި ވެއެވެ.\nފޭސްބުކުން ބުނެފައިވަނީ، މިއީ، މިޔަންމާގައި ރާވައިގެން ހިންގަމުންގެންދިޔަ މިފަދަ ޕޭޖްތަކާއި، ގްރޫޕްތަކާއި އެކައުންޓްތައް ޑިލީޓްކޮށްލި ތިންވަނަ ފަހަރު ކަމަށެވެ. މީގެކުރިން އެކަން ކޮށްފައިވަނީ އޮގަސްޓްމަހާއި އޮކްޓޫބަރުމަހު ކަމަށް ބުނެފައި ވެއެވެ.\nފޭސްބުކުން މިއަހަރު ބްލެކްލިސްޓް ކޮށްފައިވާ މީހުންގެ ތެރޭގައި މިޔަންމާގެ ހަރުކަށި ބުދިސްޓު ހާމުދުރުންނާއި، މިޔަންމާ އަސްކަރިއްޔާގެ ވަރަށް އިސް ޖެނެރަލުންވެސް ހިމެނެއެވެ.\nފޭސްބުކުން ބުނެފައިވަނީ، އެއްވެސް ބަޔަކު އަދި ޖަމާއަތަކުންވިޔަސް، އެމީހުންނަކީ ކޮންބައެއް ކަމާއި، އަދި އެމީހުން ކުރަމުންދާ ކަންތަކުގެ ހަގީގަތް އޮޅުވާލައިގެން މައުލޫމާތު ފެތުރުމަށް ފޭސްބުކްގައި ވިއުގަތައް ހެދުމަކީ އެ ކުންފުނިން އެދޭކަމެއް ނޫން ކަމަށެވެ.\nފޭސްބުކުން ޑިލީޓްކޮށްލި އެއް ޕޭޖްގައި 2.5 މިލިއަން ފޮލޯވަރސް ތިބިކަން ފޭސްބުކުން ފާހަގަކޮށްފައި ވެއެވެ.\nފޭސްބުކުން ގެންދަނީ އެކުންފުނީގެ ތަސައްވުރު ރީތިކުރުމަށް ވަރުގަދަ މަސައްކަތްތަކެއް ކުރަމުންނެވެ. އެގޮތުން، މީހުންގެ މެދުގައި ނަފުރަތު އުފެދޭ ޕޯސްޓްތައް ނެގުން އަވަސްކުރުމުގެ މަސައްކަތްވެސް ދަނީ ކުރަމުންނެވެ.\nޚާއްސަކޮށް މިޔަންމާގައި ފޭސްބުކް ބޭނުންކުރާ މީހުން، މިޔަންމާބަހުން ކުރާ ޕޯސްޓްތައް ރިވިއުކުރުމުގެ މަސައްކަތްކުރާ މުވައްޒަފުންގެ އަދަދު މިއަހަރު ނިމުމުގެކުރިން 100 އަށް އިތުރު ކުރުމަށްވެސް ފޭސްބުކުންވަނީ ނިންމާފައެވެ.


Haradhu Kuda Kuran School Principal Ge Magaamu Uvaalaanee - Vaguthu\nހަރަދު ކުޑަކުރަން ސްކޫލް ޕްރިންސިޕަލްގެ މަގާމު އުވާލަނީ\nއެމެރިކާގެ ނިއުޖާޒީއަށް ނިސްބަތްވާ އަވަށެއްގައި، ޚަރަދު ކުޑަކުރުމުގެ ގޮތުން ސްކޫލެއްގެ ޕްރިންސިޕަލްގެ މަޤާމު އުވާލަން ނިންމައިފިއެވެ.\nލޭކްލޭންޑް ރީޖަނަލް ހައި ސްކޫލުން ދިރާސީ އާ އަހަރަށް ތައްޔާރުވަމުންދާއިރު، އެ ސްކޫލުގެ އެންމެ މަތީ މަޤާމު އުވާލަން ނިންމީ، އެ މަޤާމަށް މީހަކު އައްޔަން ކޮށްފިނަމަ ކުރަން ޖެހޭ ޚަރަދު ބޮޑުވާނެތީ، އެޅި ފިޔަވަޅެއްގެ ގޮތުންނެވެ.\nޅަރަދު ކުޑަކުރުމުގެ މި ނިންމުން ނިންމާފައި ވަނީ ސްކޫލުގެ ބޯޑު މެމްބަރުން ބޭއްވި ބައްދަލުވުމެއްގެ ތެރެއިންނެވެ. އެ ބައްދަލުވުމުގެ ތެރެއިން އެގޮތަށް ފާސްވުމާއެކު، ލޭކްލޭންޑް ރީޖަނަލް ހައި ސްކޫލުގައި 2014 ވަނަ އަހަރުން ފަށައިގެން ޕްރިންސިޕަލްގެ މަޤާމު އަދާކުރި މީހާގެ މަޤާމު ވަނީ ގެއްލިފައެވެ.\nލޭކްލޭންޑް ރީޖަނަލް ހައި ސްކޫލުގެ ބޯޑުގެ ނައިބު ރައީސް ނޫސްތަކުގައި ބުނެފައިވަނީ، މި ނިންމުމަކީ މިއަހަރު އެ ސްކޫލު ހިންގުމަށް ލިބެންޖެހޭ ފައިސާ އިން ބޮޑުބައެއް ކަނޑާލާފައި ވުމާއި ގުޅިގެން، އަލަށް ފެށޭ ދިރާސީ އަހަރުގައި ސްކޫލް ހިންގުމަށް ދަތިވާނެތީ ނިންމި ނިންމުމެކެވެ.\nލޭކްލޭންޑް ރީޖަނަލް ހައި ސްކޫލުގެ ބޯޑުން ބުނެފައިވާ ގޮތުގައި، އެ ސްކޫލުގެ ޕްރިންސިޕަލްގެ މަޤާމު އުވާލުމުން އަހަރަކު 141،000 އެމެރިކާ ޑޮލަރު ސަލާމަތްކުރެވޭނެ ކަމަށެވެ.\nއޮގަސްޓް 12, 2019 00:06\nރާއްޖޭގައި ވެސް އުވާލާ ތި މަގާމު. ކައުންސިލަރުންގެ ޒިންމާދާރު ވެރިޔާގެ މަގާމުވެސް އުވާލާ. ހާއްސަކޮއް މާމިގިލީގެ. މާމިގިލީގެ ޒިންމާދާރު ވެރިޔާއަކީ އެންމެ ދޮގުހަދާ މަކަރުހަދާ ގަމާރެއް. ބޮޓެއް އެއީ.\nއޮގަސްޓް 12, 2019 06:42\nރާއްޖޭގަވެސް މިކަން ކުރަންފެނޭ\nރާއްޖޭގައި ސުކޫލެއްގައި ކިތައް ޕުރިން ސިޕަލުންް ތިބޭތަ ؟\nއޮގަސްޓް 12, 2019 11:57\nމިރާއްޖޭގައިވެސް ތިކަން ކުރަން ފެނޭ، އެއީ އެއްވެސް ބޭނުންމަޤާމެެއްނޫން، އެހެނީ މިހާރު ސްކޫލު ހިންގަންޖެހެނީ އެޑިޔުކޭޝަނުގެ ސްޓޭޓް މިނިސްޓަރު އަންގާގޮތަށް، އެމީހުން ދިން އެއްޗެއްވިއްޔާ ނޫނީ ނުލިބޭނެ، ދެން ކީއްކުރާ ޕްރިންސިޕަލެއް ވޮޗަރުވެސް އެގޮތަށް ސްކޫލު ހިންގަފާނެ.\nއޮގަސްޓް 12, 2019 14:37\nދަންނައެ! އިމާމެއްނެތި ނުވަތަ އަމުރުވެރިޔަކު ނެތި މީސްތަކުން ދޫކޮށްނުލާހުށިކަމެ. ފަހެ އެހާރުން އެއްވެސް މިސްރާބެއް ނެތި ދަތުރުކުރާ އޮޑިއެއްގެ ފަޅުވެރިން ފަދައިން މީސްތަކުވެ މީސްތަކުން ބައިބައި ވެދާނެއެވެ.


VAAHAKA: Mansha3- (1) | ThePress\nއޭނާގެ ނަމުން މީހަކު ގޮވާ އަޑު އިވޭތީ ކުރިއަށް ފިޔަވަޅު އަޅާލީ ހިނިތުންވަމުންނެވެ. އަޒްކާ ގޮވާލުމުން އޭނާ އެތަނަށް އައީ ވަގުތާ ހާލަތާ މެދު ވިސްނާލުމެއް ނެތިއެވެ. ގަސްތަކުގެ ތެރެއިން އޭނާ އަބަދުވެސް އަޒްކާއާ ބައްދަލުކުރަން ދާ ސަރަހައްދަށް ގޮސް ހުއްޓުނު އިރު ކޮންމެވެސް ނުބައެއް އުޅޭ ކަމުގެ އިހްސާސް އޭނާއަށް ކޮށްފިއެވެ.\nކުރިއަށް ދާން ނުދާން ކަހަލަ ގޮތަކަށް ހުރެ އޭނާ ވަށައިގެން އެ ސަރަހައްދަށް ބަލާލީ ހިތަށް އެތައް ވަހުމެ ވެރިވާން ފެށުމުންނެވެ. މަޑުމަޑުން ކުރިއަށް ފިޔަވަޅު އަޅާލި ވަގުތު އެ އަންހެން ކުއްޖާގެ ވޭނީ ރުއިމުގެ އަޑު ކަންފަތުގައި ޖެހުމުން އެ ހުރި ފިޔަވަޅު މައްޗަށް އޭނާ ހުއްޓުނެވެ. ސިކުނޑީގައި އެނބުރިގަތް ހައިޖާނުގަނޑާ އެކު މިވާން އުޅެނީ ކިހާވަރެއްގެ ކަމެއް ކަން ދެނެގަންނަން އޭނާއަށް އެނގުނު ކަހަލައެވެ. އަމިއްލަ މިހާގެ ހަށިގަނޑު ނުރައްކަލެއްގެ ތެރެއަށް ދާން ބޭނުން ނުވި ނަމަވެސް އޭނާއަށް އެ އަންހެން ކުއްޖާ ގޮވަމުން ދިޔައީ ކޮންމެވެސް ކަމެއް ގޯސްވީމަކަން އޭނާއަށް އެނގުނެވެ. ހިތުގެ އެއް ކަނަކުން އެތަނުން ދުރަށޭ ގޮވަމުން ދިޔަ ނަމަވެސް ވެގެން އުޅޭ ގޮތެއް ބަލަން ދާން އޭނާ ބޭނުންވިއެވެ.\nފުން ވިސްނުމެއްގައި ހުރި ލިވިއަސްގެ ނަޒަރު އެވަގުތު ހުސްކޮށްލެވުނީ ތަންކޮޅެއް ދުރުގައި އޮތް ހުސްބިމާ ދިމާއަށެވެ. އެތަނުގައި އަލިފާންގަނޑެއް ޖަހައިގެން ބަޔަކު ތިބި ތަން ފެނުމުން އެއީ ރަނގަޅު ފާލެއް ނޫން ކަން ދެނެގަންނަން އެނގުނެވެ. އެމަޅީގައި ޖެހެން ބޭނުން ނުވާތީ ލިވިއަސް ފަސްފަހަތަށް ފިޔަވަޅު އަޅަން ފެށީ ހިތުގައި އަށަގަންނަމުން ދިޔަ ބިރުވެރިކަމުގެ ވަހުމެއްގެ ބޮޑުކަމުންނެވެ.\nމާ ދުރުގައި ހުރި އިރުވެސް އަލިފާނުގެ ހުޅުގަނޑު ބޮޑުވެގެން ދިޔަ ތަން ލިވިއަސްއަށް ވަރަށް ރީތިކޮށް ފެނުނެވެ. އޭރު އޭނާގެ ކަންފަތުގައި ކިޔަވަމުން ދިޔަ ކިޔެވެލީގެ އަޑު ޖެހުމުން ދެލޯ ބޮޑު ކޮށްލެވުނީ ކަންތައް މާ ރަނގަޅު ނޫން ކަން އެނގުމުންނެވެ. އުންމީދު ކުރިވަރަށް ވުރެ އަވަހަށް އެމީހުން އޭނާއާ އިދިކޮޅަށް ހަތިޔާރު ބަހައްޓައިފި ކަން އެނގުމުން އެކަމުން މިންޖުވާން ހަދާނެ ގޮތަކާ މެދު ވިސްނަން އޭނާއަށް މަޖުބޫރު ވިއެވެ. އަޒްކާގެ ގޮވުމުގެ އަޑަށް އޭނާއަށް މިއާދެވުނީ އަމިއްލަ މިހާ ހަލާކެއްގެ ތެރޭ ބަނދެވެންކަން ކުރިން އެނގުނު ނަމަ އޭނާ މިރެއަކު އެތަނަކަށް ނާންނާނެއެވެ.\nބޯކޮށް ހެދިފައިވާ ގަސްތަކުގެ ތެރެއިން ލިވިއަސް ދުއްވައިގަތީ އޭނާގެ ފަޔަށް ބާރު ލަމުންނެވެ. އެ ތަނުން ދުރަށް ދާން ބޭނުންވެގެން އޭނާގެ ބާރުގެ ބޭނުން ކުރަން ބޭނުންވެގެން ގެނައި ހަރަކާތްވެސް ވީ ބޭކާރެވެ. ބާރުގެ ބޭނުން ނުކުރެވޭ ގޮތަށް އޭނާ ވަނީ އެ މަޅީގައި ހައްޔަރުވެފައެވެ. ނަމަވެސް އެތަނުން ސަލާމަތްވާން އޭނާ ކުރަމުން ދިޔަ މަސައްކަތައް ހުއްޓުމެއް ގެންނާކަށް ބޭނުމެއް ނުވިއެވެ.\nދުރުގައި އަލިފާންގަނޑެއް ޖަހައިގެން އެތަނުގައި ވަށައިގެން ކިޔަވަން ތިބި މީހުންތަކުގެ އަޑުން އޭނާއަށް އުނދަގޫވަމުން ދިޔައެވެ. އެތަނުން ދުރަށް ދާން ކުރިއަށް އެޅި ފިޔަވަޅު މަޑުޖެހި މީހާގެ ހަރަކާތް ހުއްޓުމަކަށް އައީ އޭނާގެ އިހްތިޔާރަކުން ނޫން ކަން އެނގުނެވެ.\nފަސް އެނބުރި އެ ދިމާއަށް ލިވިއަސް ބަލާލި އިރު އޭނާގެ ރަތް ދެލޮލުން ދިޔައީ އަލިފާން ކަނި ބުރަމުންނެވެ. މޫނުމަތިން ލިވިއަސް އައިސްފައި ހުރި ރުޅިގަނޑު ދޭހަވިޔަސް އެތަނުގައި ތިބި މީހުންނަށް އަދި އޭނާ ނުފެންނާނެ ކަން ކަށަވަރުވިއެވެ. އެމީހުންގެ ލޯ މައްޗަށް ފާޅުވުމުގެ ބާރު އޭނާއަށް ލިބިފައި ވީ ނަމަވެސް އެކަން އޭނާއަށް ހިފެހެއްޓޭނީ ކިހާ ވަގުތަކު ކަމެއް ނޭނގެއެވެ.\nކުރިއަށް ދާން އޭނާ ކުރަމުން ދިޔަ މަސައްކަތަށް ހުރަސް އެޅީ ނޭނގޭ ބާރަކުންނެވެ. އެ އަލިފާންގަނޑު ދޮށުގައި ތިބި މީހުންނާ ދިމާއަށް އޭނާގެ ހަށިގަނޑު ގެންދަން ފެށުމުން ގަޔަށް ބާރުލަމުން ލިވިއަސް ހަޅޭއްލަވައިގަތީ ގޮތް ހުސްވެއްޖެ ކަމުގެ އިހްސާސެއް އޭނާއަށް ކުރުމުންނެވެ. އިސް އުފުލާލައި، މައްޗަށް ބަލާލަމުން އޭނާގެ އަނގަ ތަންމިނަށް ހުޅުވާލުމަށްފަހު ވޭނީ އަޑަކުން ހަޅޭއްލަވައިގަތް ވަގުތު ރަތްވިލާތަކުން ފުރާލާފައިވާ ފަޒާގެ ތެރެއިން ވިދުވަރެއްގެ ނިޝާން އޭނާގެ ލޮލުގައި އަޅައިގަތެވެ. އެވަގުތު ނުބައި ވިހަ ހިނިތުންވުމެއް އޭނާގެ ތުންފަތަށް ވެރި ކުރުވަމުން އަލިފާންގަނޑު ދޮށުގައި ތިބި މީހުންނާ ދިމާއަށް ބޯއަރިކޮށްލަމުން ބަލާލީ މަލާމާތް ކުރާ ޒާތަކަށެވެ. އެމީހުންގެ ނިމުން އަންނަނީ ކަން އޭނާއަށް އެނގުނެވެ. ލިވިއަސް އެތަނުން ސަލާމަތް ވާނެކަން އޭނާއަށް ކަށަވަރު ވީއެވެ. ކުރިން ލިވިއަސްގެ މޫނުމަތިން ފާޅުވި ބިރުވެރިކަން ފިލައިގެން ގޮސްފައިވާ ކަހަލައެވެ. މިހާރު އެ މޫނު މަތިން ފެންނަމުން ދިޔައި ބޮޑާކަމާއި ކިބުރުވެރިކަމެވެ.\nވެލިގަނޑުމަތީ ކޫއްތަމުން ކަހަލަ ގޮތަކަށް އަލިފާންގަނޑެއް ޖަހައިގެން އެތާ ކިޔަވަން ތިބި މީހުންގެ ކައިރިއަށް ލިވިއަސްގެ ހަށިގަނޑު ގެންދިޔަ އިރު އޭނާގެ ނަޒަރު ހުސްކޮށްލާފައި ވަނީ ބޯމަތިން ފުނިޖެހެމުން ދިޔަ ކަޅުކަން ގަދަ ވިލާ ގަނޑާ ދިމާއަށެވެ. އެ މުސީބާތުން އޭނާއަށް ސަލާމާތްވެވޭނެ ކަމުގެ ޔަގީންކަން ދެމުންދިޔަ ނިޝާންތަކަށް ބަލަން އޮތް އިރު އެތާ ތިބި މީހުންގެ ނިމުން އަންނާނެ ގޮތް އޭނާގެ ލޯ މައްޗަށް ސިފަވަމުން ދިޔައެވެ.\n"ބައްޕާ... ބޭބޭ.. އަހަރެން ދައްކާ ވާހަކަ ގަބޫލުކޮށްބަލަ... ކިހިނެއްވެގެންތަ ތިއުޅެނީ.. އެއީ އަހަރެން ލޯބީގެ ގޮތުން ގުޅިގެން އުޅޭ ކުއްޖާއޭ... އޭނަ ކޮންމެ ރެއަކު އަހަންނާ ބައްދަލު ކުރަން އާދޭ. މިރޭވެސް އޭނަ އަންނާނެ. އަހަރެންގެ އިންތިޒާރުގައި ރަށު ތުނޑީކޮޅުގައި ހުންނާނެ. ބޭބެމެން ބުނިން ދޯ އަހަރެން ލޯބިވާ ކުއްޖަކާ ކައިވެނި ކުރެވޭނޭ. ދެން ކޮބާތަ މައްސަލައަކީ..."\nއަޒްކާގެ އާދޭހުގެ އަޑުތައް އަހާކަށް އޭނާގެ މަންމައަކަށް ކެތެއް ނުކުރެވުނެވެ. ކުރިއަށް އޭނާ އެޅި ފިޔަވަޅު ހުއްޓުވީ އަޒްކާގެ ބައްޕައެވެ. އަދި އެކޮޓަރިން ބޭރަށް އޭނާގެ އަންހެނުން ގޮވައިގެން ނުކުތުމަށްފަހު އެ ކޮޓަރީގެ ދޮރުފަތް ލައްޕާލިއެވެ.\n"މޫސައަށް އިނގޭނެ އެ ދައްކަނީ ދޮގު ވާހަކައެއް ނޫންކަން. ކޮންމެ ރެއަކުވެސް ބަލަ އަހަރެމެން ކައިރީ ބުނެފަ ދޯ އޭނަ ތުނޑިއަށް ދަނީ... ތި ހުރިހާ ސަކަރާތެއް ނުޖަހާ އެކުއްޖާ ގެއަށް ގެންނަންވީއެއްނު. މޫސަމެން ކަންކުރަން ތި އުޅޭ ގޮތުން އަހަރެން ވެސް އެބަ ބިރުގަނޭ.." ހަލީމާ މަސައްކަތް ކުރީ މޫސަ ކައިރިން ރެކިގެން އަނެއްކާވެސް އެކޮޓަރިއަށް ވަންނަން ދާށެވެ. ނަމަވެސް މޫސަ އެއަށްވުރެ ހުޝިޔާރެވެ. ހަލީމާގެ އަތުގެ މުލައްދަނޑީގައި އޭނާ އެއްލި އަތުން ހިފާ އޭނާގެ އަންހެނުން ހުއްޓުވިއެވެ.\n"ތިބުނާ ކުއްޖަކާ އެއްކޮށް ކޮންމެ ރެއަކު ތުނޑިއަށް ދާއިރު އިނގޭތަ އޭނަ އެ ގޮވައިގެން އުޅޭ ކުއްޖެއް އެއްވެސް މީހަކަށް ނުފެންނަ ކަން. ހަލީމާ އެ ބުނާ ސޮރެއް ދެކުނިންތަ؟ މަގޭ ދަރިއަށްވެސް އެކަން ގަބޫލު ނުކުރެވިގެން އެ އުޅެނީ. މީ އަހަރެންގެ އަމިއްލަ ދަރިއަށް ދެރައެއް ދޭންވެގެން ކުރާ ކަމެއް ނޫން. މީ އެމަންޖެއަށް ރަނގަޅަކަށް ކުރާ ކަމެއް. ނުރައްކަލަކުން ސަލާމަތްކުރަން މިއުޅެނީ.." މޫސަ ފުން ނޭވާއެއް ދޫކޮށްލަމުން ކޮޓަރިން ބޭރަށް އިވުނު އަޒްކާގެ ހަޅޭކުގެ އަޑަށް ސަމާލުކަން ދީގެން މަޑުކޮށްލިއެވެ. އޭނާގެ އަޑު ކެނޑުމުން ހަލީމާއާ ދިމާއަށް މޫސަ ބަލާލީ އޭނާގެ އަންހެނުންނަށް އެ ހުރިހާ ކަމެއް މި ވަގުތު ވިސްނައިދޭނެ ގޮތެއް ނުވިސްނޭ ހާލުގައެވެ.\n"އަޒްކާގެ ރައްޓެހިން ކައިރީވެސް އަހައިފިން. އެއްވެސް މީހަކަށް ތިބުނާ ސޮރެއް ނުފެނޭ... އޭނާ ފެންނަންވީ ހަމައެކަނި އަޒުކާއަށް ވީމަ އެއީ އަޖައިބެއްދޯ. މަ މުޅި ރަށުތެރެ ބަލައިފިން އެ އުމުރުފުރައިގެ ބީރައްޓެއްސެއް އައިސް އުޅޭތޯ؟ މިވަރު ކަމެއް އަހަރެންވެސް ނުބަލައެއް ނުކުރާނެ ދޯ؟ މިގޮތަށް ގޮސް ކިތަންމެ އަލާމާތެއް އެބަ ފެނޭ. ހަލީމާއަކަށް ނުފެނޭތަ އޭނާގެ ގައިގަ ހުރި ނިޝާންތަކެއް. އެކުއްޖާއަށް ވެފަ ހުރި ގޮތެއް." މޫސަގެ ކެތްތެރިކަން ކޮޅުންލައިގެން ދިޔައިރު އޭނާގެ އަޑަށް ބާރުލާ ވާހަކަ ދެއްކުނީ ފުދޭ ވަރަކަށް ބާރަށެވެ. ހަލީމާ އިސްޖަހާލަމުން ރައްދުގައި އެއްޗެއް ނުބުނެ ހިމޭންވެލިއެވެ.\n"ހަލީމާއަށް ކެތްނުވަންޏާ މަށަށް ރަނގަޅީ މިވަގުތު ކޮޓަރިއަށް ނުވަނިއްޔާ..." މޫސަ އަނދެގެން ހުރި މުންޑުގަނޑު ކޮށިކުރަމުން ދޮރުހުޅުވާލީ ހަލީމާއާ ދިމާއަށް ބަލައިވެސް ނުލައެވެ.\nކިޔަވާފައި ހުރި ފެންތަށި އަޒްކާއާ ދިމާއަށް ދިއްކޮށްލަމުން ރާއިދު ވާހަކަ ދެއްކީ މަޑުމައިތިރި ކަމާއެކީގައެވެ. "އަޒްކާ. އަން މި ފެންތަށި ބިސްމި ކިޔާފަ ބޯލާ. މިކަން މި ކުރަނީ އަޒްކާއަށް ރަނގަޅަކަށް. އަޒްކާ ދައްކާ ވާހަކައިގެ ހުރި ތެދު ދޮގު މިނެއް އަޒްކާ އާއިލާއަށް ހާމަކުރަން ބޭނުމިއްޔާ އަހަރެން ބުނާ ބަސްއަހައިގެން މިކަން ކޮށްލާ. އޭރުން އެކަން އެ ނިމުނީނު. އަޒްކާއަށް ޔަގީންދޯ އެއީ މިރަށުގަ އުޅޭ ކުއްޖެއްކަން."\nރާއިދުގެ މޫނަށް ކަޅިޖަހާނުލާ ބަލަން އިން އަޒްކާ ވަށައިގެން އެތަނުގައި ތިބި އޭނާގެ އާއިލާގެ މީހުންނަށް ބަލާލިއެވެ. އެއަށް ފަހު ފެންތަށީގައި ހިފަމުން ބޯ ޖަހާލަމުން އަނެއް އަތުން އޭނާގެ ލޮލުން ފައިބަމުން ދިޔަ ކަރުނަތައް ފުހެލީ އާ އުންމީދަކާ އެކީގައެވެ. ރާއިދު އެދުނު ފަދައިން ބިސްމި ކިޔާ އެ ފެންތަށިން އެއްބައި އޭނާ ބޯލިއެވެ. އެއަށްފަހު ތަށީގައި ބާކީ ހުރި ފެންފޮދުން ބިސްމި ކިޔާ އޭނާގެ މޫނު ދޮވެލީ ރާއިދު އެދުނު ފަދައިންނެވެ. އަޒްކާ ފުން ނޭވާއެއް ބޭރުކޮށްލަމުން ހުސް ތަށި ރާއިދު އަތަށް ދިއްކޮށްލިއެވެ.\nތާކިހާއަކުން ބޯ ނިވާކޮށްގެން އިން ރާއީދު އަޒްކާގެ މޫނަށް ބަލާލަމުން އޭނާ ސުވާލުކޮށްލިއެވެ. "އޭނައަށް ކިޔަނީ ކޮން ނަމެއް؟"\n"މިކާޝް" އަޒްކާ ރައްޓެހިވެގެން އުޅޭ ޒުވާނާގެ ނަން ބުނުމާއެކު ރާއިދު އެނބުރިލީ އޭނާގެ މަގަތުގައި އިށީނދެގެން އިން އަސްރާރުއާ ދިމާއަށެވެ. ލޯ ފަން އަސްރާރު އޭރު އިނީ އޭނާގެ އަތުގައި އިން ފެންތަށި ތުންފަތާ ގާތްކޮށްގެން ކިޔަވާށެވެ. ކިޔަވާ ނިމުމުން އެ ފެންތަށީ ތެރެއަށް ފުމެލުމަށްފަހު އޭނާގެ އަތް ކުރިއަށް ދިއްކޮށްލީ ރާއިދު ހުރި ދިމާ ދެނެގަންނަމުންނެވެ. އެ ތަށީގައި ހިފަމުން އަސްރާރުގެ އަތުގައި ރާއިދު ހިފާލިއެވެ. އަދި ކިޔެވެލި ކިޔަވަން ފެށުމަށް ތައްޔާރުވެ ފުންނޭވާއެއް ބޭރުކޮށްލަމުން ރާއިދު އެދުނީ އެމީހުން ކިޔަވަން ފެށުމުން އެ ޒުވާނާގެ ނަމުން އަޒްކާ ދެފަހަރަށް ގޮވާލުމަށެވެ.\nއަސްރާރާއި ރާއިދު އެކުއެކީގައި ކިޔަވަން ފެށުމާއެކީ އަޒްކާގެ ބޮލަށް ތޫނު ތަދެއް އެރި ކަހަލައެވެ. ބޮލަށް އުނދަގޫ ވާން ފެށުމުން އޭނާ ދެލޯ މަރާ ބާރުކޮށްލިއެވެ. ކުޑަ އިރުކޮޅެއް ކުރިން ރާއިދު އޭނާ ގާތު ކުރަން އެދުނު ކަންތައް މަތިން ހަނދާންވުމުން ހިތްވަރުކޮށްފައި އަޒްކާ އޭނާގެ ލޯބިވެރިޔާގެ ނަމުން ގޮވަން މަސައްކަތް ކުރިއެވެ.\nސިއްސައިގެން ގޮސް މަންޝާއަށް ހޭލެވުނީ އޭނާގެ ނަމުން މީހަކު ދެ ފަހަރަކު ގޮވާލި އަޑު އިވުމުންނެވެ. އެ އަޑަކީ ކަންފަތް ދޮށުން ވަރަށް ގާތުން އިވުނު އަޑަކާ ވައްތަރު ވިއެވެ. އެހެން ކަމުން އެނދުން ބޯ ހިއްލާލަމުން ކަންފަތް ދަށުގައި މަންޝާގެ އަތުން ފިރުމާލެވުނީ އޭނާއަށް ކުރެވުނު އިހްސާސް ހަގީގަތެއް ކަން ކަށަވަރު ކުރުމުގެ ނިޔަތުގައެވެ.\nވަށައިގެން އޭނާ އިން ކޮޓަރި ތެރެއަށް ނަޒަރު ހިންގާލެވުނީ މީހަކު ކޮޓަރިއަށް އައީ ތޯ ޔަގީންކޮށްލުމުގެ ބޭނުމުގައެވެ. ކޮޓަރީގައި ހުރީ އޭނާ އެކަނިކަން ޔަގީން ވުމުން ފުން ނޭވާއެއް ދޫކޮށްލުމަށްފަހު ވިސްނާލަން ހިނދުކޮޅަކަށް މަޑުކޮށްލެވުނެވެ.\nކޮންމެ ރެއަކު އޭނާއަށް ފެންނަމުން ދިޔަ އާދަޔާ ހިލާފް ހުވަފެންތަކުގެ ހަގީގަތް ދެނެގަންނަން އޭނާ ބޭނުންވިޔަސް އެވާހަކަތައް މީހަކާ ހިއްސާ ކުރާކަށް ބޭނުމެއް ނުވެއެވެ. އެއީ މަންޝާގެ އަމިއްލަ ހިޔާލީ ދުނިޔެއެއް ގޮތުގައި ނިމާ އެ ދުނިޔޭގެ މަންޒަރޔުތައް އޭނާ ރައްކާކޮށްގެން ގެންގުޅެނީ އެއްވެސް މީހަކާ ހިއްސާ ކުރުމެއް ނެތިއެވެ.\nމަންޝާގެ ހަށިގަނޑުގެ އެއްބައި ނިވާ ކޮށްފައިވާ ބްލޭންކެޓް އެއްފަރާތަކަށް ކަހާލަމުން އެނދުން މަންޝާ ތެދުވިއެވެ. އޭނާގެ ފަން، ދިގު އިސްތަށިގަނޑު އެއްކޮށްލާ ހުޅިއެއްހެން ހަރުކޮށްލުމަށްފަހު މަޑު ފިޔަވަޅުތަކެއްގައި އެ ކޮޓަރިން ބޭރަށް ނުކުމެވެން ހުރި ބެލްކަންޏާ ދިމާއަށް އޭނާ ހިނގައިގަތީ ލަސްލަހުންނެވެ. ކެހޭ ދޮރުފަތް ހުޅުވާލުމުން އޭނާގެ ހަށިގަނޑުގައި ބީހިލި ފިނި ވައިރޯޅިން އިހްސާސްކުރި ފިނިކަމެއްގެ ސަބަބުން ދެއަތް ދެއަތާ ހާކާލަމުން އޭނާ ހަށަންބަނދެލީ ހޫނު ކަމެއް އިހްސާސްކޮށްލަން ބޭނުންވެފައި ހުރިލެއް ބޮޑުކަމުންނެވެ.\nދަންވަރުގެ ވަގުތެއް ކަމުގައި ވީ ނަމަވެސް މާލޭގެ ހަލަނބޮލި މަގުތަކުން ދުއްވާ އެއްޗެތީގެ އަޑު ކެނޑޭ ގޮތެއް ނުވެއެވެ. ބެލްކަންޏަށް ނުކުމެ ރެއިލިންގް ދަގަނޑު ގަނޑުގައި އަތް އަޅުވާލައިގެން ވަށައިގެން ފެނަމުންދިޔަ މަންޒަރަށް ބަލަން އިން މަންޝަގެ ތުންފަތަށް ލުއި ހިނިތުންވުމެއް ވެރިވެގެން ދިޔައެވެ. އުސްކޮށް ހަދާފައިވާ އިމާރާތްތަކުގެ ބައެއް އެޕާތްމަންޓްތަކުން އަލިކަމެއް ފެންނަން ހުރި ނަމަވެސް އަނެއްބައި ގެތަކުގައި އެއްވެސް އަލިކަމެއް ނެތުމުން މަންޝާ ޗުސް ތަޅުވާލީ ނިތް އަރުވާލަމުންނެވެ. އެއްބަޔަކު ނިދާ ހިމޭންވާ އިރު މުޅި ގޭތެރެ އަނދިރިކޮށްގެން ނިދަން ކެރޭ ބާވައޭ މަންޝާގެ ހިތަށް އެރުމުން ގައިން ހީބިހި ނަގައިގެން ދިޔައެވެ. ފަޒާގެ ތެރެއަށް މަންޝާއަށް ބަލާލެވުނެވެ.\nއުޑުމަތި ވަނީ ވިލާ ތަކުން ބައްދާލާފައެވެ. ހީވަނީ ދެންމެ ދެންމެ ވާރޭ އޮއްސާލަ ފާނެހެންނެވެ. އިރުކޮޅަކު ބެލްކަނިން ބޭރު ބަލަން ހުރުމަށް ފަހު މަންޝާ ކޮޓަރިއަށް ވަދެ މޭޒު ދޮށުގައި އިށީނީ ބޭރުގެ ތެތްފިނި މާހައުލުން އޭނާގެ ހަށިގަނޑަށް ލިއްބައިދެމުން ދިޔަ ފިނިކަމުން ގޯނާއަށް ކެތްކުރަން ދަތިވުމުންނެވެ. ކޮޓަރިއަށް ވަދެ މަންޝަގެ ނަޒަރު ހުސްކޮށްލެވުނީ އޭނާ ލިޔަން އިށީންނަ މޭޒާ ދިމާއަށެވެ. ކުއްލިއަކަށް ކަމެއް ހަނދާންވުމުން މަންޝާ މޭޒު ކައިރިއަށް ޖެހިލިއެވެ. އަދި އޭނާ ލިޔަން ގެންގުޅޭ ފޮތެއް ނަގާ އެންމެ ފަހުން ފާހަގަކޮށްފައިވާ ސަފްހާއަށް ހުޅުވާލިއެވެ. އެ ސަފްހާތެރެއަށް ލާފައިވާ ގަލަމުގެ ދޯރި ނައްޓާލަމުން އޭނާއަށް މިރޭ ފެނުނު ހުވަފެން މަތިން ހަނދާންކޮށްލީ ފެނުނު މަންޒަރު ހަނދާންހުއްޓާ ފޮތުގައި ލިޔެލާށެވެ. މިއީ އޭނާއަށް ފެންނަ މިފަދަ އަޖައިބު ކުރުވަނިވި ހުވަފެނާއި މަންޒަރުތައް ރައްކާކުރަން އެނާ ކޮށް އުޅޭ ކަމެކެވެ. ގަލަމުގެ ތުނޑު ގަނޑުގައި ޖައްސާލި ވަގުތު މަންޝާގެ ލޯމައްޗަށް އޭނާއަށް މިރޭ ހުވަފެނުގައި ފެނުނު މަންޒަރުތައް ސިފަވެގެން ދިޔައެވެ.\n"އެއީ ހާދަ ރީތި މަންޒަރެކެވެ. މޫދުގައި ވަނީ ރެދަން ލާފައެވެ. ރެދަންތައް ނޫކުލައިން ދިއްލިފައިވާ އިރު އެމަންޒަރު ވަރަށް ވެސް ޗާލެވެ. މޫދުކައިރިން ހިނގާފައި އަހަރެން އައިސް ހުއްޓުނީ ރަތް މަލުން ފުރިފައިވާ ރީތި މާތަކެއް އަޅާފައިވާ ގަހެއްގެ ކައިރިއަށެވެ. އެއީ ހާދަ ބިޔަ ބޮޑު ގަހެކެވެ. އެގަހަށް ބަލާލުމުންވެސް އެއީ އެތައް އަހަރުތަކެއް ވެފައިވާ އާސާރީ ގަހަކާ އަހަންނަށް ވައްތަރުވިއެވެ. ގަހުގައި ހުރި ފެހި ފަތްތަކަށް ވުރެ ގިނައީ އެ ގަހުގައި އަޅާފައިވާ ރަތް މާތަކެވެ. ގަސް ދަށުގައި ހީވަނީ ރަތް ދޫލައެއް އަޅާފައި އޮތް ހެނެނެވެ. ގަހުން ވެރިފައި ވާ މާތަކުން އެ ސަރަހައްދު ވަނީ ފުރާލާފައެވެ. މަޑު ފިޔަވަޅުތަކެއްގައި އަހަރެން އެ ގަސްދަށަށް ދިޔައީ ކައިރިން އެ މަންޒަރު ދެކިލަން ބޭނުންވެފައި ހުރުމުންނެވެ.\nއެއީ އުޑުމަތި ސާފު ރީތި ރެއެކެވެ. އުޑުމަތިން އެތައްހާސް ތަރިތަކެއް ފެންނަން ހުއްޓެވެ. މިއީ އަދި ހަމަ ލޮލުން އަހަރެން ދުވަހަކުވެސް ދެކުނު ކަހަލަ މަންޒަރެއް ނޫނެވެ. އެހާމެ ހިތްގައިމެވެ. އެހާމެ ރީއްޗެވެ. މިފަދަ ރީތި ރެއެއްގައި އަހަރެން ބޯޗެއްގައި ހިނގާލަން ދާން ވަރަށް ބޭނުމެވެ. ގަސްދަށާް ހިނގާފައި ދެވުމުން އަހަރެން ގަސްދަށުގައި ހުއްޓިގެން ހުއްޓާ ޖެހިލި މަޑު ފިނި ވައިރޯޅި އަހަރެން ގައިގާ ބީހިލުމުން ހިތަށް ހަމަޖެހުމެއް ވެރިވިއެވެ. އެ ވައިރޯޅި ބީހިލާފައި ދިއުމުން އެ ގަހުގެ ފަތްތަކާއި މާތައް ހެލިލިއެވެ. އަދި ގަހުން ވަކިވެގެން ބައެއް މާތައް ގަސްދަށަށް ފޭބިއިރު އެ މަންޒަރު ވައްތަރުވީ ފިލްމުތަކުން ފެންނަކަހަލަ "ސްލޯމޯ ތްރީޑީ" މަންޒަރަކާއެވެ.\nކުރިއަށް އަތް ދިއްކޮށްގެން ހުރި އަޖައިބުވެފައި ފައިބަމުންދިޔަ މާތަކަށް ބަލާށެވެ. އެނބުރެމުން އެނބުރެމުން ވަޔާ އެކުވެގެން ފޭބި މާތަކުން މަލެއް އައިސް އަހަރެން އަތު ތެރެއަށް ވެއްޓުނީ އަހަރެން ބަލަބަލާ ހުއްޓައެވެ. އެމަލަށް އަހަރެން ބަލަން ހުރީ އަޖައިބުވެފައެވެ. އެއީ މީގެ ކުރިން އަހަރެން ދެކުނު ކަހަލަ މަލެއް ނޫނެވެ. އެއީ ރަތްކަން ގަދަ ރީތި މަލެކެވެ. މަލުގެ ފަސްފިޔަ އިން އިރު ހަތަރު ފިޔަ އިނީ އެކީ ރަތް ކުލައަކަށެވެ. ނަމަވެސް ފަސްވަނަ ފިޔަ އެހެން ފިޔަތަކާ ތަފާތެވެ. އެ ފިޔައިގައި މަޑު ރީނދޫ ކުލައެއް ހުރި އިރު ރަތްކުލައިގެ ލައްތަކެއް ޖަހާފައި ހުއްޓެވެ. އަދި މަލުގެ ކަރުގަނޑުން ކުދި ނަރުވަތަކެއްހެން ބައެއް ނުކުމެފައި ހުއްޓެވެ. އެ މަލުގެ ރީތިކަމަށް އަހަރެން ބަލަން ހުރީ އަޖައިބު ވެފައެވެ.\nވިސްނާލަން އަހަންނަށް މަޑުކޮށްލެވުނީ އެމަލުގެ ރީތިކަމާ މެދެވެ. އެ މަލުން އަހަންނަށް ފުން މާނަތަކެއް ދޭހަ ވެއްޖެއެވެ. ފަސްއިންގިލި އެއްވަރެއް ނުވާނޭ ބުނެއުޅެ ފަދައިން އެ މަލުގެ ހުރިހާ ފިޔަތަކެއް ހުރީ އެއް ގޮތަކަށް ނޫނެވެ. ދުނިޔޭގައި ތަފާތު މީހުންވެސް އުޅޭނެ ކަމަށް އަހަރެން އަބަދުވެސް ގަބޫލުކުރަމެވެ. ހަމައެފަދައިން އަބަދުވެސް އަހަންނަކީ ތަފާތު މީހެއްގެ ގޮތުގައި އައީ ދެކެމުންނެވެ. އެ ހިޔާކުތަކަށް އަހަރެންނަށް ގެއްލިފައި ހުރެވުނީ ކިހާއިރަކު ކަމެއް ނޭނގެއެވެ. ދެން އެ ހިޔާލކުތަކުން އަހަރެންގެ ވިސްނުން ދުރަށް ޖެހިޅި އަހަރެންގެ ކަންފަތުގައި ޖެހުނު އަޑަކުންނެވެ.\nއެއީ ރީތި ފިރިހެން ވަންތަ ޒުވާނެއްގެ ގޮވުމުގެ އަޑެވެ. އެ ޒުވާނާ ހޮވަމުންދިޔައީ އަހަރެންގެ ނަމުންނެވެ. އެއީ ހާދަ ރީތި އަޑެކެވެ. ފިރިހެން ވަންތަ ބަރު އަޑެކެވެ. އެ އަޑުގައި އާދަޔާ ހިލާފް އަސަރުތަކެއް ފޮރުވިފައިވާ ކަހަލައެވެ. ހިތުގެ އެންމެ ހިމަ ނާރާ އެއަޑު ކުޅެލައިފިއެވެ."\nގަލަމުގެ ދޯރި ޖަހާލުމަށްފަހު ފޮތް ލައްޕާލާ ގަލަން އެ ފޮތް މަތީ މަންޝާ ބާއްވާލިއެވެ. މަންޝާގެ ސިކުނޑީގައި އަދިވެސް އެނބުރެމުން ދަނީ އެ ހުވަފެނުން އޭނާއަށް ފެނުނު މަންޒަރުތަކެގެ ހިޔާލެވެ. ކުއްލިއަކަށް އެނދުމަތީ އޮތް ފޯނުގެ ސްކްރީން ދިއްލުނު ތަން ފެނުމުން މަންޝާ އަވަހަށް އޭނާގެ ފޯނު ނަގަން ގާތްވެލިއެވެ. އެއީ ކާކުގެ މެސެޖެއް ބާވައޭ އޭނާގެ ހިތަށް އެރިއެވެ. ގައިމު އެހާ ދަން ގަޑިއެއްގައި އޭނާއަށް މެސެޖު ކުރާނެ މީހަކު ނުހުންނާނެއެވެ.\nހައިރާންކަމާ އެކު ހުރެ ގޮސް ފޯނު ނަގާ ބަލާލިއިރު އެއީ އޭނާއަށް އައި މެސެޖެއް ނޫނެވެ. އެއީ އޭނާގެ ފޯނު ޗާޖަށް ޖަހާފައި އޮތުމުން ބެޓެރި ފުލް ވެއްޖެ ކަން އަންގައިދޭން އައި ނޮޓިފިކޭޝަނެކެވެ. ޗާޖުން ފޯނު ވަކިކޮށްލުމަށްފަހު އެނދަށް އަރާ މަންޝާ ހަމަޖެހިލިއެވެ. އަނެއްކާ ނިދޭތޯ އޭނާ ދެލޯ މަރާލީ ހެނދުނު ހޭލަން ފޯނު އެލާމް ކޮށްލުމަށްފަހުއެވެ.\n"މާޝާ" ވާހަކައިގެ ސީޒަން3އިން ފެށިގެން "ދަ ޕްރެސް" ގައި ޝާއިއު ކުރާނަމެވެ. މި ވާހަކައިގެ ސީޒަން 1 އަދި2ވަނީ vaahaka.com ޝާއިއު ކޮށްފައެވެ.\nLast updated on 05 Jul 2020, 10:06. Article was published on 05 Jul 2020, 10:00\nސީޒަން 3ގެ6ވަނަ އެޕިސޯޑް ކޮބައިހެއްޔޭ؟؟؟؟\nކިޔުނު އެންމެ ރީތި އެއް ދިގު ވާހަކަ\nފަސް ހަ މަންޝާ މި ވާހަކައިގައި އުޅޭނެ


Qaumu Kehmadhuvefai vanee Mihaaru huri Raees Ge Kibain Salaamaivumah: Abdhulla Shahid - vNews.mv\nގައުމު ކެތްމަދުވެފައިވަނީ މިހާރުހުރި ރައީސްގެ ކިބައިން ސަލާމަތްވުމަށް: އަބްދުﷲ ޝާހިދު\nއަހުމަދު ހަމީދު އާދަމް 07 September 2018, 01:52\nމުޅި ގައުމު ކެތްމަދުވެފައިވަނީ މިހާރުހުރި ރައީސްގެ ކިބައިން ސަލާމަތްކުރުމަށްކަމަށް ރައްޔިތުންގެ މަޖިލީހުގެ ކުރީގެ ރައީސް އަބްދުﷲ ޝާހިދު ވިދާޅުވެއްޖެއެވެ.\nހއ ދިއްދޫގައި އިއްތިހާދުން ބޭއްވި ބޮޑު ޖަލްސާގައި ވާހަކަދައްކަވަމުން ޝާހިދު ވިދާޅުވީ މުޅި ގައުމު ދަރަނިވެރިކޮށްފައިވާކަމަށާ ތަރައްގީގެ ނަމުގައި ރައްޔިތުންގެ ކަރަށް ދަރަނީގެ ދަންމަޅިއެއް މަހާފައިވާކަމަށެވެ.\nމުޅި ހއ އިވެމުންދަނީ ވެރިމީހާ ހައްޔަރުކުރުމަށް ގޮވާލާ އަޑުކަން ފާހަގަކުރައްވާ ޝާހިދު ވިދާޅުވީ ރައީސް އަބުދުﷲ ޔާމީންގެ ސަރުކާރުން ގައުމަށް ގެނެސްދީފައިވާކަމަށް ބުނާ ތަރައްގީ ދެއްކުމުގެ ގޮތުން ރަށްވެހި ތަރައްގީގެ ނަމުގައި ފޮތެއް ނެރެފައިވާކަމަށެވެ. އެފޮތް ދެކެވަޑައިގެންކަން ހާމަކުރައްވާ ޝާހިދު ވިދާޅުވީ އެ ފޮތުން4ހަތަރުކަމެއް ފާހަގަކުރެވުނުކަމަށެވެ.\nރައީސް ޔާމީނަށް ވަރަށް ބޮޑަށް ފާޑުވިދާޅުވަމުން ޝާހިދު ވިދާޅުވީ ރައީސް ޔާމީން ގައުމަށް ގެނެސްފައިވާކަމަށް ބުނާ ތަރައްގީއަކީ ކާޅު ހާއްޔަށް ކޮވެލި ބިސް އަޅާ އުސޫލުންނާއި، ފީކުކުޅު ގޮނޑުހާވާ އުސޫލުން ގެނެސްފައިވާ ތަރައްގީއެއްކަމަށެވެ. އަދި ފަލަމަޑީގެ އުސޫލުންވެސް މި ސަރުކާރުން ތަރައްގީ ގެނެސްފައިވާކަމަށް ވިދާޅުވެ ތިލަންދުންމައްޗަށް އަމާޒުކޮށްގެން ގެންނަން ވިދާޅުވި އައިހެވަން މަޝްރޫއު ކޮބައިތޯ ޝާހިދު ސުވާލުކުރެއްވިއެވެ.\nޝާހިދު ވިދާޅުވީ އަންބޮޑިއަށް ބޮޑުކުރާ އުސޫލުން މިސަރުކާރުން ގެނެސްފައިވާ ތަރައްގީގެ ސަބަބުން މުޅި ގައުމު ދަރަނިވެރިވެފައިވާކަމަށާ ތަރައްގީގެ ނަމުގައި ރައްޔިތުންގެ ކަރަށް މަހާފައިވަނީ ދަންމަޅިއެއްކަމަށެވެ.\n"އަޅުގަނޑުމެން މިދަނީ އިންތިހާއަށް ދަރަމުން. މިދިޔަ ބަޖެޓް އެފާސްކުރީ ތިޔައިގެ ތެރެއިން ކޮންމެ ބޭފުޅެއްގެ ބޮލަށް އެއްލައްކަ ރުފިޔާއިން ދަރުވާލާފައި."\nޝާހިދު ވިދާޅުވީ ގައުމު މިހާރު އޮތް ހާލަތުން ސަލާމަތްކުރަންޖެހޭކަމަށާ ރައްޔިތުން ދަރަނިވެރިވެފައިވަނީ ދައުލަތަށް ލިބޭ އާމްދަނީވެސް ދަރަނި އަދާނުކުރެވޭ މިންވަރަށްކަމަށެވެ. ކުރިއަށް އޮތްތާ ގައުމަށް ލިބޭ ކޮންމެ ރުފިޔާއަކަށް އެއްރުފިޔާ ވިހި ލާރި ދަރަނީގެ ގޮތުގައި ދައްކަންޖެހޭކަން ފާހަގަކުރައްވާ ޝާހިދު ވަނީ ރައްޔިތުންގެ ކަރުގައިވާ ދަރަނީގެ ދަންމަޅިން ސަލާމަތްވުމަށް ހުރިހާ ރައްޔިތުން މަސައްކަތްކުރުމަށް ގޮވާލައްވާފައެވެ. ޝާހިދު ވިދާޅުވީ ތަރައްގީ ގެނެވޭނީ އިންސާފު ގާއިމްކޮށްގެންކަމަށެވެ.


Azima ge mahchah ufuli dhauvaa ge liunthah havaal koffi | Mihaaru\nސުޕްރީމް ކޯޓުގައި އޮތް އަޑުއެހުމަކަށް ރައީސް އޮފީހުގެ ކުރީގެ ލީގަލް އެފެއާޒް މިނިސްޓަރު އާޒިމާ ވަޑައިގަންނަވަނީ.---ފޮޓޯ: ހުސައިން ވަހީދު/މިހާރު\nއާޒިމާގެ މައްޗަށް އުފުލި ދައުވާގެ ލިޔުންތައް ހަވާލުކޮށްފި\n21 ފެބުރުއަރީ 2019 - 11:257comments\nޖިނާއީ އިޖްރާއަތުގެ ގާނޫނުގައި ބުނެފައިވާ ގޮތުން ކޯޓަށް މައްސަލަ ހުށަހަޅާތާ ފަސް ދުވަސް ތެރޭގައި އެ މައްސަލައިގެ ލިޔެކިޔުންތައް ދައުވާ ރައްދުވާ ފަރާތާ ހަވާލުކުރަން ޖެހެ އެވެ. އެހެންވެ، ކްރިމިނަލް ކޯޓުން މިހާރު ވަނީ މައްސަލައާ ގުޅޭ ލިޔެކިޔުންތައް އާޒިމާއާ ހަވާލުކޮށްފަ އެވެ.\nމި ދައުވާކުރަނީ ކުރީގެ ރައީސް އަބްދުﷲ ޔާމީން ހިންގި ކަމަށް ތުހުމަތުކުރާ މަނީ ލޯންޑަރިން އަށް އާޒިމާ އެހީތެރިވެ އެކަމުގައި ސަރުކާރުގެ އިދާރާތަކަށް ދޮގު މައުލޫމާތު ދިން ކަމަށް ބުނެ އެވެ.\nމަނީ ލޯންޑާ ކުރުމަށް މަގުފަހިކޮށްދިނުމުގެ ދައުވާ އާއި ރަސްމީ އިދާރާއަކަށް ދޮގު މައުލޫމާތު ދިނުމުގެ ދައުވާ އާޒިމާގެ މައްޗަށް އުފުލައި، ޕީޖީ އޮފީހުން ކްރިމިނަލް ކޯޓަށް ފޮނުވީ މިދިޔަ އާދިއްތަ ދުވަހު އެވެ. އެ މައްސަލާގެ ތުހުމަތުގައި މިދިޔަ މަހު އާޒިމާ ފުލުސް އޮފީހަށް ހާޒިރުކުރި އެވެ.\nކުރީގެ ރައީސް އަބްދުﷲ ޔާމީންގެ މައްޗަށް މަނީ ލޯންޑްރިންގެ ދައުވާ ޕީޖީން އުފުލައި، އެ މައްސަލަ ވެސް މިހާރު އޮތީ ކްރިމިނަލް ކޯޓަށް ފޮނުވައިފަ އެވެ. އަދި ޔާމީންގެ މައްޗަށް އުފުލާފައިވާ ދައުވާގެ ޝަރީއަތް ނިމެންދެން ބަންދުގައި ބެހެއްޓުމުގެ އަމުރަކަށް ޕީޖީން އެދުމާ ގުޅިގެން، ކްރިމިނަލް ކޯޓުގެ އިސް ގާޒީ އަހުމަދު ހައިލަމްގެ އަމުރަކަށް ޔާމީން ވަނީ ޝަރީއަތް ނިމެންދެން ބަންދުކޮށްފަ އެވެ.\nކްރިމިނަލް ކޯޓުގައި މިދިޔަ ހޯމަ ދުވަހު ބޭއްވި ޝަރީއަތުގެ އަޑުއެހުމުގައި ޕީޖީން ބުނީ ޔާމީންގެ މައްޗަށް އުފުލާފައިވާ ދައުވާއާ ގުޅިގެން ހެކިންނަށް ނުފޫޒު ފޯރުވަން އެމަނިކުފާނު މަސައްކަތް ކުރައްވާ ކަމަށެވެ. އަދި ބަޔާންތައް ބަދަލުކުރުމަށް ޔާމީން މަސައްކަތް ކުރައްވާ ކަމަށް ޕީޖީން ބުންޏެވެ. ޕީޖީން ބުނި ގޮތުގައި ހެއްކަށް ނުފޫޒު ފޯރުވަން ޔާމީން ފައިސާގެ އަދަދުތަކެއް ހުށަހެޅިކަން ވަނީ އެނގިފަ އެވެ.\nޝަރީއަތް ނިމެންދެން ބަންދުގައި ބަހައްޓަން އަމުރުކޮށް މާފުށީ ޖަލަށް ގެންދިޔަތާ 24 ގަޑިއިރު ތެރޭ ޔާމީން އިއްޔެ ވަނީ އައިޖީއެމްއެޗަށް ގެނެސް އެޑްމިޓްކޮށްފަ އެވެ. ނަމަވެސް އެމަނިކުފާނުގެ ސިއްހީ ހާލަތާ ބެހޭ ގޮތުން އެއްވެސް މައުލޫމާތެއް ހާމަކޮށްފައެއް ނުވެ އެވެ.\nއިތުރު ލިޔުންތައް ކުށްކުރުން ފުލުހުން އާޒިމާ ޝަކޫރު ޕްރޮސެކިއުޓާ ޖެނެރަލް ކްރިމިނަލް ކޯޓް ޕީޖީ އޮފީސް މަނީ ލޯންޑްރިން ރައީސް އަބްދުﷲ ޔާމީން އެމްއެމްޕީއާރްސީގެ ކޮރަޕްޝަން


Lingard Fahu Vaguthu United Molhu Koh Dheefi – adduLIVE\nލިންގާޑް ފަހު ވަގުތު ޔުނައިޓެޑް މޮޅުކޮށްދީފި\nSep 19, 2021, 20:28 ހަސަން ރަޝީދު\nމެޗުގެ ފަހު ވަގުތުގައި ޖެސީ ލިންގާޑް ވައްދާލި ލަނޑުން 2-1 އިން ވެސްޓްހަމް ޔުނައިޓެޑް އަތުން މެންޗެސްޓަރ ޔުނައިޓެޑް މޮޅުވެއްޖެ އެވެ.\nމި މޮޅާއެކު ޔުނައިޓެޑް އޮތީ 13 ޕޮއިންޓާ އެކު ލީގުގެ ދެވަނައިގައެވެ. އެއްވަނައިގައި އޮތް ލިވަޕޫލަށް ވެސް ހަމަ އެ އަދަދަށް ޕޮއިންޓު ލިބިފައިވާއިރު އެޓީމަށް ކުރި ލިބެނީ ގޯލުގެ ތަފާތުންނެވެ. ވެސްޓްހަމް އޮތީ 8 ޕޮއިންޓާ އެކު ލީގުގެ ވެސް 8 ވަނައިގައެވެ.\nވެސްޓްހަމްގެ ދަނޑުގައި ކުޅުނު މި މެޗުގެ ފުރަތަމަ ގޯލު ކާމިޔާބުކޮށް ލީޑު ނެގީ ވެސްޓްހަމް އިންނެވެ. އެގޮތުން މެޗުގެ 30 ވަނަ މިނެޓްގައި މި ގޯލު ވެސްޓްހަމް އަށް ކާމިޔާބުކޮށްދިނީ ބެންރަހްމާ ކަމަށްވާއިރު މި ގޯލު ވަދެފައިވަނީ ޔުނައިޓެޑްގެ ޑިފެންޑަރު ރަފޭލް ވަރާންގެ ފައިގައި ޖެހިފައެވެ.\nނަމަވެސް އޭގެ ފަސް މިނެޓް ފަހުން ކްރިސްޓިއާނޯ ރޮނާލްޑޯ ވަނީ ޔުނައިޓެޑަށް ނަތީޖާ އެއްވަރުކޮށްދީފައެވެ. ރޮނާލްޑޯ މި ގޯލު ކާމިޔާބުކުރީ އޭނާ ބޮލުން ފޮނުވާލި ހަމަލާއެއް ވެސްޓްހަމްގެ ކީޕަރު ފަބިއާންސްކީ އަތުގައި ޖެހިފައި ނުކުތް ވަގުތު ގޯލަށް ފޮނުވާލައިގެންނެވެ.\nދެ ޓީމުވެސް އެއްވަރެއްގައި އޮވެ ފުރަތަމަ ހާފް ނިމުނުއިރު ދެވަނަ ހާފް ފެށިގެން މާގިނަ އިރުތަކެއް ނުވަނީސް ރޮނާލްޑޯ އަށް ވަނީ ޔުނައިޓެޑަށް ލީޑު ނަގައިދޭން ރަނގަޅު ފުރުސަތެއް ލިބިގެން ގޮސްފައެވެ. ނަމަވެސް ވެސްޓްހަމްގެ ޕެނަލްޓީއޭރިއާ ތެރޭ ހުރެ ރޮނާލްޑޯ ފޮނުވާލި އެ ހަމަލާ ފަބިއާންސްކީ ވަނީ ދިފާއުކޮށްފައެވެ.\nދެވަނަ ހާފްގައި ދެ ޓީމުގެ ފަރާތުން ވެސް ފޯރިގަދަ ކުޅުމެއް ފެނިގެންދިޔައިރު މެޗުގެ 89 ވަނަ މިނެޓްގައި ލިންގާޑް ވަނީ ޔުނައިޓެޑަށް ލީޑު ނަގާދީފައެވެ. ދެވަނަ ހާފްގައި ކުޅެން އެރި ލިންގާޑް މި ގޯލު ކާމިޔާބުކުރީ ވެސްޓްހަމްގެ ޕެނަލްޓީއޭރިއާގެ ބޭރުގައި ހުރެ ފޮނުވާލި ހަމަލާއެއް ގޯލުގެ ކަނަށް އަމާޒުކޮށްލައިގެންނެވެ. ލިންގާޑަކީ މިދިޔަ ސީޒަނުގައި ލޯނެއްގެ ދަށުން ވެސްޓްހަމް އަށް ކުޅުނު ކުޅުންތެރިއެއް ވެސް މެއެވެ.\nޔުނައިޓެޑް ލީޑު ނެގިއިރު މެޗުގެ އެންމެފަހު މިނެޓްގައި ވެސްޓްހަމް އަށް ވަނީ ނަތީޖާ އެއްވަރުކޮށްލަން ޕެނަލްޓީއެއް ލިބިގެން ގޮސްފައެވެ. ނަމަވެސް މާކް ނޯބަލް ފޮނުވާލި އެ ޕެނަލްޓީ ޔުނައިޓެޑްގެ ކީޕަރު ޑޭވިޑް ޑެހެޔާ ވަނީ ދިފާއުކޮށްފައެވެ. ނޯބެލް ކުޅެން އެރީ ސީދާ އެ ޕެނަލްޓީ ޖެހުމަށްކަން ފާހަގަކޮށްލެވެއެވެ.


މިނިސްޓްރީ އޮފް ހެލްތާއި މިނިސްޓްރީގެ ދަށުން ހިނގާ ތަންތަނުގެ މަސައްކަތްތައް ކުރުމަށް މަސައްކަތު މީހުން ހޯދުމާއި ޕިކަޕް ދަތުރުތައް އެއް އަހަރު ދުވަހުގެ މުއްދަތަށް ކޮށްދޭނެ ފަރާތެއް ހޯދުމަށް\nމިނިސްޓްރީ އޮފް ހެލްތާއި މިނިސްޓްރީގެ ދަށުން ހިނގާ ތަންތަނުގެ މަސައްކަތްތައް ކުރުމަށް މަސައްކަތު މީހުން ހޯދުމާއި ޕިކަޕް ދަތުރުތައް އެއް އަހަރު ދުވަހުގެ މުއްދަތަށް ކޮށްދޭނެ ފަރާތެއް ހޯދުމަށް ބޭނުންވެއްޖެއެވެ.\nމިކަމަށް ޝައުޤުވެރިވާ ފަރާތްތައް 22 ޖުލައި 2020 ވާ ބުދަ ދުވަހުން ފެށިގެން 09 އޮގަސްޓް 2020 ވާ އާދިއްތަ ދުވަހުގެ މެންދުރުފަހު 13:00 ގެ ކުރިން [email protected] އަށް ގެޒެޓްކުރެވިފައިވާ ރެޖިސްޓްރޭޝަން ޝީޓް ފުރުމަށްފަހު އީމެއިލް ކުރެއްވުމަށް ދަންނަވަމެވެ. މިއިއުލާނާއި ގުޅޭ މައުލޫމާތު ކަރުދާސް އެޓޭޗްމަންޓްގައި ގެެޒެޓް ކުރެވިފައިވާނެއެވެ. އަންދާސީ ހިސާބު ހުށަހެޅުން އޮންނާނީ 16 އޯގަސްޓް 2020 ވާ އާދިއްތަ ދުވަހުގެ ހެނދުނު 11:00 ގައި މި މިނިސްޓްރީ (ރޯޝަނީ ބިލްޑިންގ، ސޯސަންމަގު) ގައެވެ.\nމިއިއުލާނާއި ގުޅޭގޮތުން އެއްވެސް މައުލޫމާތެއް ސާފުކުރައްވަން ބޭނުންފުޅުވެވަޑައިގަންނަވާނަމަ 12 އޮގަސްޓް 2020 ވާ ބުދަ ދުވަހު ހެނދުނުު 09:30 ކުރިން [email protected] އަށް މެއިލްކޮށްދެއްވުން އެދެމެވެ. އަދި ރެޖިސްޓަރ ކުރައްވާފައިނުވާ ފަރާތްތަކަށް އަންދާސީ ހިސާބު ހުށަހަޅަންވަޑައިނުގަނެވޭނެ ވާހަކަވެސް ދަންނަވަމަވެ.\n30 ޛުލްޤައިދާ 1441\n- Labour & pickup hiring


Boahiyaavahikan: Siyaasee hathiyaareh noon!\nކުރީގެ ހައުސިން މިނިސްޓަރު ޑރ. މުހައްމަދު މުއިއްޒު-- ފޮޓޯ: ވަގުތު\nބޯހިޔާވަހިކަން: ސިޔާސީ ހަތިޔާރެއް ނޫން! އެއީ އިންސާނީ ހައްގެއް!\n27 ޖުލައި 2020 - 11:50:25\nރޭ އިދިކޮޅު ކޯލިޝަނުން ބޭއްވި އެއްވުމުގެ ތެރެއިން އެންމެ ގިނަ ބައެއްގެ ލޮލުގައި އަޅައިގަތީ ކުރީގެ ހައުސިން މިިނިސްޓަރު ޑރ. މުހައްމަދު މުއިއްޒު ޕޯސްޓަރެއް ހިފަހައްޓައިގެން ހުންނެވި މަންޒަރެވެ. ފެނިގެންދަނީ "ފްލެޓް ފޭރޭ ސަރުކާރު 7000 ފްލެޓް ކާލައިފި" މިހެން ލިޔެފައިވާ ތަނެވެ.\nރާއްޖޭގައި ދިރިއުޅޭ އެތައް ހާސް ބަޔަކު މާލެ ސަރަހައްދަށް ޖަމާވެފައިވަނީ އެމީހުން ދިރިއުޅުނު ސަރަހައްދުތަކުގައި އަސާސީ ހިދުމަތްތައް ނެތި، ބަނޑުފުރާ މުއްތިކުރަން ފައިސާކޮޅެއް ހޯދަން ވަޒީފާވެސް ނެތުމުންނެވެ. ކަން މިހެން އޮތްއިރު، ފާއިތުވީ 40 ވަރަކަށް އަހަރު ދުވަހުގެ ތެރޭގައި އެތައް ހާސް ބަޔަކު މާލެ ސަރަހައްދަށް ތޮއްޖެހި 'ސުލަމްތަކެއް' ގައި ދިރިއުޅޭއިރު ފެންނަ މަންޒަރަކީ ކޮންމެ ސަރުކާރަކުން ވެސް ބޯހިޔާވަހަކަމަކީ ސިޔާސީ ހަތިޔާރަކަށް ހަދައި ރައްޔިތުންގެ ޖަޒުބާތުތަކަކާއި ކުޅެލުމަށް މަސައްކަތްކުރާތަނެވެ.\nމުއިއްޒު ރޭ ހިއްޕަވައިގެން ހުންނެވި ބޯޑުން ވެސް އެ މަންޒަރު ވަރަށް ސާފެވެ.\nކޮންމެއަކަސް މި ފޮޓޯ ދައުރުކޮށް ގިނަ ބަޔަކު ވަނީ އެ ވާހަކަ ދައްކަން އެބޭފުޅުން ޝަރުތު ހަމަނުވާ ކަމަށް ބުނެ ފާޑުކިޔާފަ އެވެ. ތެދެކެވެ މުއްއިޒު ޝާމިލުވި ކުރީގެ ރައީސް އަބްދުﷲ ޔާމިންގެ ސަރުކާރަށްވެސް ބޯހިޔާވަހިކަމުގެ މައްސަލައަށް އެކަށީގެންވާ ހަލެއް ނުހޯދުނެވެ. ނުވަތަ މާލެއަށް ބަރޯސާ ނުވެ ރައްޔިތުންނަށް ދިރިއުޅެވޭނެ މަގެއްވެސް ހޯދައެއް ނުދެވުނެވެ.\nއާންމު ރައްޔިތުންނެކޭ އެއްގޮތަށް އެކަންބޮޑުވުން ފާޅުކުރައްވާ، އުނގޫފާރު ދާއިރާގެ މެމްބަރު ވިދާޅުވެފައި ވަނީ "ލަދު ހަޔާތަކީވެސް އިންސާނެއްގެ ކިބައިގާ ހުރުން ވަރަށް ބޭނުންތެރި ސިފައެއް،" ކަމަށެވެ.\nމީގެ ދުވަސްކޮޅެއް ކުރިން ވެސް ހިޔާ ފްލެޓުތަކުގެ އަޑުގަދަވި އެވެ. ސަރުކާރާއި އިދިކޮޅުގައި އިސްކޮށް އުޅުނު ފަރާތްތަކުގެ ބަހުގެ ހަމަލާތައް ސޯޝަލް މީޑިއާގައި ގަދަވި އެވެ. އިދިކޮޅުން ވަނީ ފްލެޓުތައް ނުދީ ގިނަ ދުވަސްވާތީ ކަންބޮޑުވުން ފާޅުކޮށްފަ އެވެ. އޭރު މަސައްކަތް ކުރި ގޮތަށް ކުރިނަމަ، އެތަނުގައި މިހާރު މީހުން އާބާދުވާނެ ކަމަށް ވެސް ބުނެ އެވެ.\nމި ސަރުކާރު ވެރިކަމާއި ހަވާލުވެ، ވަނީ އެތަންތަން ހެދުމަށްޓަކައި ނެގި ލޯނު އަނބުރާ ދެއްކުމަށްޓަކައި 11000 ރުފިޔާގެ ކުއްޔެއް ނަގަން ޖެހޭނެ ކަމަށް ބުނެފަ އެވެ. އެކަމާއި ގުޅިގެން އިދިކޮޅުން ވަނީ އޭރުގެ ސަރުކާރުން ނިންމާފައި އޮތީ 5600 ރުފިޔާގެ ކުއްޔެއް ނަގަން ކަމަށާއި އެގޮތަށް ކަންކޮށްގެން ދެކޮޅު ޖެހޭނެ ކަމަށް ބުނެފަ އެވެ.\nމިއާއެކު ގަބޫލުކުރާނީ ކޮން ބަޔަކު ދައްކާ ވާހަކައެއްތޯ ނިންމަން ވެސް ދައްޗެވެ. ދެ ބައި މީހުންނަކީ ވެސް ހިޔާ ފްލެޓުގެ ކަންކަން އެންމެ ގާތުން ބެލުމުގައި އުޅުން މީހުންނެވެ. އެކަމަކު ގަބޫލުކުރަން ޖެހޭ ހަގީގަތެއް އެބަ އޮތެވެ. ރައްޔިތުންގެ ހައްގުގައި 5600 ރުފިޔާއަށް ފްލެޓެއް ދޭނަމަ، އެކަން ނިންމާނީ ރިޔާސީ އިންތިހާބުން ބަލިވުމުން ނޫން ކަމެވެ.\nއިދިކޮޅުގެ އެންމެ އިސްކޮށް ހަރަކާތްތެރިވާ ފަރާތްތަކުން ފްލެޓުގެ އަގުގެ މައްސަލަ ހޫނުވުމުން ދޫކޮށްލި ސިޓީން އެކަން ސާފެވެ. އޭރުގެ ރައީސް އަބްދުﷲ ޔާމީނު ވަނީ ފްލެޓުތަކުގެ އަގަކީ 5600 ރުފިޔާ ހެދުމުގައި އެއްވެސް މައްސަލަައެއް ނެތް ކަމަށް ކަނޑައަޅާއި، މުއިއްޒަށް ސިޓީއެއް ފޮނުއްވާފަ އެވެ. އެ ސިޓީ ފޮނުއްވާފައި ވަނީ 17 އޮކްޓޫބަރު 2018 ގައި ރައީސް އޮފީހުގެ މިނިސްޓާ އޮފް ސްޓޭޓް ފޯ ސޯޝަލް އެފެއާޒް، ޣައްސާން މައުމޫން ސޮއި ކުރައްވަ އެވެ.\nރައީސް ޔާމީން، ފްލެޓުތަކުގެ އަގާއި ގުޅިގެން ޑރ. މުއިއްޒަށް ފޮނުއްވި ސިޓީ--\nއެ އަހަރުގެ ރިޔާސީ އިންތިހާބު، އޮތީ އެ ސިޓީ ފޮނުއްވުމުގެ މަހެއްހާ ދުވަސް ކުރިން ސެޕްޓެމްބަރު މަހުގެ 23 ގަ އެވެ. އޭރު ރައީސް ޔާމީނަށް އިންތިހާބު ނާކާމިޔާބުވެވަޑައިގެންފައިވާއިރު އެމަނިކުފާނާއި އޭރުގެ ހައުސިން މިނިސްޓަރުގެ ކުޑަވެސް އިހުލާސްތެރިކަމެއް ރައްޔިތުންނާއި މެދު ހުންނެވި ނަމަ އެގޮތަށް އަަމަލުކުރާނެކަމާއި މެދު ޝައްކެވެ. ރައްޔިތުންނާއި މެދު އެހާ ބޮޑަށް ކަންބޮޑުވެލައްވާނަމަ އެ ނިންމެވުން އިންތިހާބުގެ ކުރިން ނިންމެވީހެވެ.\nހިޔާ މަޝްރޫއުގެ ދަށުން ފްލެޓު ލިބުނު މީހުންގެ ލިސްޓު އާންމުކުރި ގޮތާއި މެދު ވެސް އާންމުންގެ ކަންބޮޑުވުން ހުރީ މިފަދަ ގޮތަކަށް އަމަލުކުރުމުންނެވެ. އަނބިމީހާ އާއި ފިރިމީހާ ވެސް ފްލެޓު ލިބުނު ލިސްޓުގައި ހިމެނިފައިވާއިރު އެ ލިސްޓު ވެސް އާންމުކުރީ، ވެސް އިންތިހާބުން ބަލިވި ފަހުންނެވެ. އަވަސް އަރުވާލައިގެން އެކަން ކުރުމުން އިތުރަށް ޝައްކުތައް ބޮޑުވެ، އާންމުން ކަންބޮޑުވާން ފެށުމުގެ ނަތީޖާއަކީ ރައީސް އިބްރާހީމް މުހައްމަދު ސޯލިހު، ވެރިކަމަށް ވަޑައިގަތުމަށް ފަހު، ފްލެޓު ދިނީ އެންމެ ހައްގުވެރިންނަށްތޯ ބެލުމަށް ކޮމިޝަނެއް އުފެއްދެވުމެވެ.\nއެކަމަކު ވެރިކަމަށް ދެ އަހަރު ވާންގާތްވެފައިވާއިރު އަދިވެސް އެކަން ބެލިފައެއް ނުވެ އެވެ. ފްލެޓުތަކާއި ގުޅިގެން މި ސަރުކާރުން ވެސް ދައްކަމުން ދަނީ ހުސް ވާހަކަ ކަމަށް ރައްޔިތުން ތުހުމަތުކުރާ ހިސާބަށް ކަންކަން ގޮސްފި އެވެ.\nފްލެޓުތަކުގެ އަގު، 11000 އަށް ވުރެ ދަށްކުރާނަމަ އެތަނުގައި މައި ދޮރު ފިޔަވައި އިތުރު ދޮރެއް ނުހުންނާނެ އެވެ. ބޮކި، ފަންކާ ތަށި މުށި ޖަހަން ޖެހޭނީ އަމިއްލަ ހަރަދުގަ އެވެ.\nއަގުބޮޑުކޮށް ރައްޔިތުންގެ ފައިސާއިން އަނބުރާ ބޮޑެތި ލޯނުތައް ދައްކަން ޖެހޭއިރު މިއީ ރައްޔިތުންނަށް ހަމަ އެންމެ ހައްގު މިންވަރުތޯ އެވެ. ކޮންމެ ބަޔަކު ވެސް ކަމުން ރެކިގަންނަ މަންޒަރު ފެންނައިރު ހަގީގަތަކީ ބޯހިޔާވަހިކަމުގެ މައްސަލަ މިހާ ބޮޑުވެފައި މިވަނީ ސަރުކާރުންތަކުންވެފައިވާ އިހުމާލުގެ ބޮޑުކަމުން ކަމެވެ.


Halabuge enme bodu avah Syria sifain hifaifi | Mihaaru\nހަލަބު ސިޓީގެ މުހިންމު އަވަށެއް ހިފުމަކީ ރައީސް ބައްޝާރުލް އަސަދުގެ ސިފައިންނަށް ލިބޭނެ ކާމިޔާބީއެއް. --ފޮޓޯ:ރޮއިޓާސް\nހަލަބުގެ އެންމެ ބޮޑު އަވަށް ސީރިއާ ސިފައިން ހިފައިފި\n27 ނޮވެމްބަރ 2016 - 11:47\nދިމިޝްގު (ނޮވެމްބަރު 27) - ސީރިއާގެ އިރުމަތީގެ ހަލަބު ސިޓީގެ އެންމެ ބޮޑު އަވަށް، އިދިކޮޅު ހަނގުރާމަވެރިންގެ ބާރުގެ ދަށުން ސީރިއާ ސިފައިން ހިފައިފި އެވެ.\nމަސަކަން ހަނާނޯ އަވަށް ހިފުމަކީ ހަލަބުގައި އިދިކޮޅު ހަނގުރާމަވެރިންގެ ބާރުގެ ދަށުގައިވާ އެހެން ހިސާބުތަކުގެ ކޮންޓްރޯލް ހޯދުމަށް ސަރުކާރު ސިފައިންނަށް ފަސޭހަވާނެ ކަމެއް ކަމަށް އެކްޓިވިސްޓުން ބުނެ އެވެ. މަސަކަން ހަނާނޯ އިދިކޮޅު ހަނގުރާމަވެރިންގެ ބާރުގެ ދަށަށް ގެންދިޔައީ 2012 ވަނަ އަހަރު އެވެ. ހަލަބު އެކުގައި ހިފުމަކީ ސީރިއާގެ ހަ އަހަރުވީ ހަނގުރާމައިގައި ރައީސް ބައްޝާރުލް އަސަދަށް ލިބޭނެ ބޮޑު ކާމިޔާބީއެކެވެ.\nހަލަބުގެ އިރުމަތީގެ ހިސާބުތަކަށް ސަރުކާރު ސިފައިން ވައިގެ ހަމަލާތައް އެންމެ ފަހުން ދޭން ފެށީ މި މަހު 15 ގައި. --ފޮޓޯ:ރޮއިޓާސް\nހަލަބުގެ އިރުމަތީގެ ހިސާބުތައް ހިފުމަށް ސަރުކާރު ސިފައިން ހަމަލާތައް ފެށީ ނޮވެމްބަރު 15 ގަ އެވެ. ހަމަލާތަކުގައި އާއްމުންގެ 212 މީހުން މަރުވެފައިވާ ކަމަށް ސީރިއަން އޮބްޒަވޭޓަރީ ފޯ ހިއުމަން ރައިޓްސް އިން ބުންޏެވެ. އޭގެ ތެރޭގައި 27 ކުޑަ ކުދިން ވެސް ހިމެނޭ ކަމަށް ބުނެފައިވެ އެވެ. އެ ސިޓީގެ 275،000 މީހުން އަދިވެސް ތިބީ ތާށިކަމެއްގެ ތެރޭގަ އެވެ.\nއެއް ދުވަސްވަރެއްގައި ސީރިއާގެ ވިޔަފާރީގެ މައި ރަށުގެ ގޮތުގައި ބެލެވުނު ހަލަބު ވަނީ 2012 ވަނަ އަހަރުން ފެށިގެން ދެ ބައިވެފަ އެވެ. އެ ސިޓީގެ ހުޅަނގުގެ ހިސާބުތައް ސަރުކާރުގެ ބާރުގެ ދަށުގައި އޮތް އިރު، އިރުމަތީގެ ހިސާބުތައް ކޮންޓްރޯލް ކުރަނީ އިދިކޮޅު ހަނގުރާމަވެރިންނެވެ.\nސީރިއާ ސަރުކާރާ ދެކޮޅު ހަނގުރާމަވެރިންނަށް ވައިގެ ހަމަލާ ދިނުމުގައި ރަޝިޔާ އިން ބައިވެރިވި ނަމަވެސް ހަލަބު ސިޓީ އަށް ދޭ ހަމަލާތަކުގައި ބައިވެރި ނުވާ ކަމަށް މޮސްކޯ އިން ވަނީ ބުނެފަ އެވެ.\nއިތުރު ލިޔުންތައް މެދު އިރުމަތި ސީރިއާ ހަލަބް ސިޓީ\nހަލަބު ހީވަނީ ކަތިލާ ގެއެއްހެން: މަންޒަރު ދުށް މީހުން\nހަލަބުގެ ކާމިޔާބީއަކީ ބޮޑު ފިޔަވަޅެއް: އަސަދު


މިނިސްޓްރީތަކުން ކުރަމުން އައި 90 ކަމެއް ކައުންސިލްތަކަށް! މިނިސްޓްރީތަކުން ކުރަމުން އައި 90 ކަމެއް ކައުންސިލްތަކަށް!\nމިނިސްޓްރީތަކުން ކުރަމުން އައި 90 ކަމެއް ކައުންސިލްތަކަށް!\nއައްޑޫސިޓީ ކައުންސިލުން ބޭއްވި ގުރުލުމުގެ ތެރެއިން / ފޮޓޯ: ސިޓީ ކައުންސިލް\nލޯކަލް ކައުންސިލްތަކަށްދޭ މަލީ ބާރުވެރިކަމާއެކު، މިނިސްޓްރީތަކުން މިހާރު ކުރަމުން އަންނަ މަސައްކަތްތަކުގެ ތެރެއިން މަޝްރޫޢުތަކާ ގުޅުންހުރި 90 އަށްވުރެ ގިނަ މަސައްކަތް ކައުންސިލްތަކުން ކުރާގޮތަށް، ބަދަލުވާނެކަމަށް ލޯކަލް ގަވަރުމަންޓް އޮތޯރިޓީ (އެލްޖީއޭ)އިން ވިދާޅުވެއްޖެއެވެ.\nޕީއެސްއެމް ނިއުސްގެ "ދައުލަތުގެ ބަޖެޓް 2020" ޕްރޮގްރާމްގައި ވާހަކަފުޅުދައްކަވަމުން އެލްޖީއޭގެ ޑިރެކްޓާރ ޖެނެރަލް އާދަމް ޝަރީފް އަޙްމަދު ވިދާޅުވީ، ކައުންސިލްތައް މަލީ ގޮތުން ބާރުވެރިވެގެން އަންނައިރު ސަރުކާރުގެ ތަރައްޤީގެ މަޝްރޫޢުތައްކަމަށްވާ، ޕީއެސްއެސްއައިޕީގެ ދަށުން ހިންގާ ފަސް މިލިއަން ރުފިޔާއިން ދަށުގެ މަޝްރޫޢުތައް ކައުންސިލްތަކުން ހިންގުމަށް ހަމަޖެހޭނެކަމަށެވެ.\nމިހާރު މިނިސްޓްރީތަކުން ހިންގާ މުނިސިޕަލް ހުރިހާކަމެއް ކައުންސިލްތަކުން ކުރާގޮތަށް ބަދަލުވާނެކަމަށާ، އެއާއެކު ފަސް މިލިއަން ރުފިޔާއިން ދަށުގެ ތަރައްޤީގެ ބައެއް މަޝްރޫޢުތައް ކައުންސިލްތަކުގެ ބެލުމުގެ ދަށުން ކުރާނެކަމަށް އާދަމް ވިދާޅުވިއެވެ. އެގޮތުން ރައީސް އޮފީހުގެ މަޝްވަރާއާއެކު ހުރިހާ މިނިސްޓްރީތަކާ މަޝްވަރާކުރައްވައި، އެމިނިސްޓްރީތަކުން ހިންގާ މަޝްރުޢުތަކުގެ މަސައްކަތުގެ 90 ވުރެ ގިނަ މަސައްކަތް ކައުންސިލްތަކުން ކުރާގޮތަށް ބަދަލުކުރުމަށް ނިންމާފައިވާކަމަށް އޭނާ ވިދާޅުވިއެވެ.\n"ކައުންސިލްތަކަށް ލިބޭ ދައުލަތުގެ ބަޖެޓްގެ ބްލޮކް ގްރާންޓްގެ %5 އަކީ އެކައުންސިލްތަކަށް އިތުރުވާ %5 މަސައްކަތް. އެހެން ނޫނީ ވަރަށް ބޮޑަށް ޑުބްލިކޭޓްވާނެ މިނިސްޓްރީތަކުންވެސް ކުރަންޏާ. މިނިސްޓްރީތަކުން ކުރަންޖެހޭ ޙާލަތެއް މެދުވެރިނުވާނެ، އެރޭންޖްމަންޓްތަކެއް މިހާރު ހަދަމުން މިދަނީ." އާދަމް ޝަރީފް އަޙްމަދު ވިދާޅުވިއެވެ.\nހދ ކުރިނބީ ކައުންސިލް\nއާދަމް ވިދާޅުމީ މާލީ ގޮތުން ބޮޑު ބަދަލުތަކެއް ކައުންސިލްތަކަށް އަންނާނެތީ، ދައުލަތުގެ މާލިއްޔަތު ޤަވާޢިދާ އެއްގޮތަށް ޢަމަލުކުރުމަށް ކައުންސިލްތަކަށް ބާރުއެޅުމުގެ މަސައްކަތް މިހާރު ފަށައިގެން ކުރިއަށްދާކަމަށެވެ. އެގޮތުން އެކަމަށް ޚާއްޞަ މަސައްކަތު ބައްދަލުވުންތައްވެސް ކުރިއަށްދާކަން އޭނާ ފާހަގަކުރެއްވިއެވެ.\nއަދި ކޮންމެ ކައުންސިލަކަށް ސެކްރެޓަރީ ޖެނެރަލްއެއް ޢައްޔަންކޮށް، އިތުރަށް ކައުންސިލްތައް ޒިންމާދާރު ކުރުވޭނެކަމަށްވެސް އެލްޖީއޭއިން ވިދާޅުވެއެވެ.\nމާލީގޮތުން ކައުންސިލްތައް ބާރުވެރިކުރާއިރު ސަރުކާރުގެ ފަރާތުންވަނީ ލާމަރުކަޒީ ޤާނޫނަށްވެސް ބޮޑެތި އިޞްލާޙުތަކެއް ހުށަހަޅާފައެވެ. އޭގެތެރޭގައި، ކައުންސިލްތަކަށް ދޭ ހިލޭއެހީގެ ޖުމްލަ މިންވަރު ޑޮމެސްޓިކް ރެވެނިއުގެ %5 އަށް އިތުރުކުރުމާއި ރަށްރަށުގެ ބިމާއި ފަޅާއި ފަރުފަދަ ތަންތަނުން ކުލީގެ ގޮތުގައި ލިބޭ ޢާމްދަނީގެ %40 ކައުންސިލްތަކަށް ލިބޭގޮތަށްވެސް ވަނީ ކަނޑައަޅާފައެވެ. މީގެއިތުރުން، ކައުންސިލްތަކުން ފޯރުކޮށްދޭ މުނިސިޕަލް ޚިދުމަތްތަކުގެ ފީގެގޮތުގައި ލިބޭ މުޅި ޢާމްދަނީ އެއީ ކައުންސިލްތަކަށް ލިބޭ ޢާމްދަނީގެ ގޮތުގައި ކަނޑައެޅުމަށްވެސް ވަނީ ނިންމާފައެވެ.\nއަންނަ އަހަރަށް ލަފާކުރާ ދައުލަތުގެ ބަޖެޓުގެ ތެރެއިން ރަށުކައުންސިލްތަކަށާއި، އަތޮޅު ކައުންސިލްތަކަށް 3.8 މިލިއަންއާއި 33 މިލިއަން ރުފިޔާއާއި ދެމެދުގެ ޢަދަދަކަށް ފައިސާ ލިބޭނެއެވެ.\nކޯވިޑް ޖެހިގެން މަރުވި އަދަދު 8 އަރައިފި\nކޯވިޑް-19 : ޔުނިވަރސަލްގެ ފަރާތުން 20،000 އަށްވުރެ ގިނަ ޓެސްޓް ކިޓް ހަދިޔާކޮށްފި


08 ޖުލައި 2020 - 08:32 15 comments\nއެއްބަޔަކަށް ތަނަވަސް ކަމެވެ. އެކަމަކު އާއިލާގައި ހަމަޖެހުމެއް ނެތެވެ. އަނެއް ބަޔަކަށް އުފާވެރި އާއިލާއެކެވެ. އެކަމަކު ތަނަވަސްކަމުގެ ނަސީބެއް ނެތެވެ. އެކަކަށް ކާމިޔާބު ދިރިއުޅުމެކެވެ. އަނެކަކަށް ރީތި ސިފައެވެ. ހުރިހާ ކަމެއް ފުރާ ފުރިހަމަވެފައިވާ މީހެއް ވަރަށް މަދެވެ. ރިފާއަކީ ވަރަށް ރީތި އަންހެނެކެވެ. ދިގު އަދި ފަން އިސްތަށިގަނޑެއްގެ ވެރިޔެކެވެ. މޫނާއި ހަށިގަނޑުގައި އެއްވެސް އައިބެއް ނެތެވެ. ފިރިހެނުން އަހާ ހިތްވާ އަޑެކެވެ. ހިތުގައި ވަކިއަޅާ ހިނިތުންވުމެކެވެ. ކުލަފަތި ހަށިގަނޑެކެވެ. އަޅައިގަންނަ ކަހަލަ އަންހެން ވަންތަ ހިނގުމެކެވެ. އޯގާތެރި ފިރިޔަކު އެބަ ހުއްޓެވެ. ލޯބިވާ ދަރިޔަކު އެބަ ހުއްޓެވެ. އެ ހިސާބުން ލިސްޓު ނިމުނީއެވެ.\nރިފާގެ ގެއަކީ ރިފާގެ ބައްޕަ ޒަމާނުގައި ހަދައިފައިވާ މުސްކުޅި ގެއެކެވެ. ގޭގެ ވެރިޔަކީ އަޒީޒާއެވެ. ތިން ކުދިންގެ މަންމައެވެ. ބައްޕަ ނިޔާވުމުން އަޒީޒާ ބޭނުންވީ އަޒީޒާގެ ދުނިޔޭގައި ގެ ބަހާށެވެ. ގެ ބަހަން ވެގެން ބަލައިލިއިރު މަގުމައްޗަށް ހުންނަ ފަޅި ތިން ދަރިން ވެސް ބޭނުންވިއެވެ. މަގުމަތިން އެ ބަޔަށް ވަދެވޭތީއެވެ. ކުއްޔަށް ދޭން ޖެހުނަސް ބޮޑު އަގުގައި ދެވޭނެތީއެވެ. ދޮށްޓަށް ދެ ފިރިހެން ކުދިން ތިބެފައި އަންހެން ކުއްޖަކު ހުއްޓަސް އަޒީޒާ ބޭނުންވީ ގުރުއަތުލާށެވެ. ހުރިހާ ވާރިސުން އެ ގޮތަށް އެއްބަސްވިއެވެ. އިންސާފުވެރިކަމާ އެކުގައި ގުރުއަތުލިއެވެ.\nމަގުމަތީ ބައި ލިބުނީ ރިފާއަށެވެ. އާއިލާގެ ހަމަ އެކަނި އަންހެންކުއްޖާއަށެވެ. އެންމެ ހަގު ކުއްޖާއަށް ވެސް މެއެވެ. އެ ކަމާ އެކަކު ވެސް ހިތްހަމަނުޖެހުނު ކަމެއް ރިފާ ނުދެނަހުއްޓެވެ. ޔަގީނުން ވެސް ދެ ބޭބެއިންގެ ހިތް ހެވެވެ. ތިން ބެއިންނާއި މަންމައަށް ގެ ބެހިޔަސް ގެ ހަދާނެ ފައިސާއެއް އެކަކު އަތަކު ވެސް ނެތެވެ. ތަނަވަސްކަމުގެ ގޮތުން ރިފާއަށް ވުރެ ރިފާގެ ދެ ބޭބެ އުޅެނީ ތަންކޮޅެއް ކުރީގައެވެ. އެ މީހުންނަށް ލިބުނު ބައިތަކުގެ ފެންވަރު ވެސް ކުޑަ ތަންކޮޅެއް ރަނގަޅު ކުރިއެވެ.\nއަޒީޒާ ހުންނަނީ ރިފާގެ ބައިގައި ހުންނަ ކުޑަ ކޮޓަރިއެއްގައެވެ. ރިފާ ނިދާނެ އެނދެއް ނުހުރެއެވެ. އެނދެއް ގަނެވޭ ވަރު ނުވަނީއެވެ. އެނދެއް ބަހައްޓައިފި ނަމަ ކޮޓަރި މާ ބޮޑަށް ދަތި ވެސް ވާނެއެވެ. ނިދަން އޮންނަނީ އިންޕަންޖު ގޮދަޑިއެކެވެ. ނިދަން ވީމައި ތަރަފާލު މަތީގައި ގޮދަޑި ބާއްވައިގެން ނިދަނީއެވެ. ރިފާގެ ދެމަފިރިންނާއި ދަރިފުޅު ވެސް ނިދަނީ އެއް ގޮދަޑީގައެވެ. ތަރަފާލު އޮތީ އެތައް މިތަނުން ވީދި، ތަންތަންގަނޑު ނެއްޓިފައެވެ. ރިފާ އަކަށް މޮޅެތި އެއްޗެހި ކާކަށް ނުލިބެއެވެ. ރީތި ހެދުންތަކެއް ނުލިބެއެވެ. އަންނައުނު ލާ ކުޑަ އަލަމާރީގެ އެއް ދޮރުފަތެއް ނެތެވެ. އަނެއް ދޮރުފަތުގެ މަތީ ހުޅު ހަލާކުވުމުގެ ސަބަބުން އެ ދޮރުފަތް އޮންނަނީ އެލިފައެވެ. އެ ކަން ރަނގަޅު ކުރުމަށް ވުރެ މުހިންމު ހަރަދުތައް ހުންނާތީ އަލަމާރި މަރާމާތެއް ނުކުރެވެއެވެ.\nރިފާގެ ދެ އަތާއި ފައިގައި ރަން ކެވެލި ހުރެއެވެ. ކަރުގައި ރަން ފަށެއް އޮވެއެވެ. އަތުގެ ދެ އިނގިލީގައި ރަން އަނގޮޓި އަދި ކަންފަތުގައި ރަން ބޮޅެއް ވެސް އޮވެއެވެ. އަގު ބޮޑު އެއްޗަކަށް ޒާހިރަށް ދެވުނު ހަމަ އެކަނި އެއްޗަކީ އެއީއެވެ. ކައިވެނި ކުރިތާ ކައިރީގައި ދިން ރަން ހަދިޔާ ތަކަށް ފަހު ދެން ޒާހިރަކަށް އެއްޗެއް ދެވޭ ވަރެއް ނުވިއެވެ. ރިފާގެ ފިރިމީހާ ޒާހިރަކީ މަސައްކަތްތެރި، ހީވާގި މީހެކެވެ. ފިހާރައެއްގެ ސޭޓެއްގެ ވަޒީފާ އަދާކުރާ ރޫފަ ރަނގަޅު، ރީތި މީހެއް މެއެވެ. ގޭތެރޭގައި ކުރާ ވަރަށް ގިނަ މަސައްކަތް ޒާހިރު އަމިއްލައަށް ކުރެއެވެ. ކަމެއް ނުވަންޏާ ނުވާނީ އެ ކަމަކަށް ގަންނަން ޖެހޭ އެއްޗެއް ނުގަނެވިގެންނެވެ. އަތުގައި ފައިސާ ނެތިގެންނެވެ. ޒާހިރު ކިބައިގައި ހުންނަ، އަންހެނުން ހިތްދަމައިގަންނަ ކަހަލަ ރީތި ސިފައާއި މުރާލިކަމަކީ ރިފާގެ ނަޒަރުގައި ރިފާއަށް ލިބުނު ޝަރަފެކެވެ. އެކަމަކު ހަގީގަތުގައި އެއީ ރިފާއަށް ކުރިމަތިވި ބަދުނަސީބެކެވެ. ނުބައި ފާލެކެވެ. ސަބަބަކީ ޒުލްފާގެ ހިތްނިޔަތް ހަރާބުވުމެވެ. ރިފާގެ ބޭބެޔާ އިނދެގެން ހުރެ ރިފާގެ ފިރިމީހާއަށް ވައްކަޅިން ޒުލްފާއަށް ބެލެން ފެށުމެވެ.\nޒުލްފާއަކީ ރިފާގެ ދެވަނަ ބޭބެ ކަމުގައިވާ މަންދޫހުގެ އަނބިމީހާއެވެ. ރިފާގެ ފަހަރިއެކެވެ. ފެންނަ ފަށުގައި އެއްވެސް ހަސަދަވެރިކަމެއް ނުގެންގުޅޭ ދައްތަ އެކެވެ. ޒުލްފާއަކީ އަޒީޒާ ގަޔާވާ ޅީދަރިއެއް ނޫނެވެ. ގެއަށް ފާޑުކިޔާތީއެވެ. ގޭގެ ކަންކަމަށް ގޮތްކިޔާތީއެވެ. ޒުލްފާ ނިސްބަތް ވަނީ ފަންޑިތައަށް މަޝްހޫރު އަތޮޅަކަށެވެ. އަޒީޒާ ކަންބޮޑުވާ އަނެއް މައްސަލައަކީ އެއީއެވެ. އެކަމަކު މަސްލަހަތަށް ބަލައިފައި އަޒީޒާ ދެ ތުންފަތުގައި ދަތްއަޅައިލައިގެން ހުންނަނީއެވެ. އަޒީޒާގެ އާއިލާއަށް ކޮންމެވެސް ފަންޑިތައެއް ޒުލްފާ ހަދާނެހެން އަޒީޒާއަށް ވަރަށް ހީވެއެވެ. ހާއްސަކޮށް ރިފާއަށެވެ. ޒާހިރު ކަހަލަ ފިރިއެއް ޒުލްފާ ބޭނުމެވެ. ކޮންމެވެސް ދުވަހަކުން މަންދޫހު ކައިރިން ވަރިވެފައި، ރިފާ ވަރިކުރުވައިފައި ޒާހިރާ އިންނާނެއެވެ. އެއީ އަޒީޒާގެ ހީއެއް ނޫނެވެ. ސަމާސާ އަކަށް ހަދައިފައި ޒުލްފާ ވަރަށް ގިނައިން ބުނެލާ އެއްޗެކެވެ. އެ ކަމާ ރިފާ އެއްވެސް އެއްޗެއް ހިތަކަށް ނާރައެވެ. އެއީ ދައްތަގެ މިޒާޖޭ ހީކޮށްލައިފައި ނިންމައިލަނީއެވެ.\nމަންދޫހަކީ ރިފާއަށް ވަރަށް ހެޔޮ ބޭބެއެކެވެ. އަބަދުވެސް ރިފާއަށް ހެޔޮ ނަސޭހަތްދީ، ވީ ވަރަކުން އެހީތެރިވެދީ ހަދައެވެ. ޒުލްފާއަށް ވުރެ ބޮޑަށް ރިފާ ދެކެ މަންދޫހު ލޯބިވާހެން ވެސް ރިފާއަށް ހީވެއެވެ. އެ ކަމާ ޒުލްފާ ހަސަދަވެރިވާން ޖެހޭނެ ކަމަކަށް ރިފާ ނުދެކެއެވެ. ޒުލްފާއަކީ މަންދޫހުގެ އަނބިމީހާއަށް ވެފައި، ރިފާއަކީ އެއްބަނޑު އެއްބަފާ ކޮއްކޮއަށް ވީތީއެވެ. އެކަމަކު ރިފާ ކައިރީގައި ބައިންދައިގެން އަޒީޒާ ކިތަންމެ ފަހަރަކު ނަސޭހަތް ދެއެވެ. ޒުލްފާއަށް އިތުބާރު ނުކުރުމަށާއި، ބަލައިގެން އުޅުމަށާއި، ޒުލްފާ ދޭ އެއްވެސް އެއްޗެއް ކައިބޮއި ނެހެދުމަށް ހަނދާން ކޮށްދެއެވެ. ރިފާ ލޮލުންނާއި ބޮލުން އެ ކަމަށް އެއްބަސްވެއެވެ. އެކަމަކު ރިފާގެ ހަޔާތަށް ކުރިމަތިވެފައިވާ ފަޅުކަމަކުން ސަލާމަތްވާން ވެސް ރިފާ ބޭނުމެވެ.\nފުރަތަމަ ދަރިފުޅު ނަޝްފާއަށް ފަނަރަ އަހަރު ވީ އިރު ވެސް ރިފާ އަކަށް ދެވަނަ ދަރިޔަކު ނުލިބެއެވެ. ފިރިހެން ކުއްޖަކު ހޯދަން ރިފާ ވަރަށް ބޭނުމެވެ. ގޭގެ އެންމެނަށް ވެސް އެ ކަން އެނގެއެވެ. ދޭތެރެއަކުން ރިފާއަށް އެ ވާހަކަ ދެއްކެއެވެ. ފައިސާ ހުރި ނަމަ، ވެގެން އުޅޭ ގޮތް ބަލައި، ބޭސްކުރަން ޖެހޭ ނަމަ އެ ކަން ވެސް ކުރީހެވެ. ކުޑަ ފިރިހެންކުއްޖަކު ގޮވައިގެން އަންހެނަކު ދާ ތަން ފެނިއްޖެ ނަމަ ރިފާއަށް ހުއްޓެވެއެވެ. ބަލަން ހުރެވެއެވެ. ހިތުގައި އަޅަމުންދިޔަ ވޭން ދުވަހަކަށް ވުރެ ދުވަހެއް ދިޔައީ ބޮޑުވަމުންނެވެ.\nދުވަހެއްގެ ހަވީރުގެ ވަގުތެވެ. ރިފާ އިނީ މަންދޫހުގެ ބައިގައެވެ. ރިފާ އެ ބަޔަށް އަންނަނީ ޓީވީ ބަލާށެވެ. ރިފާގެ ބަޔަކު އޭރަކު ޓީވީއެއް ނުހުރެއެވެ. ޓީވީން ދެއްކި ލަވައިގައި ފެންނަނީ ކުޑަ ފިރިހެން ކުއްޖަކާ އެކުގައި މަންމައަކު ލަވަކިޔާ ތަނެވެ. ރިފާގެ ހިތަށް ވަރަށް އަސަރުކުރިއެވެ. ރިފާ އިނީ ފެންކަޅިވެފައެވެ. ދަނޑިވަޅަކަށް ބަލަބަލާ ހުރި ޒުލްފާއަށް ލިބުނީ ރަނުގެ ފުރުސަތެކެވެ. ވަރަށް ގަޔާވެފައި އައިސް ރިފާ ކައިރީގައި ޒުލްފާ އިށީނދެލިއެވެ.\n"ފިރިހެން ކުއްޖަކު ހުރުމަކީ ހާދަ ހިތްހަމަޖެހޭ ކަމެކޭ ދޯ ރިފާ!" ގަސްތުގައި ރިފާގެ ހިތަށް ތަދުކުރުމަށް ޓަކައި ޒުލްފާ ބުނެލިއެވެ.\nޒުލްފާގެ ރޭވުން ކާމިޔާބުވިއެވެ. ރިފާ ޓީވީ ނިއްވައިލިއެވެ. އަދި އެއްޗެއް ނުބުނެވިފައި އެތައް އިރަކު އިސްޖަހައިލައިގެން އިނެވެ.\n"ރިފާ އަސްލު ވެސް ފިރިހެން ކުއްޖަކު ވަރަށް ބޭނުންތަ؟" ގަޔާވެފައި ޒުލްފާ އެހިއެވެ. "އަހަރެންގެ ބައްޕައަކީ ވަރަށް މޮޅަށް ފަންޑިތަހަދާ މީހެއް. ހިނގާބަލަ ކަމެއް ކުރަމާ!"\nޒުލްފާ އެހެން ބުނި ވަގުތު ވެސް މަންމަގެ ނަަސޭހަތް ރިފާ ހަނދާންވިއެވެ. އެކަމަކު އެ ހަނދާނުގެ މައްޗަށް މައިކުލުނު ބާރު ފޯރުވިއެވެ. ރިފާ އިނީ ބުނާނެ އެއްޗެއް ނޭނގިފައެވެ. ޔަގީނުން ވެސް ނޫނެކޭ ބުނާ ހިތެއް ރިފާ ނުވިއެވެ.\n"ތީ އެއްވެސް ކަމެއް ނޫނޭ ރިފާ!" ޒުލްފާގެ ރާގުގައި ވަނީ ޔަގީންކަމެވެ. "ކުދިން ނުލިބިގެން އުޅޭ ކިތައް މީހުންނަށް ބައްޕަ އެހީވި. ހުރިހާ އެންމެނަށް ވެސް ލިބުނީ ފިރިހެން ކުދިން. މީގެ މޮޅު ކަމަކީ ބައްޕަ އެއްވެސް ލާރިއެއް ނާތުލާނެ."\n"އެކަމަކު ފަންޑިތަހަދަން މަންމަ ވަރަށް ސަޕޯޓު ނުކުރާނެ،" ހިތްދަތި ރާގެއްގައި ރިފާ ބުންޏެވެ. "މަންމައަށް އެނގިއްޖެއްޔާ ވަރަށް ރުޅިއަންނާނެ."\n"އެނގިގެންތާ!" ޒުލްފާ ބުންޏެވެ. "ސިއްރުން ކޮށްލީމަ ނިމުނީނު. ފިރިހެން މާމަދަރިއެއް ލިބުނީމަ މަންމަ ކިހާ އުފާ ވާނެ! އަހަރުމެން އެންމެން ވެސް ކިހާ އުފާވާނެ. ރިފާ ނުލާހިކު ލޯބިކޮށް ތި ހުންނަނީ. ޒާހިރު ވެސް ނުލާހިކު ރީތި! އަހަންނަށް ޔަގީން ތި ދެ މީހުންނަށް ލިބޭ ބޭބީ ވެސް ވަރަށް ލޯބިވާނެ. އަހަންނަށް ހީވަނީ ހަމަ ފިރިހެން ކުއްޖެއްހެން ދެން ލިބޭނީ."\nއެއްބަސްވާން ރިފާ ބޭނުންވިއެވެ. ރިފާގެ ލޮލަށް ދަރިފުޅު ފެނުނު ކަހަލައެވެ. އެހެންނަމަވެސް އާނއެކޭ ބުނާކަށް ނުކެރުނެވެ.\n"އުހުނ! ޒާހިރު ވެސް ހިތްހަމައެއް ނުޖެހޭނެ،" ކަންބޮޑުވެފައި ރިފާ ބުންޏެވެ. "މިހެން އުޅެމުން ލާރިކޮޅެއް އެއްވި ދުވަހަކުން ޑޮކްޓަރަށް ދައްކާނީ. އޭރުން ދެން މައްސަލައެއް ނުޖެހޭނެއްނު!"\nޒުލްފާ އެ ވަރުން ވެސް ދުލެއް ނުކުރިއެވެ.\n"ތީ ކޮން ދުވަހަކުން ވާނެ ކަމެއް؟" ޗޮކެއް ކަނޑައިފައި ޒުލްފާ ބުންޏެވެ. "މީން ޒަމާނަކު ނުވާނެ. ވަކި އުމުރަކަށް ދިޔައިމަ ދެން ކުއްޖަކު ނުވެސް ލިބޭނެ. އެންމެ ފަހުން ފިރިހެން ކުއްޖެއް ނުލިބިގެން ޒާހިރު ވެސް ރިފާ ވަރިކޮށްލާފަ ދާ ތަން ފެންނާނީ. އަހަރެން އަޅެ އެއްޗެއް ގެންނާނަން އިނގޭ. އަޅެ ވާ ގޮތެއް ބަލައިލެވިދާނެއްނު!"\nރިފާ އެއްބަހެއް ނުވެއެވެ. އެކަމަކު އެއްރޭ ސިއްރުސިއްރުން ޒުލްފާ އައިސް ރިފާގެ ބަޔަށް ވަނެވެ. އޭރު އަޒީޒާ އާއި ޒާހިރެއް ވެސް ނޫޅެއެވެ. އައި ގޮތަށް އައިސް ރިފާގެ އަތު ތެރޭގައި އެއްޗެހިތަކެއް ބެހެއްޓިއެވެ.\nއިތުރު ލިޔުންތައް ލޯބި ހޯދަން ލޯތްބާ ދުރަށް ބިންމާ އިބްރާހީމް ވަހީދު ދިގު ވާހަކަ